Dhivehivanthakan aa dhuniye hoadhi anhenun!\nއުމުރު، ސާޅީހުން މައްޗަށް ގޮސްފައިވާ ދިވެހި ޓޫރިޒަމް، ހަތްދިހައިގެ ތެރޭގައި ފަށައި އައްޑިހައިގެ އަހަރުތަކަށް އަޅައިގަތް އިރު ދިވެހިންގެ އަތްތެރި އުފެއްދުންތެރި މަސައްކަތްތައް އެ އިންޑަސްޓްރީގެ ތެރެއަށް އޮއްސާލި އެވެ. ޓޫރިސްޓު ފިހާރަތަކުން އޭރު ފެންނާނީ ދިވެހިންގެ އުފެއްދުންތަކެވެ.\nއެކި އެކި "ޕާޑުޕާޑު" ގެ އަނގޮޓި އާއި ފަށާއި ފަށުފުލާއި ކަންފަތު މުންޖާއި ޒާތްޒާތުގެ ގަހަނާތަކެވެ. އޭގެ ތެރޭގައި ހަދިޔާ / ސުވެނިއާގެ ގޮތުގައި ދޭ އެއްޗެހި ވެސް މަދަކު ބައިވަރެއް ނޫނެވެ. މި ހުރިހާ އެއްޗެއް އެކީއެކުގައި ގެއްލުނީ، ބޭރަށް ގެންގޮސް މެޝިނުން ހަދައިގެން ގެނެސް ވިއްކަން ފެށި ފަހުންނެވެ. އެހާ ހިސާބުން ހުނަރުވެރި ދިވެހިންގެ މަސައްކަތާއި ދިވެހިންގެ އަތްތެރި އެތައް މަސައްކަތެއް ބަދަލު ކޮށްލީ ފެކްޓްރީތަކުން ގެންނަ އެއްޗިއްސަށެވެ. މިކަން މިހެން ހިނގާތާ އަހަރުތަކެއް ވީ ފަހުން އަނެއްކާވެސް ބަޔަކު އައިސް އެ ގޮތް ބަދަލު ކޮށްލައި ފުށުލުން ޖަހާލައިފި އެވެ. އެއީ ދިވެހި އަންހެނުންތަކެކެވެ. އެ މީހުން އަމިއްލަ ބްރޭންޑްގައި އަމިއްލަ ވިޔަފާރިތައް އުފެއްދި އެވެ. ރާއްޖެއިން ގެއްލި ދުރަށް އޮބަމުން ދިޔަ ދިވެހި ސަގާފީ އުފެއްދުންތައް ޒަމާނީ ތަތްގަނޑަށް ފިޓު ކޮށް އުފައްދައިގެން އަލުން ބާޒާރަށް ނެރެން ފެށި އެވެ.\nއެކަހަލަ އެތައް ބައިވަރު އަންހެނުންގެ ތެރެއިން ފާހަގަކޮށްލެވޭ ބައެއް އަންހެނުންނާއި އެމީހުންގެ ކުދި ވިޔަފާރިތަަކަށް ބަލައިލާށެވެ.\nކޮކީގެ "އައިލެންޑް ބާޒާރު"\nފާތިމަތު ސަލާހް ނުވަތަ ކޮކީ އަކީ އެންމެން ދަންނަ އައިލެންޑް ބާޒާރުގެ މޫނެވެ. މީގެ ތިން އަހަރު ކުރިން، ދިވެހިވަންތަ، ދިވެހިންގެ އެކި އުފެއްދުންތައް އެއް ތަނަކުން ދައްކާލުމަށް ހުޅުވި ކުޑަ ފިހާރައަކީ މިހާރު ދުނިޔޭގައި ވެސް މަގުބޫލު ބްރޭންޑެކެވެ. ދިވެހި ޑިޒައިނަރުންނާއި އާޓިސްޓުންނާއެކު ގެނެސްދިން އުފެއްދުންތައް ކަމުދިޔައީ ހަމަ އެކަނި ފަތުރުވެރިންނަކަށް ނޫނެވެ. ސޮވެނިއާސްގެ ގޮތުގައި ނޫނަސް "މޯލްޑިވިއަން ވައިބްސް" ގެންނަ އުފެއްދުންތައް ޒުވާނުން ބޭނުން ކުރަންފެށި އެވެ. ފަންގަނޑެއް ކުރަހާލާފައި އޮތް ދަބަހެއް އަޅުވައިގެން އެހެން ނޫނީ ދިވެހިރާއްޖެ ލިޔެފައިވާ ފަށުފުލެއް އަޅާލައިގެންނެވެ.\nއައިލެންޑް ބާޒާރުގެ ހިޔާލު ގެނައި ފާތުމަތު ސަލާހް (ކޮކީ) އާއިމް ޒަމީރު | އަވަސް\nހިދާގެ "ކަސަބު ބައި ހިދާ"\nކަސަބަކީ ދިވެހި ލިބާހުގެ އެންމެ ރީތި އެންމެ ފުރިހަމަ ބައެވެ. މި ކަސަބުގަނޑު ލިބާހުން ނަގައި އާންމު އަތު ކުރިއަށް ގެނައީ ހިދާނާ ލަތީިފެވެ. ކަސަބު ގެތުމުގެ ކޯހެއް ހަދައިގެން ހިދާ މި މަސައްކަތް ކުރަން ފެށީ ލިބާހުގައި ކަސަބު ހަރު ކުރާކަށް ނޫނެވެ. ރީތި ކުލަތަކުން ކަސަބު ގަތާފައި ލެދާ ކޮޅެއްގައި ހަރުކޮށްގެން އަތުގައި އަޅާނެ އުޅާ ތައްޔާރު ކޮށް ވިއްކި އެވެ. މި ކަސަބުތައް މިހާރު ބާލީހު އުރަތަކުންވެސް ފެނެ އެވެ. ހަމަ އެކަނި ގައުމީ ދުވަހެއްގައި ބޭނުން ކުރާ އެއްޗަކަށް ހެދުމަށްވުރެ، އިހު ދިވެހިން ކުރަމުން އައި ކަސަބު ގެތުމުގެ މި ހުނަރުވެރި މަސައްކަތް މަރާ ނުލައި ބޭއްވުމަކީ ހިދާގެ އުއްމީދެވެ. އަދި، އެކަން ޒުވާނުންނާ ގުޅުވީ ވެސް އެންމެ ޒަމާނީ ގޮތަށެވެ.\nހިދާނާ ލަތީފް އޭނާގެ ގަތާފައި ކައިރީގައި ކަސަބު ގަތަނީ -- އާއިމް ޒަމީރު | އަވަސް\nހިދާނާ ކަސަބުން ތައްޔާރުކުރާ އެއްޗެހި ބައެއް ރިސޯޓުތަކުގައިވެސް ވިއްކާ -- އާއިމް ޒަމީރު | އަވަސް\nއެޅަބެ ޔޫސުފް އަކީ 70 އިގެ އަހަރުތަކުގައި އެކި ޒާތްޒާތުގެ ގަހަނާ އުފައްދައިގެން ވިޔަފާރި ކުރި ހުނަރުވެރި އެކެވެ. އެޅަބެ ޔޫސުފްގެ ގަހާނާތައް މިހާރު ފެންނަން ނެތަސް ހަމަ އެ ނަމުގައި މިހާރު މާރީތި ގަހަނާތަކެއް އެބަ ފެނެ އެވެ. އޭގެ ތެރޭގައި ކަންފަތުލާ މުންޖާއި އަތުގައި އަޅާ އުޅަ އާއި ކަރުގައި އަޅާ އަޅާ ފަށާއި މިހެން ގޮސް އެކި ގަހަނާ ތަކެވެ. މި ހުރިހާ ގަހަނާ ތަކެއް އުފައްދަނީ އެޅަބެ ޔޫސުފްގެ އަންހެން ދަރިފުޅު، ހާޖަރާ ޔޫސުފް (ހައްޖަ) އެވެ. ކަރުދާސް އޮޅައިގެން މި ތަކެތި އުފެއްދިޔަސް، ރަތާ ކަޅާ ރީނދުލާއެކު ދިވެހި ލިޔެލާގެ ސްޓައިލް ހައްޖަގެ އުފެއްދުންތަކުގެ ސިގްނޭޗާ ލުކްގެ ގޮތުގައި ހިމަނައި ވަނީ ރަނގަޅު ބްރޭންޑަކަށް ބަދަލުކޮށްލާފަ އެވެ.\nހާޖަރާ ޔޫސުފް މި މަސައްކަތް ކުރާތާ އަހަރުތަކެއް ވެފައިވޭ -- އާއިމް ޒަމީރު | އަވަސް\nހައްޖަގެ މި ގަހަނާތަކަކީ ކަރުދާސް ބޭނުންކޮށްގެން ތައްޔާރުކުރާ އެއްޗެހި -- އާއިމް ޒަމީރު | އަވަސް\nޝަފާގެ "އައިލެންޑް އެޕޮތެކަރީ"\nގުދުރަތީ ވެށިން ފެންނަ އެއްޗެހި ބޭނުން ކޮށްގެން ރީތިވި ޒަމާނެއްވެސް ރާއްޖޭގައި ދިޔަ އެވެ. ކާށި ތެލާއި އެކި ކަހަލަ ފަތްޕިލާވެލި ފުނޑައިގެން ދިވެހި އަންހެނުންގެ ޒީނަތްތެރިވި އެވެ. އެތަކެއްޗާ ދުރުވެ، ޕްލާސްޓިކާއި ސިންތެޓިކް ޕްރޮޑަކްޓުތައް އާއްމުވީ ހިސާބުން، ކުރިން ބޭނުންކުރި ރީނދުލާއި ކާށިތެޔޮ ފުޅިތައް ވެސް ބަދިގެއިން ނެރެ ދިވެހިން އުކާލި އެވެ. މި ތަކެތި އަލުން ނަގައި ސްކިން ކެއާގެ އާ ބްރޭންޑެއް އުފައްދަން އަހަރުތަކެއް ވަންދެން މަސައްކަތް ކުރީ އައިމިނަތު ޝަފާނާ (ޝަފާ) އެވެ. އޭނާ އަމިއްލައަށް އުފެއްދި ޓޭނިން ތެޔޮ ފުޅިތަކާއި، ހަމަށާއި ބޮލަށް ހެދި ކާށި ތެޔޮތައް މިހާރު ވިއްކަނީ "އައިލެންޑް އެޕޮތެކަރީ" ގެ ނަމުގަ އެވެ.\nއައިލެންޑް އެޕޮތެކަރީ އުފެއްދި އައިމިނަތު ޝަފާނާ -- އާއިމް ޒަމީރު | އަވަސް\nއީނާސްގެ "ކަމަނާ ކަލޯ"\nމިއީ އެންމެ ދިވެހިވަންތަ ކަމަނާ ކަލޯ އެވެ. އާއިލާއަށް އިތުރުވާ "ކަމަނާ" ނުވަތަ "ކަލޯ" ވަނީ އެ އާއިލާއެއްގެ އެންމެ އަގުހުރި ޖަވާހިރަށެވެ. އަލަށް އުފަންވާ ކަމަނާ ނުވަތަ ކަލޯ ލައްވާނެ ހެދުމަކާ ގައިމަތީ އަޅާ ފޮތިގަނޑެއް ދުރާލައި ހޯދަ އެވެ. މި ޕްލޭން ފޮތިގަނޑު އީނާސް އާދަމް ތަފާތު ކޮށްލި އެވެ. އާއްމުކޮށް ފެންނަ ނޫކުލަ އާއި ފިޔާތޮށި ކުލައިގެ ތެރެއަށް އިތުރު ކޮށްލީ ރާއްޖޭގެ ވެށިން ފެންނަ މާމެލާމެއްޔާއި، ރިޔާ ނެގި ދޯނިތަކާއި ރީތިހާ ދޫނިތަކެވެ. ޑިޖިޓަލް އާޓިސްޓަކީ އީނާސް އެވެ. ފޮތިގަނޑުގެ ފެބްރިކްވެސް އުފައްދަނީ އީނާސް ބޭނުންވާ ގޮތަށެވެ. ކުޑަ ކުދިންނަށް ގެނައި ކުޑަ ވިޔަފާރި މަންމައިންގެ މެދުގައި ވަރަށް މަގުބޫލެވެ.\n"ކަމަނާކަލޯ"ގެ ހިޔާލު އުފަން ކުރުވައި އުފެއްދި އީނާސް -- އާއިމް ޒަމީރު | އަވަސް\nމި ހާއްސަ އާޓްވޯކްތައް އުފައްދާފައިވަނީ އީނާސް\nސުޒީގެ "ސުޒީ ކްރާފްޓްސް"\nދިވެހި ލިބާހަކާއި ގަންޖުފަރާހެއް ލައްވާފައި ފެންނަން އެ ހުރި ބުދުތަކަކީ ދިވެެއްސެއްގެ އުފެއްދުމެކެވެ. މިއީ އިންޓަނެޓުން ފެނުނު ފޮޓޯއަކުން ރާއްޖެއަށް މުޅިން ތަފާތު ފަންނެއް ތައާރަފު ކޮށްދިން ހުނަރުވެރިއެކެވެ. ފެލްޓް ކްރާފްޓްގެ މަސައްކަތް އެތައް އަހަރުތަކެއް ވަންދެން ހަދީޖާ ސުޒީނާ ފާއިޒު (ސުޒީ) ކުރި އެވެ. ދިވެހި ސްޓައިލްގައި އުފައްދާ މި މަސައްކަތްތައް މިހާރު "ސުޒީ ކްރާފްޓް" ގެ ގޮތުގައި އެންމެނަށްވެސް އެނގެ އެވެ. ފެހުރިހިތަކާއި ސަގާފީ ހެދުމުގައި ފެންނަން ހުރި ދެ ބުދަކީ އެންމެ މަޝްހޫރު ދޭއްޗެވެ.\nފެލްޓް ކްރާފްޓްގެ މަސައްކަތް ރާއްޖޭގައި އެންމެ ފުރަތަމަ ފެށި އެކަކީ ސުޒީ -- ފައިލް ފޮޓޯ | އަވަސް\nސުޒީގެ ޕްރޮޑަކްޓުތަކުން އެންމެ މަގުބޫލު އެއްޗެހި


SunOnline: Inthihaa ah vai gadha, Samaaluvaan Inzaarukohffi\nއަހުމަދު ޖައިޝަން 06 Sep 2020, 08:10\nމޫސުން ގޯސްވެ ވިއްސާރަ ދުވަހެއްގައި މާލޭގެ ބަނދަރެއްގައި ބަޔަކު -- ސަން ފޮޓޯ/ ފަޔާޒު މޫސާ\nރާއްޖޭގެ ބޮޑު ބަޔަކަށް މިއަދު މޫސުން ގޯސްވުން އެކަށީގެންވާ ކަމަށް ލަފާކޮށް މޯލްޑިވްސް މީޓިއޮރޯލޮޖިކަލް ސާވިސް (މެޓް އޮފީސް) އިން ޔެލޯ އެލާޓެއް ނެރެފި އެވެ.\nމިއަދު އެކި ސަރަހައްދުތަކަށް މޫސުން ގޯސްވުން އެކަށީގެންވާ ކަމަށް ލަފާކޮށް މެޓް އޮފީހުން ޔެލޯ އެލާޓް ނެރެފައިވަނީ ހއ. އަތޮޅުން ފެށިގެން ތ. އަތޮޅާ ދެމެދުގެ ރަށްތަކަށެވެ. ޔެލޯ އެލާޓް ނެރެފައި ވަނީ ހެނދުނު 6:00 އިން ފެށިގެން 9:00 އަށެވެ.\nމެޓް އޮފީހުން ބުނީ، ޔެލޯ އެލާޓް ނެރެފައިވާ ސަރަހައްދުތަކަށް ވައިގަދަވެ ކަނޑުތައް ގަދަވުން އެކަށީގެންވާ ކަމަށެވެ. އެގޮތުން ގަޑިއަކު 25 މޭލާއި 30 މޭލުގެ ބާރުމިނުގައި ވައިޖެހޭނެ ކަމަށާއި ވިލާގަނޑުގައި ގަޑިއަކު 55 މޭލު ބާރުމިނުގައި ވައިޖެހުން އެކަށީގެންވާ ކަމަށް މެޓް އޮފީހުން ބުންޏެވެ.\nމިދުވަސްވަރަކީ ރާއްޖޭގެ އެކި ސަރަހައްދުތަކަށް މޫސުން ގޯސް ދުވަސްތަކަކަށް ވީއިރު ރޭގައި މެޓް އޮފީހުން ވަނީ އޮރެންޖް އެލާޓްއެއްވެސް ނެރެފަ އެވެ.\nހއ. އަތޮޅުން ފެށިގެން ތ. އަތޮޅާ ހަަމައަށް އޮރެންޖް އެލާޓް ނެރެފައި ވަނީ މިއަދުގެ ހެނދުނު 6:00 އާ ހަމައަށެވެ. މެޓް އޮފީހުން ބުނެފައި ވަނީ އޮރެންޖް އެލާޓް ނެރެފައިވާ ސަރަހައްދުތަކަށް ކަނޑުތައް ގަދަވާނެ ކަމަށެވެ. އަދި އެ ސަރަހައްދުތަކަށް ގަޑިއިރަކު 63 މޭލުގެ ބާރުމިނުގައި ވައިޖެހޭނެ ކަމަށް ވެސް މެޓް އޮފީހުން ބުންޏެވެ.


Askaree Thamreen Thakeh Ga Baiverivumah India Sifain Raajje Ah - Vaguthu\nރާއްޖެ އައި އިންޑިއާ ސިފައިންގެ ފައުޖު\nދިވެހި ސިފައިންނާ ގުޅިގެން ބާއްވާ ތަމްރީންތަކެއްގައި ބައިވެރިވުމަށް އިންޑިއާގެ ސިފައިންގެ ފައުޖެއް މިއަދު ރާއްޖެ އައިސްފިއެވެ.\nއިންޑިއާގެ ސިފައިންގެ އަސްކަރީ މަތިންދާ ބޯޓެއްގައި އައި މި ފައުޖަކީ މާދަމާ ފެށުމަށް ހަމަޖެހިފައިވާ "އެކްސަސައިޒް އެކުވެރިން"ގެ ތަމްރީންތަކުގައި ބައިވެރިވާން އައި ފައުޖެކެވެ. މި ތަމްރީން ޕްރޮގްރާމްތައް މި މަހުގެ 19 ވަނަ ދުވަހުގެ ނިޔަލަށް ކުރިއަށް ގެންދިއުމަށް ވަނީ ހަމަޖެހިފައެވެ.\nމި ތަމްރީނަކީ ރާއްޖެ އާއި އިންޑިއާ އަސްކަރިއްޔާގެ ދެމެދުގައި އޮންނަ އަސްކަރީ ގުޅުން އިތުރަށް ބަދަހި ކުރުމާއި، ކައުންޓަ ޓެރަރިޒަމް ފަދަ އޮޕަރޭޝަންތައް ދެ ގައުމުގެ އަސްކަރިއްޔާ ގުޅިގެން ހިންގުމުގެ ހުނަރާއި ތަޖުރިބާ ހޯދުމުގެ މަގުސަދުގައި ކުރިއަށް ގެންދާ ތަމްރީނެއް ކަމަށްވެއެވެ.\nމި ތަމްރީން ޕްރޮގްރާމަކީ 2009 ވަނަ އަހަރުން ފެށިގެން ކޮންމެ އަހަރަކު ވެސް ބާއްވަމުން ގެންދާ ޕްރޮގްރާމެކެވެ.\nރާއްޖެ، އިންޑިއާ އަދި ސްރީލަންކާ ގުޅިގެން މިދިޔަ މަހުގެ ތެރޭގައި ވެސް އަސްކަރީ ތަމްރީންތަކެއް ރާއްޖޭގައި ކުރިއަށް ގެންދިޔައެވެ.\nޑިސެމްބަރު 5, 2021 17:39\nގެނެސްފަ ބަހައްޓާ! ﷲ ގެ އިރާދަފުޅާއި މިންވަރުފުޅުން މާކަގިނަ ދުވަހެއްނެތް ތި އެންމެން މިތަނުން ބާލަން. ހީ އިޒް ބެކް.\nޑިސެމްބަރު 5, 2021 17:48\nހީ ކެނޮޓްޑޫ އެނީތިންގް ވެންހީ ހެޑް ޕަވަރ\nޑިސެމްބަރު 5, 2021 18:38\nއިބޫ 24 ރަނގަޅަށް ދެލޯ ހުޅުވައިގެން ހުއްނާތި އިންޑިޔާ ސިފައިން މިގައުމުން ބޭރުކުރާތަން ކަލެޔަށް ފެއްނާނެ\nޑިސެމްބަރު 5, 2021 18:50\n"މި ތަމްރީން ޕްރޮގްރާމަކީ 2009 ވަނަ އަހަރުން ފެށިގެން ކޮންމެ އަހަރަކު ވެސް ބާއްވަމުން ގެންދާ ޕްރޮގްރާމެކެވެ."\nފިތުނަފަސާދަ/ރުޅިވެރިކަން/ދޭތެރެޖައްސަން މޮޅެތި ހެޑިންޖެހީމަ ކަޑައޭ!\nޑިސެމްބަރު 5, 2021 20:34\nކުރިން އަހަރުތަކުގައި ނުދެކެން މިވަރުގެ ފައުޖެއް. މީ އާކަމެއް. މުސްތަދުބަލް ވަރަށް އަދިރި\nޑިސެމްބަރު 5, 2021 20:46\nތަމްރީން ޕްރޮގްރާމް ހިންގުން އޯކޭ ، ސުވާލަކީ މި ފައުޖު ތިބުނާ ޕްރޮގްރާމް ނިމުނީމަ މިރާއްޖެއިން ފައިބާނެތޯ؟ ހެލިކޮޕްޓަރ ދުއްވަން އައިމީހުން ހެދި ގޮތް ހަދަން މާރިޔާ އިންޑިޔާއަށް ގޮސް ވީ ވައުދެއް ފުއްދަނީ ނޫންބާ؟ ބިރުހުރި.\nޑިސެމްބަރު 5, 2021 19:28\nޔާމީން ހައްޔަރުކުރަން އިންޑިޔާ ރޯ އަޑީގައި އުޅޭތޯ؟ޔާމީން ދެކެ ހާދަ ބިރެއް ތިގަންނަނީ! ބަލަ އިންޑިޔާ މިލިޓަރީ އައުޓޭ ގޮވީމަ ސޯލިހު ކަށްގަޑަށް ބާރުކުރަނީ ބައިވަރު ނަގާފަ އޮތީތަ؟\nޑިސެމްބަރު 5, 2021 19:52\nޖަޒީރާ ތަނަކާ ހަނގުރާމަ ކުރަން ތަމްރީނު ވަނީހެން ބޮޑަށް ހީވަނީ. އެމީހުންނަށް ފަހަރެއްގަ އުނދަގޫ ވެދާނެ ޖަޒީރާ ތަނަކާ ހަނގުރާމަ ކުރަން (ފަރިތަ ނުކޮށް) ބިރުހުރި އިނގޭ\nޑިސެމްބަރު 5, 2021 20:38\nއަންނަ ވާހަކަ އޮވޭ.. އެކަމް ފުރައިގެން ދިޔަ ވާހަކަ އަޑެއްނާހަން..\nޑިސެމްބަރު 6, 2021 09:20\nރައީސް ޔާމިން ދެއްކި ވާހަކަ ފުޅަށް ރައްދު ދޭން ހަދައިގެން ދިވެހި ރައްޔިތުން ތި ކުރަނީ ޖެއްސުން،. ޖައްބާރު ގައްދާރު މިނިސްޓަރ މަހައްރިޔާ އިސްތިއުފާ


މާލޭ ޖަލުގައި “އެސްކޯޓް ނައިޓް 2016” ބާއްވައިފި\n01 ޖޫން 2016\nމޯލްޑިވްސް ކަރެކްޝަނަލް ސަރވިސްގެ މާލޭ ޖަލުގެ އެސްކޯޓް ޓީމުން ރޭ “އެސްކޯޓް ނައިޓް 2016 ” އެ ޖަލުގައި ބާއްވައިފިއެވެ.\nފުރަތަމަ ފަހަރަށް ބޭއްވުނު “އެސްކޯޓް ނައިޓް”ގެ މަގްސަދަކީ އެސްކޯޓް ޓީމުގައި މަސައްކަތްކުރާ ހުރިހާ އޮފިސަރުން ކުރާ ބުރަ މަސައްކަތް ފާހަގަކޮށް އަގުވަޒަން ކުރުމާއި އެކުވެރިކަމާއި އެއްބައިވަންތަކަން އިތުރުކުރުމެވެ.\nއެސްކޮޓް ނައިޓް ޝަރަފްވެރިކޮށްދެއްވީ ޑެޕިއުޓީ ކޮމިޝަނަރ އޮފް ޕްރިޒަންސް ޙަސަން ޒިލާލްއެވެ.\nމި ރޭގެ ހަރަކާތްތަކުގައި 2015 ވަނަ އަހަރު ބޭއްވި “އެސްކޯޓް ޗެލެންޖް ކަޕް” ފުޓްބޯޅަ މުބާރާތުގައި ވަނަތައް ހާސިލްކުރި ފަރާތްތަކަށް ތައްޓާއި، މެޑަލްއާއި ހަނދާނީ ލިޔުމުގެ އިތުރުން ފައިސާގެ އިނާމުވެސް ވަނީ ހަވާލުކޮށްފައެވެ. އަދި 2016 އަހަރަށް ރޭވިފައިވާ ކަންތައްތައް ހާމަކޮށް، މިއަހަރުވެސް އޮކްޓޯބަރ މަހު “އެސްކޮޓް ޗެލެންޖް ކަޕް” ބާއްވާނެކަމަށް ވަނީ އިއުލާންކޮށްފައެވެ.\nމިގޮތުން އޮފިސަރުން ދުޅަހެޔޮ ސިއްހަތެއްގައި ބޭއްތިއްބުމަށާއި، އޮފިސަރުންނަކީ ޒިންމާ އަދާކުރުމުގައި ގާބިލް އޮފިސަރުންތަކެއްގެ ގޮތުގައި ދެމެހެއްޓުމަށްޓަކައި ރިފްރެޝަރ ޓްރޭނިންތަކެއްވެސް ބޭއްވުމަށް ވަނީ ރޭވިފައެވެ. އަދި މި ރިފްރެޝަރ ޓްރޭނިންގތަކުގައި މާލެ ޖަލުގެ އެކި ޑިޕަރޓްމަންޓްތަކުގެ އޮފިސަރުން ބައިވެރިކުރުމަށްވެސް ވަނީ ހަމަޖެހިފައެވެ.\nއެސްކޯޓް ނައިޓްގައި ޑެޕިއުޓީ ކޮމިޝަނަރ އޮފް ޕްރިޒަންސްގެ އިތުރުން މޯލްޑިވްސް ކަރެކްޝަނަލް ސަރވިސްގެ ކޮމިޝަންޑް އޮފިސަރުންނާއި ސީނިއަރ ރޭންކްތަކުގެ ޕްރިޒަންސް އޮފިސަރުން ބައިވެރިވިއެވެ.


Maabandu Dhuwasvaru Neyfathun Ley Aadheytha? - Vaguthu\nމާބަނޑު ދުވަސްވަރު ނޭފަތުން ލޭއާދޭތަ؟\nމާބަނޑު ދުވަސްވަރު ނޭފަތުން ލޭ އާދޭތަ؟ ދިރާސާތަކުން ދައްކާގޮތުގައި މާބަނޑު ދުވަސްވަރު ނޭފަތުން ލޭއައުމަކީ ނުރައްކާތެރިކަމެއް ނޫނެވެ. އަދި ދުނިޔޭގެ ނިސްބަތުން މާބަނޑުވާ ކޮންމެ އަށް އަންހެނަކުން އެކަކުގެ ކަލުން ލޭއާދެއެވެ.\nމިގޮތަށް ލޭއަންނަގޮތް މެދުވެރިވަނީ މާބަނޑުވުމުން އިތުރުވާ ޕްރޯޖެސްޓރޯން، އަދި އެސްޓްރަޖަން ހޯރމޯންގެ ސަބަބުން ނޭފަތުގެ އެތެރޭގައިވާ ލޭހޮޅިތައް ފުޅާވުމުންނެވެ. މިއާއެކު މާބަނޑުވުމުން ލޭދައުރުވުން އިތުރުވެ، ނޭފަތުގައި ހުންނަ ކުދިކުދި ލޭހޮޅިތަކުގެ ތެރޭގައި ޕްރެޝަރު މަތިވެ، ފަޅައިގެންދާގޮތްވެއެވެ. އަރިދަފުސް ރޯގާ ޖެހުމާއި ގިނަ ވަގުތު އޭސީގައި ހުރުމަކީ މިގޮތަށް ނޭފަތުން ލޭއައުމަށް މެދުވެރިވެދާނެ ސަބަބެކެވެ. ނޭވާލާނިޒާމުގެ އެލާޖީގެ މައްސަލަ ހުރުން، ސައިނަސް ދުޅަވުން، ލޭމައްޗަށްދިއުން، ލޭހިލުން ކުރިމަތިކުރުވަފާނެ ބަލިތައް މާބަނޑު މީހާއަށް ކުރިމަތި ވެއްޖެނަމަވެސް ނޭފަތުން ލޭއައއުމަކީ އެކަށީގެންވާ ކަމެކެވެ.\nގިނަ ފަހަރު ނޭފަތުން ލޭއަންނަނީ ނޭފަތުގެ ކުރިމަތީ ބައިގައި ހުންނަ ކުދިކުދި ހިމަ ލޭޅިތަކުންނެވެ. މިހިސާބު ލޭހޮޅިތައް ފެޅުމުން އަންނަލޭ ގިނަފަހަރު އޭގެ ކަމެއް ނުކުރިޔަސް ނިކަން އަވަހަށް ހުއްޓޭނެއެވެ. ނަމަވެސް ނޭފަތުގެ ފަހަތު ބައިގައި ހުންނަ ތަންކޮޅެއް ބޮޑެތި ލޭހޮޅިތައް ފަޅައިގެން ދިއުމުން އަންނަ ލޭ ގިނަވެފައި، ހުއްޓުވަން އުދަނގޫވާނެ އެވެ. ނޭފަތުން އަންނަލޭ އަންނަން ފެށުމުން މިގޮތަށް ކަންތައްކޮށްލާށެވެ.\nތަނެއްގައި އިށީދެ ޝަހާދަތް އިގިލި އާއި ބޮޑުވައި އިގިލި އިން ނޭފަތުގެ ދެފަރާތުގައި ހިފަހައްޓާ ބާރަށް ފިއްތާލާށެވެ. މިގޮތަށް މިކަން ކުރާއިރު އަގައިން ނޭވާލާށެވެ.\nނޭފަތް ފިއްތާލައިގެން ގާތްގަނޑަކަށް 20-10 (ނޫނީ 10-5 މިނެޓް ވަރު) ވަރަކަށް މިނެޓް ވަންދެން ހުންނާށެވެ. މިގޮތަށް ހުންނައިރު ޕްރެޝަރު ދޫކޮށްލައިގެން ނުވާނެއެވެ. މާނައަކީ އޭފަތުގައި ފިއްތާގެން ހުންނަ ހުރުމަށް ދޫދީގެންނުވާނެއެވެ.\nއަނގަ ހުޅުވައިގެން ހުރެ، ހަށިގަނޑު ކުރިޔަށް ލަންބާލާށެވެ. މިހެން ހެދުމުން ނޭފަތުގައި ހުރި ލޭތައް ބޭރުވާނެއެވެ. މިގޮތަށް ހެދުމުން ލޭތައް ފަހަތަށް ގޮސް، އަރުތެރެއިން ބަނޑަށް ވާޞިލްވިޔަނުދީ ހިފެހެއްޓޭނެ އެވެ.\nނޭފަތުން ލޭއައުން ހުއްޓުވުމަށްޓަކައި ނޭފަތް މަތީގައި އެއްޗަކަށް ލައިގެން ގަނޑުފެން ވެސް ޖެއްސިދާނެއެވެ. ގަނޑުފެން ޖެއްސުމުން ލޭހޮޅިތައް ހިމަވެ، ހިމަށްލައި، ލޭމަނާކުރަން އެހީތެރި ވެދޭނެއެވެ.\nއޮށޯއްނުމުގެ ބަދަލުގައި ކޮޅަށްހުރެވޭތޯ ބަލާށެވެ.\nއަނބުރައިގަންނަން އުޅޭހެން ހީވާނަމަ، ވާތް ފަރާތަށް ބުރަވާ ގޮތަށް ތަނެއްގައި އޮށޯންނާށެވެ.\nމިގޮތަށް ހެދުމުންެވެސް ލޭމަނާ ނުވެއްޖެނަމަ ޑަކްޓަރަށް ދެއްކުން ބުއްދިވެރިއެވެ.\nމައުލޫމާތު ނަގާފައިވަނީ: ބޭބީ ސެންޓަރ


Hadhdhu fahana elhun huttuvumah huriha memberun eggalakah aran jehey: memberun | Mihaaru\nޕާކިސްތާނުގައި އަމިއްލަ އަށް މަރުވެގެން ދިން ހަމަލާއެއްގައި މަރުވި ދިވެއްސަކު.\nހައްދުފަހަނައެޅުން ހުއްޓުވަން ހުރިހާ މެމްބަރުން އެއްގަލަކަށް އަރަން ޖެހޭ: މެމްބަރުން\n20 ޖޫން 2016 - 15:215comments\nދީނީ ގޮތުން ހައްދުފަހަނައެޅުމާއި ޓެރަރިޒަމްގެ އަމަލުތަކަކީ ހުރިހާ ގައުމުތަކަށް ކުރިމަތިވެފައިވާ ބޮޑު ބިރެއް ކަމަށާއި އެކަން ހުއްޓުވަން ހުރިހާ އެންމެން އެއްގަލަކަށް އަރަން ޖެހޭ ކަމަށް ރައްޔިތުންގެ މަޖިލީހުގެ މެމްބަރުން މިއަދު ވިދާޅުވެއްޖެ އެވެ.\nޓެރަރިޒަމާއި ދީނީ ގޮތުން ހައްދު ފަހަނައަޅާ ދިއުމާ ބެހޭ ގޮތުން ސަރުކާރުގެ ސިޔާސަތު ހާމަކުރާ ކަރުދާހަށް ބަހުސް ކުރެއްވި ގިނަ މެމްބަރުން ވަނީ ސިޔާސީ ފިކުރު އެއްކިބާކޮށް ޓެރަރިޒަމާ ދެކޮޅަށް މަސައްކަތް ކުރުމަށް ގޮވާލައްވައިފަ އެވެ. އަދި ޓެރަރިސްޓް ހަރަކާތްތަކަކީ މުޅި ދުނިޔެއަށް ހުއްޓިފައި ނުވާ ސީރިއަސް މައްސަލައެއްކަން މެމްބަރުންގެ ވާހަކައިގައި ފާހަގަކުރެއްވި އެވެ.\nއެމްޑީޕީގެ ޕާލަމެންޓްރީ ގްރޫޕްގެ ލީޑަރު އިބްރާހިމް މުހައްމަދު ސޯލިހު (އިބޫ) ވިދާޅުވީ ޓެރަރިޒަމްގެ ނުރައްކާތެރި ވާހަކަ މީގެ ކުރިން ދެއްކީމަ އޭރު އޮތް ސަރުކާރުތަކުން އެކަން ގަބޫލުނުކުރި ކަމަށެވެ. އެންމެ ފަހުން މި ފެންނަނީ ޓެރަރިޒަމްގެ ހަރަކާތްތަކުގައި ދިވެހިން ބައިވެރިވާކަން ސަރުކާރުތަކަށް ގަބޫލު ކުރެވި އެކަން ހުއްޓުވަން އުޅޭތަން ކަމަށް ވެސް އިބޫ ވިދާޅުވި އެވެ.\nހިންނަވަރު ދާއިރާގެ މެމްބަރު އިބްރާހިމް މުހައްމަދު ސޯލިހު މިއަދުގެ ޖަލްސާގައި ވާހަކަ ދައްކަވަނީ. ކަރުދާހުން މާބޮޑު ތަފްސީލެއް އެނގެން ނެތް ކަމަށް އޭނާ ވިދާޅުވި.- ފޮޓޯ: މަޖިލިސް\nއިބޫގެ ވާހަކައިގައި ސީރިއާ އާއި އިރާގާއި ޕާކިސްތާނު ފަދަ ގައުމުތަކުގައި ހިނގާ ހަނގުރާމަތަކުގައި ދިވެހިން ޖާނުންފިދާވުމުގެ ހަމަލާތައް ދެމުންދާ ކަން ފާހަގަކުރެއްވި އެވެ. އަދި ހަނގުރާމަތަކުގައި ގިނައިން ބައިވެރިވަނީ އެކިއެކި ތަހުގީގުތަކަށް ބޭނުންވެފައި ތިބި މީހުން ކަމަށް ވެސް އޭނާ ތުހުމަތުކުރެއްވި އެވެ.\nއަޅުގަނޑުމެން ވަރަށް ސީރިއަސްކޮށް މިކަމާ އެބަޖެހޭ ބަހުސް ކުރަން، ސިޔާސީ ހިޔާލު ތަފާތުވުން އެކަހެރިކޮށް އަޅުގަނޑުމެން މިތިބީ މިކަމުގައި ކުރެވެން ހުރި ހުރިހާ މަސައްކަތެއް ކުރަން. --އިބޫ\nޓެރަރިޒަމާ ދެކޮޅަށް ކުރާ މަސައްކަތުގައި ސަރުކާރާ ގުޅިގެން މަސައްކަތް ކުރަން ބޭނުންވާ ކަން އޭނާ ވަނީ ހާމަކުރައްވައިފަ އެވެ. އެކަމަކު އިދިކޮޅު ފަރާތްތަކުގެ ކަންބޮޑުވުމަކީ އެކަމާ ދެކޮޅަށް ކުރާ މަސައްކަތުގެ ތަފްސީލް ލިބެން ނެތީމަ ކަމަށް އޭނާ ވިދާޅުވި އެވެ. އަދި މިކަން ހުއްޓުވޭނީ ސިޔާސީ ހިޔާލުތަފާތުވުންތައް އެއްކިބާކޮށް އެންމެން ގުޅިގެން ކަމަށް އޭނާ ވިދާޅުވި އެވެ.\n"އަޅުގަނޑުމެން ވަރަށް ސީރިއަސްކޮށް މިކަމާ އެބަޖެހޭ ބަހުސް ކުރަން، ސިޔާސީ ހިޔާލު ތަފާތުވުން އެކަހެރިކޮށް އަޅުގަނޑުމެން މިތިބީ މިކަމުގައި ކުރެވެން ހުރި ހުރިހާ މަސައްކަތެއް ކުރަން،" ހިންނަވަރު ދާއިރާގެ މެމްބަރުކަން ކުރައްވާ އިބޫ ވިދާޅުވި އެވެ.\nވިލިމާލެ ދާއިރާގެ މެމްބަރު ނިހާން ވިދާޅުވީ ދުނިޔޭގެ ކޮންމެ ގައުމެއް ވެސް އޮތީ ނުރައްކަލުގެ ތެރެއަށް ހުށަހެޅިފަ ކަމަށެވެ. ބޭރު ގައުމުތަކުގައި ކުރާ ހަނގުރާމައަށް ދިއުމަކީ ފައިދާއެއް ނެތް ކަމެއް ކަމަށާއި ސަރުކާރުން ޓެރަރިޒަމާ ދެކޮޅު ހަރަކާތްތައް ހުއްޓުވަން ކަރުދާހެއް ހުށަހެޅުމަކީ ބޭރުގެ އެއްވެސް ގައުމެއްގައި ހިނގާ ހަނގުރާމައަކަށް ތާއީދު ނުކުރާކަން ހާމަކޮށް ދިނުމަށް ކުރި ކަމެއް ކަމަށް އޭނާ ވިދާޅުވި އެވެ.\nރައްޔިތުންގެ މަޖިލީހުގެ ވިލިމާލެ ދާއިރާގެ މެމްބަރު އަހުމަދު ނިހާނު މިއަދު ބޭއްވި ޖަލްސާގައި ވާހަކަ ދައްކަވަނީ. އޭނާ ވެސް ވަނީ ސިޔާސީ ފިކުރު އެއްކިބާ ކުރުމަށްފަހު ޓެރަރިޒަމާ ދެކޮޅަށް މަސައްކަތް ކުރަން ގޮވާލައްވާފައި. - ފޮޓޯ: މަޖިލިސް\nނިހާނު ވިދާޅުވި ގޮތުގައި ހައްދު ފަހަނަ ދިއުން ހުއްޓުވުމަކީ ރާއްޖޭގެ ހުރިހާ ރައްޔިތުންނަށްޓަކައި ހައްލު ކުރަން ޖެހޭ ސީރިއަސް ކަމެކެވެ. އަދި އިދިކޮޅު މެމްބަރުން ވެސް މިކަމާ ދެކޮޅަށް އަޑު އުފުއްލަވައި މިކަމުގެ ނުރައްކާތެރިކަން ހާމަކޮށް ދިނުމަށް އޭނާ ވަނީ ގޮވާލައްވައިފަ އެވެ.\n"ރާއްޖެއަށް ވުރެ މާ ބޮޑަށް ތަރައްގީވެފައި އޮތް ގައުމުތަކުން ވެސް ހުއްޓިފައިނުވާ ކަމެއް އެއީ އެ ގައުމެއްގެ މީހުން ހަނގުރާމައަށް އެހެން ގައުމުތަކަށް ދާ ދިއުން،" ޕީޕީއެމް ޕާލަމެންޓްރީ ގްރޫޕްގެ ލީޑަރު ވިދާޅުވި އެވެ.\nކުޑަހުވަދޫ ދާއިރާގެ މެމްބަރު އަހުމަދު އާމިރު ވިދާޅުވި ގޮތުގައި މަޖިލީހަށް މިފަދަ ކަރުދާހެއް ހުށަހެޅުމަކީ ޓެރަރިޒަމާއި ހައްދު ފަހަނަ އަޅައި ދިއުން ހުއްޓުވުމަށް ސަރުކާރުން އެޅި މުހިންމު ފިޔަވަޅެކެވެ. އަދި މިކަން ހަމައަކަށް އެޅުމުގެ ހުރިހާ ބާރެއް ރައީސް އަބްދުﷲ ޔާމީނަށް ދެއްވުމަށް އޭނާ ގޮވާލެއްވި އެވެ.\nދިވެހި ހަނގުރާމަވެރިއަކު ސީރިއާގައި: ހައްދުފަހަނައެޅުން އަންނަނީ އިތުރުވަމުން ކަމަށް ބައެއް މެމްބަރުން ވިދާޅުވޭ.\nހަމައެއާއެކު ގާނޫނުތަކަށް އިސްލާހު ހުށަހަޅައިގެން މިކަމަށް ހައްލެއް ހޯދަން ސަރުކާރުން ބޭނުންވެއްޖެނަމަ އެކަމަށް މަޖިލިސް އޮތީ ތައްޔާރަށް ކަމަށް އޭނާ ވިދާޅުވި އެވެ. އަދި ޒާތީ ގޮތަކަށް މަސައްކަތް ނުކޮށް ގައުމީ ނަޒަރަކުން މަސައްކަތްކޮށްގެން މައްސަލަ ހައްލުކޮށް ދިނުމަށް އާމިރު ވަނީ ގޮވާލައްވައިފަ އެވެ.\nކޮމަންޑޫ ދާއިރާގެ މެމްބަރު އަހުމަދު ނާޝީދު ވެސް ވިދާޅުވި ގޮތުގައި ޓެރަރިޒަމްގެ ނުރައްކަލަކީ ރާއްޖެއެކޭ އެއްފަދަ އިން މުޅި ދުނިޔެއަށް ވެސް އޮތް ނުރައްކާތެރި ކަމެކެވެ. އެހެންވެ ކަމާ ބެހޭ ހުރިހާ މުއައްސަސާއެއް ގުޅި، މި މައްސަލަ ދިރާސާކޮށްގެން ދާއިމީ ހައްލެއް ގެނައުމަށް އޭނާ ވަނީ ގޮވާލައްވައިފަ އެވެ.\nމަޖިލީހުގައި ބަހުސް ކުރެއްވި ގިނަ މެމްބަރުންގެ ވާހަކައިގައި ހައްދުފަހަނަ އެޅުން ހުއްޓުވޭނީ މަދަރުސީ ތައުލީމްގައި ވޭތުކުރާ މުއްދަތުގެ ތެރޭގައި ދީން ރަނގަޅަށް އުނގެނިގެން ކަން ފާހަގަކުރެއްވި އެވެ. އެގޮތުން ހައްދުފަހަނަ އަޅައި ދިއުމަކީ ކޮބައިކަން އުނގެނެން ޖެހޭކަން މެމްބަރުން ފާހަގަކުރެއްވި އެވެ.\nނާޝިދު ވިދާޅުވި ގޮތުގައި މަދަރުސީ ތައުލީމްގެ ތެރެއިން ހައްދުފަހަނަ އަޅައި ދިއުމަކީ ކޮބައިކަމާއި އެކަމުގެ ބައިވެރިނުވާން ޖެހޭ ސަބަބުތައް އުނގަންނައިދީގެން ނޫނީ ޓެރަރިޒަމްގެ ހަރަކާތްތައް ހައްލުވެގެން ނުދާނެ އެވެ.\nކުޑަހުވަދޫ ދާއިރާގެ މެމްބަރު އަހުމަދު އާމިރު. - ފޮޓޯ: މަޖިލިސް\nމަކުނުދޫ ދާއިރާގެ މެމްބަރު އަނާރާ ނައީމް ވެސް ވިދާޅުވީ ދީނުގެ ރަނގަޅު މައުލޫމާތުތައް ދިވެހިންނަށް ފޯރުކޮށްދޭން ޖެހޭ ކަމަށެވެ. ސްކޫލަށް ނުދާ ކުދިން ވެސް އެބަތިބި ކަމަށާއި އެފަދަ ކުދިންނަށް ވެސް ރަނގަޅު ތަރުބިއްޔަތެއް ދެވެން ޖެހޭނެ ކަމަށް އަދާލަތު ޕާޓީގެ ހަމައެކަނި މެމްބަރު ވިދާޅުވި އެވެ.\nނިލަންދޫ ދާއިރާގެ މެމްބަރު އަބްދުﷲ ހަލީލު ވިދާޅުވީ ޓެރަރިޒަމާއި ހައްދުފަހަނަ އެޅުން ހުއްޓުވުމަށް ސަރުކާރުން އަވަސް ފިޔަވަޅުތަކެއް އަޅަމުންދާ ކަމަށެވެ. އެގޮތުން ނެޝަނަލް ކައުންޓާ ޓެރަރިޒަމް ނަމުގައި ސެންޓަރެއް ގާއިމްކޮށް އެ ތަނުގެ މަސައްކަތް ހިނގަމުންދާ ކަން އޭނާ ފާހަގަކުރެއްވި އެވެ.\nމަޑުއްވަރީ ދާއިރާގެ މެމްބަރު މުހައްމަދު އަމީތު ވިދާޅުވަނީ ރާއްޖޭގައި ވަރަށް ވަރުގަދަ ޖާސޫސީ އިދާރާއެއް އޮންނަން ޖެހޭނެ ކަމަށެވެ. އަދި ޓެރަރިޒަމްގެ ހަރަކާތްތަކުގައި ބައިވެރިވާ މީހުންނަށް އެކަށީގެންވާ ގޮތެއްގައި ޝަރީއަތް ކުރެވި ހުކުމް ކުރެވެން ޖެހޭނެ ކަމަށް އޭނާ ވިދާޅުވި އެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި އަމީން އާންމު، ރައީސް ފޮނުއްވި ކަރުދާސް މަޖިލީހަށް އިއްވަނީ. - ފޮޓޯ: މަޖިލިސް\nއެކަމަކު ސަރުކާރަށް ތާއީދު ކުރައްވާ މެމްބަރުންނަށް ރައްދު ދެއްވާ އިދިކޮޅު މެމްބަރުން ވިދާޅުވީ ޓެރަރިޒަމްގެ ހަރަކާތްތަކަށް ހިތްވަރުދޭ ބަޔަކު ރާއްޖޭގައި ތިބިއިރު އެމީހުން ހައްޔަރު ކުރެވި ޝަރީއަތް ކުރެވިގެން ނުދާ ކަމަށެވެ. އަދި ބޭރު ގައުމުތަކަށް ހަނގުރާމައަށް ދާ ދިވެހިން އަނބުރައި ރާއްޖެ ގެނެސް ޝަރީއަތް ކުރުމުގެ ބަދަލުގައި ސިޔާސީ ލީޑަރުންނާ މެދު ދައުވާ ކުރެވި ހަލުވި ދުވެއްޔެއްގައި ޝަރީއަތް ކުރެވެމުންދާތަން ފެންނަ ކަމީ ހިތާމަ ހުރި ކަމެއް ކަމަށް ވެސް ބައެއް މެމްބަރުން ވިދާޅުވި އެވެ.\nސަރުކާރުން މަޖިލީހަށް ހުށަހެޅި ކަރުދާހުގައިވާ ގޮތުން ޓެރަރިޒަމްގެ ހަރަކާތްތައް ހުއްޓުވުމަށް ގިނަ ފިޔަވަޅުތަކެއް ވަނީ އަޅައިފަ އެވެ. އެގޮތުން ޓެރަރިޒަމާ ދެކޮޅު ޕްލޭނެއް އެކުލަވާލުމާއި މުއައްސަސާތަކުން އެއްކޮށްފައި ހުރި ޖާސޫސީ މައުލޫމާތުތައް ދިރާސާކުރުމާއި ބަނދަރުތަކާއި އެއާޕޯޓުތަކާއި ފަތުރުވެރިކަމުގެ ދާއިރާއަށް ހާއްސަކޮށްގެން ޕްރޮގްރާމްތަކެއް ހިންގުމާއި ރާއްޖެ އަންނަ ބޭރު މީހުންގެ ފަރާތުން ކުރިމަތި ވެދާނެ ނުރައްކާތައް ދެނެގަތުމާއި ގައުމީ ސަލާމަތާ ގުޅޭ ގާނޫނީ އޮނިގަނޑެއް އެކުލަވާލުން ހިމެނެ އެވެ.\nއިތުރު ލިޔުންތައް ޓެރަރިޒަމް ރައްޔިތުންގެ މަޖިލިސް ޓެރަރިސްޓް ހަމަލާ ޓެރަރިޒަމާ ދެކޮޅު ހަނގުރާމާ\nޓެރަރިޒަމްގެ މައުލޫމާތު ސިއްރު ކުރުން ކުށަކަށް ހަދަނީ!\nޓެރަރިޒަމާ ގުޅޭ ކަރުދާސް ދިރާސާ ކުރަން ކޮމެޓީއަަކަށް\nމުދިމުގެއަންހެނުން ޖިންސީގޯނާ ސިއްރުކުރި ކަމުގެ ތުހުމަތު


Rajjey ge dharani 3% ufulijje\nމާލޭގެ މަގުމަތީގައި ބަޔަކު ހަރަކާތްތެރިވަނީ - ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nމި އަހަރުގެ ފުރަތަމަ ކްއާޓަރުގައި ރާއްޖޭގެ ދަރަނި ތިން ޕަސެންޓް މަތިވެފައިވާ ކަމަށް މޯލްޑިވްސް މަނިޓަރީ އޮތޯރިޓީ (އެމްްއެމްއޭ) ގެ ތަފާސް ހިސާބުތަކުން ދައްކައިފި އެވެ.\nއެމްއެމްއޭ އިން އާއްމު ކޮށްފައިވާ ޖޫން މަހުގެ އިކޮނޮމިކް އަޕްޑޭޓް އަދަދުގައި ބުނެފައިވާ ގޮތުން ފުރަތަމަ ކްއާޓަރުގެ ނިޔަލަށް ރާއްޖޭގެ ޖުމްލަ ދަރަނި، ސަރުކާރުން ގެރެންޓީ ދީފައިވާ ދަރަނި ނުހިމަނައި ބަލާނަމަ އުޅެނީ 55.8 ބިލިއަން ރުފިޔާ އަށް އަރާފަ އެވެ. މިއީ މިދިޔަ އަހަރުގެ ފަހު ކްއާޓަރާ އަޅާ ބަލާއިރު ތިން ޕަސެންޓް އިތުރު ވުމެކެވެ. މިއީ ޖީޑީޕީގެ ނިސްބަތުން ބަލާނަމަ 86 ޕަސެންޓް އިތުރު ވުމެކެވެ.\nމި ރިޕޯޓުގައި ބުނެފައިވާ ގޮތުން މި މުއްދަތުގައި އެންމެ ބޮޑަށް މަތިވެފައި ވަނީ ރާއްޖޭގެ އެތެރޭގެ ދަރަންޏެވެ.\nފިނޭންސް މިނިސްޓްރީން ދާދި ފަހުން އާއްމުކުރި މިދިޔަ އަހަރުގެ "ޕަބްލިކް ޑެޓް ބްލެޓިން" ގައިވާ ގޮތުން މިދިޔަ އަހަރު ރާއްޖޭން ބޭރުގެ ދަރަނި އަށް ޕަސެންޓަށް އިތުރުވި އެވެ.\nދަރަނި މަތިވަމުން ދާއިރު ދައުލަތް ހިންގަން ސަރުކާރުން ދަނީ ދަރަނި ނަގަމުންނެވެ. ކޮވިޑް-19 އާ ގުޅިގެން އާންދަނީ ބޮޑުތަނުން ހީނަރުވެފައިވާތީ، ސަރުކާރުން ދަނީ ދުނިޔޭގެ މާލީ އިދާރާ ތަކުން ލޯނާއި ހިލޭ އެހީ ހޯދަމުންނެވެ. ފިނޭންސް މިނިސްޓްރީން ވަނީ މިހާތަނަށް 300 މިލިއަން ޑޮލަރު (ގާތްގަނޑަކަށް 4.6 ބިލިއަން ރުފިޔާ) ލިބޭނެ ކަމުގެ ޔަގީންކަން ލިބިފައިވާ ކަމަށް ބުނެފަ އެވެ.\nދަރަނި މަތިވެފައިވާއިރު މެއި މަހު އާމްދަނީގެ ގޮތުގައި ރާއްޖެ އަށް ލިބިފައިވަނީ 1.4 ބިލިއަން ރުފިޔާ އެވެ. މިއީ މިދިޔަ އަހަރުގެ މެއި މަހާ އަޅާ ބަލާއިރު 87 ޕަސެންޓް ދަށްވުމެކެވެ. އަދި މި މުއްދަތުގައި ސަރުކާރުގެ ހަރަދުތައް ވަނީ ތިން ޕަސެންޓް މަތިވެފަ އެވެ.\nރާއްޖެއަށް މިހާތަނަށް 354 މިލިއަން ޑޮލަރު ލިބިއްޖެ\nޑޮލަރު ދޫކުރުން އަނެއްކާވެސް އިތުރުކޮށްފި


1 vanai gai Maziya ah bodu leadeh\nމާޒިޔާ އާއި ޔޫވީ މިއަދު ކުޅުނު މެޗުގެ ތެރެއިން --- ފޮޓޯ: މާޒިޔާ\nޔުނައިޓަޑް ވިކްޓަރީގެ މައްޗަށް 2-0 ގެ ނަތީޖާއަކުން ކުރި ހޯދައި، ތާވަލުގެ އެއް ވަނައިގައި މާޒިޔާއިން ދަމަހައްޓަމުން އަންނަ ލީޑް ފުޅާ ކޮށްފި އެވެ.\nމެޗުން ހޯދި ތިން ޕޮއިންޓާއެކު މާޒިޔާ ވަނީ 23 ޕޮއިންޓް ހަމަކޮށް، ހަތް ޕޮއިންޓްގެ ބޮޑު ލީޑެއް ނަގާފަ އެވެ. މާޒިޔާއާ އެންމެ ގާތުން ގުރީން ސްޓްރީޓަށް ލިބިފައި ވަނީ 16 ޕޮއިންޓެވެ.\nމެޗުގެ ވަރަށް ކުރީކޮޅު މާޒިޔާއިން ވަނީ އެ ޓީމުގެ ދެ ލަނޑުވެސް ކާމިޔާބު ކޮށްފަ އެވެ. އެ ދެ ލަނޑުވެސް ކާމިޔާބު ކޮށް މެޗުގެ މޮޅު ކުޅުންތެރިޔާގެ މަގާމު ހޯދީ ނާއިޒު ހަސަން (ދާދު) އެވެ. އެ ދެ ލަނޑުވެސް ކާމިޔާބު ކުރީ މެޗުގެ ފުރަތަމަ ހަތް މިނެޓް ތެރޭގަ އެވެ.\nފުރަތަމަ ލަނޑު މެޗު ފެށިގެން ހަތަރު ވަނަ މިނެޓްގައި ދާދު ލަނޑު ކާމިޔާބު ކުރީ ކެޕްޓަން އަސަދުﷲ އަބްދުﷲ ދިން ފުރުސަތަކުންނެވެ. ދަނޑުގެ އިރުމަތި ފަރާތުން ޔޫވީގެ ޕެނަލްޓީ އޭރިއާ ކައިރިން މާޒިޔާއަށް ލިބުނު އެއްލުން އެ ޓީމުން އެއްލީ އޭރިއާގެ ބޭރުން އަރިމަތީގައި ހުރި އަސަދުﷲ އަށެވެ. އޭނާއަށް ލިބުނު ބޯޅައަށް ޔޫވީގެ ކުޅުންތެރިން ހުރަސް އަޅަން އައުމުން އެ ބޯޅަ ދިނީ އޭރިއާ ބޭރުން، ދަނޑުގެ ލައިނާ ކައިރީގައި ހުރި ދާދު އަށެވެ. ދާދުއަށް ބޯޅަ ދިނުމަށް ފަހު އަސަދުﷲ ވެސް މަސައްކަތް ކުރީ ބޯޅައަށް އޭރިއާ ތެރެއަށް އެރުމަށެވެ. އޭރިއާ ތެރެއަށް ނަގައި ދިނުމުގެ ބަދަލުގައި ދާދު ވަނީ ޔުނައިޓަޑް ވިކްޓަރީގެ ގޯލްގެ މަތީ ކަނަށް ބޯޅަ އޮއްސާލާފަ އެވެ.\nދާދު (ވ) މެޗުގެ މޮޅު ކުޅުންތެރިޔާގެ އިނާމާ ހަވާލު ވަނީ --- ފޮޓޯ: މާޒިޔާ\nދެ ވަނަ ލަނޑު ދާދު ކާމިޔާބު ކުރީ އޭގެ ތިން މިނެޓް ފަހުން ނެވެ. ކޯނޭލިއަސް ސްޓްވާޓް (ކޯނޭ) އަށް ލިބުނު ބޯޅަ އޭނާ ދިނީ އޭރިއާގެ ތެރެއަށް ހުސްކޮށް އެރި ދާދު އަށެވެ. އޭނާ ވަނީ ވަރަށް ބަލާލާފައި ގޯލްގެ ތެރެއަށް ތިރިތިރިން ބޯޅަ ވައްދާލާފަ އެވެ.\nލަނޑަށް ފަހު މާޒިޔާއިން ވަނީ އެ ޓީމު އަތުގައި ގިނައިރު ބޯޅަ ބޭއްވުމުގެ ގޮތުން އަމިއްލަ ހާފު ތެރޭގައި ބޯޅަ ބާއްވައިގެން ޕާސް ޖަހައިގެން ކުޅެން މަސައްކަތް ކޮށްފަ އެވެ. ޓީމުގެ ފަހަތުން ޕާސް ޖަހައިގެން މެދުތެރެއިން އޭގައި ހިއްސާ ވެގެން ޖާގަ ހޯދައިގެން ކުޅެން މަސައްކަތް ކުރި ނަމަވެސް ފުރަތަމަ ހާފުގައި މާޒިޔާއަށް އިތުރަކަށް ފުރުސަތެއް ލިބޭ ގޮތެއް ނުވި އެވެ.\nދެ ވަނަ ހާފުގައި ދެ ޓީމުގެ އެޕްރޯޗްވެސް ބަދަލު ކުރި އެވެ. ޔުނައިޓަޑް ވިކްޓަރީން ކުޅުން ރަނގަޅު ކޮށް މާޒިޔާގެ ފަހަތަށް ބާރު ބޮޑު ކުރި އެވެ. މާޒިޔާގެ ކޯޗް މަރުޔާން ސެކްލޮވްސްކީ ބުނީ، އެ ޓީމުން ކުޅެމުން ދިޔަ އެޕްރޯޗް ބަދަލު ކުރަން ޖެހުނީ ޔޫވީގެ ކުޅުންތެރިން ވަރުގަދައަށް ޓެކްލުކޮށް ފައުލު ކޮށްގެން ކުޅެން ފެށުމުން ކަމަށެވެ.\n"ފުރަތަމަ ހާފުގެ ފުރަތަމަ 30 މިނެޓް އަހަރެމެން ކުޅުނީ ވަރަށް ރަނގަޅަށް، އޭގެ ފަހުން އަހަރެމެންގެ ކުޅުން ބަދަލުވީ ޔުނައިޓަޑް ވިކްޓަރީ ވަރުގަދައަށް ޓެކްލުކޮށް، ޗާޖުކޮށް ފައުލުކޮށްގެން ކުޅެން ފެށުމުން،" މެޗަށް ފަހު ވާހަކަ ދައްކަމުން ސްކްލޮވްސްކީ ބުންޏެވެ. "ނަމަވެސް އެހުރިހާ ކަމަކާއެކުވެސް އެންމެ މުހިންމު ކަމަކީ އަހަރެމެން 2-0 މޮޅުވެ ތިން ޕޮއިންޓް ހޯދައި ހަތް ޕޮއިންޓްގެ ލީޑެއް ނެގުން."\nހަތް ޕޮއިންޓްގެ ލީޑަކާއެކު އެއް ވަނައިގައި އޮތްނަމަވެސް އަދި އެއްވެސް ކަމެއް މާޒިޔާއަށް ސާބިތު ނުވާ ކަމަށާއި މަސައްކަތުގެ ރޭޓަށް ބަދަލު ނުގެނެސް މެޗުތައް ކުޅެން ޖެހޭ ކަން މެސަޑޯނިއާ އަށް ނިސްބަތްވާ ސެކްލޮވްސްކީ ބުންޏެވެ.\nޔޫވީން މެޗަށް ކުރިމަތިލީ، މިދިޔަ ހަފުތާގައި ކުޅުނު މެޗުގައި ގުރީން ސްޓްރީޓް އަތުން 8-2 ން ބަލިވެ އެ ޓީމަށް ކުރިމަތިވި ފާޑު ކިޔުންތަކާއެކު އެވެ. މެޗުގެ ކުރިންވެސް ޔޫވީގެ ކޯޗް މުހައްމަދު ނަޒީހް ބުނީ، ކުރިން މެޗުގެ ނަތީޖާ ކޮންމެ ގޮތަކަށް އަޔަސް ޓީމުގެ މަސައްކަތުގެ ރޫހަށް ބަދަލެއް ނާންނާނެ ކަމަށެވެ. މެޗުގެ ފަހު ހާފުގައި ޔޫވީގެ ކުޅުންތެރިން ދެއްކި ކުޅުން ފާހަގަ ކުރަމުން ނަޒީހް ވަނީ މިއަދުގެ މެޗަށް ފަހުވެސް އެ ވާހަކަ ތަކުރާރު ކޮށްފަ އެވެ.\nއޭނާ ބުނީ މާޒިޔާ 2-0 މޮޅުވީ އެ ޓީމުގެ ކިބައިން މާބޮޑު ތަފާތެއް ފެނިގެން ނޫން ކަމަށާއި އެއީ ޔުނައިޓަޑް ވިކްޓަރީގެ ކީޕަރަށާއި ކުޅުންތެރިންނަށް ހެދި ގޯސްތަކުން ލިބުނު "ހެޔޮ އެދުންތަކާއެކު" ކާމިޔާބު ކުރި ދެ ލަނޑު ކަމަށެވެ.\n"މުޅި 90 މިނެޓްގައި މާޒިޔާއަށް ލިބުނީ ކްލިއާ ކަޓް ދެ ޗާންސް ދެން (ޔޫވީގެ ކުޅުންތެރިން ގެ) ހެޔޮ އެދުންތަކާއެކީގައި ވަން ދެ ގޯލް އެއީ،" މެޗަށް ފަހު ވާހަކަ ދައްކަމުން ނަޒީހް ބުންޏެވެ. "މާޒިޔާގައި އެހަރަ ފެންވަރާއި އެތިބަ ކުޅުންތެރިންގެ ކޮލިޓީއަށް ބަލާއިރު ދެ ވަނަ ހާފުގައި މުޅި މެޗު ޑޮމިނޭޓް ކުރީ ޔުނައިޓަޑް ވިކްޓަރީ، މާޒިޔާއަށް އެވަރުގެ ޗާންސެއް ނުވެސް ލިބޭ، އެކަމަކު ޔޫވީއަށް ލިބުނު އޯޕަން ތިން ޗާންސް، ދެން ހާފު ޗާންސްތަކާއެކު ފަސް ޗާންސް، މިވަރުގެ ޓީމަކާ ދެކޮޅަށް މި ޕާފޯމަންސް ދެއްކީމަ އެބައެނގޭ މަސައްކަތް ކުރީމަ ވާނެ ކަން."\nނާޒިހް ބުނީ، ފުރަތަމަ ގޯލް ވަނީ ޔޫވީގެ ކީޕަރު ތޮލާލް ހަސަން (ޓޮޕްލެކް) އަށް ފަރުވާތެރި ނުވެވި ހުއްޓާ ކަމަށެވެ. އަދި ދެ ވަނަ ގޯލަކީ ޔޫވީގެ ޑިފެންޑަރުން ދިން އެސިސްޓަކުން ޖެހި ލަނޑެއްގެ ގޮތުގައި ނަޒީހް ސިފަ ކުރި އެވެ. އޭނާ ބުނީ މެޗުން ބަލިވުމުގެ ޒިންމާ ނަގާ ކަމަށެވެ.


Suarez ge2lan'dun fahathun arai Inter athun Barca molhuvejje - One Online\nލަނޑު ޖެހުމަށްފަހު ބާސެލޯނާގެ ސުއަރޭޒް އުފާފާޅުކުރަނީ -- ފޮޓޯ/ ބާސާ\nސުއަރޭޒްގެ ދެ ލަނޑުން ފަހަތުން އަރައި އިންޓަ އަތުން ބާސާ މޮޅުވެއްޖެ\nޔޫއެފާ ޗެމްޕިއަންސް ލީގުގައި ސުއަރޭޒްގެ ދެ ލަނޑުން ފަހަތުން އަރައި ސްޕެއިންގެ ޗެމްޕިއަން ބާސާ އިން އިޓަލީގެ އިންޓަ މިލާން ބަލިކޮށްފިއެވެ.\nއަމިއްލަ ދަނޑުގައި ރޭ ކުޅުނު "ގްރޫޕު އެފް"ގެ މެޗުގައި އިންޓަ އަތުން ބާސާ މޮޅުވީ 2-1ގެ ނަތީޖާއަކުންނެވެ.\nމެޗު ފެށިތާ ތިން މިނެޓުގެ ތެރޭ އިންޓަ އިން ވަނީ ލަނޑެއް ޖަހައި ލީޑު ހޯދައިފައެވެ. އެލެކްސިސް ސަންޗޭޒް ދިން ބޯޅައަކުން އިންޓައަށް އެ ލަނޑު ކާމިޔާބުކޮށްދިނީ ލައުޓާރޯ މާޓިނޭޒެވެ. ޕެނަލްޓީ އޭރިއާ ތެރެއިން އޭނާ ފޮނުވާލި ހަމަލާ އަމާޒުވީ ބާސާ ގޯލުގެ ތިރީ ކަނަކަށެވެ.\nއިންޓަ އިން ލީޑު ހޯދުމާއެކު ބާސާ އިން ކުޅުން ރަނގަޅުކޮށް، ލަނޑު ޖަހާނެ ފުރުސަތުތަކެއް ތަނަވަސްކުރިއެވެ. އެގޮތުން މެޗުގެ 14 ވަނަ މިނެޓުގައި އެންޓޮއިން ގްރީޒަމަނަށް ލިބުނު ފުރުސަތު ފާހަގަކޮށްލެވެއެވެ. ސާޖިއޯ ރޮބާޓޯ ނަގައިދިން ހުރަހަކުން ޕެނަލްޓީ އޭރިއާ ތެރޭ ހުރެ، ގްރީޒްމަން ބޮލުން ފޮނުވާލި ހަމަލާ ދިޔައީ އިންޓަ ގޯލުގެ ހުރަސް ދަނޑިމަތިން ބޭރަށެވެ.\nމެޗުގެ 24 ވަނަ މިނެޓުގައި ވެސް ބާސާއަށް ލަނޑު ޖަހާނެ ރަނގަޅު ފުރުސަތެއް ލިބިގެންދިޔައެވެ. ސުއަރޭޒް ދިން ބޯޅައަކުން ބާސާގެ ކެޕްޓަން ލިއޮނެލް މެސީ، ޕެނަލްޓީ އޭރިއާ ބޭރުން ފޮނުވާލި ހަމަލާ، އިންޓަގެ ކީޕަރު ސާމިރް ހެންޑޮވިޗް ވަނީ މަތަކޮށްފައެވެ.\nމެޗުގެ ފުރަތަމަ ހާފުގެ ފަހުކޮޅު ލަނޑު ޖަހާނެ އެންމެ ރަނގަޅު ފުރުސަތުތަކެއް ލިބިގެންދިޔައީ އިންޓައަށެވެ. އެގޮތުން މެޗުގެ 37 ވަނަ މިނެޓުގައި އިންޓަގެ މާޓިނޭޒަށް ލިބުނު ފުރުސަތު ފާހަގަކޮށްލެވެއެވެ. ޕެނަލްޓީ އޭރިއާ ތެރެއިން އޭނާ ފޮނުވާލި ހަމަލާ، ބާސާގެ ކީޕަރު މާކް އަންދްރޭ ޓާ ސްޓޭގަން ވަނީ ހުޝިޔާރުކަމާއެކު މަތަކޮށްފައެވެ.\nފުރަތަމަ ހާފު ނިމެން މިނެޓަކަށް ވެފައި ވަނިކޮށް، ބާސާއަށް ނަތީޖާ ހަމަހަމަކޮށްލުމަށް ރަނގަޅު ފުރުސަތެއް ލިބިގެންދިޔައެވެ. މެސީ ދިން ބޯޅައެއް ހިފައިގެން ޕެނަލްޓީ އޭރިއާ ތެރެއަށް ވަނުމަށްފަހު، އާތުރް ފޮނުވާލި ހަމަލާ ދިޔައީ އިންޓަ ގޯލުގެ ހުރަސް ދަނޑިމަތިން ބޭރަށެވެ. މެޗުގެ ފުރަތަމަ ހާފު ނިމިގެންދިޔައީ 1-0ގެ ނަތީޖާއަކުން އިންޓަ ކުރީގައި އޮވެގެންނެވެ.\nމެޗުގެ 58 ވަނަ މިނެޓުގައި ބާސާ އިން ވަނީ ލަނޑެއް ޖަހައި ނަތީޖާ ހަމަހަމަކޮށްފައެވެ. އާޓުރޯ ވިޑާލް ދިން ބޯޅައަކުން ބާސާއަށް އެ ލަނޑު ކާމިޔާބުކޮށްދިނީ ސުއަރޭޒެވެ. އޭނާ ފޮނުވާލި ބާރު ހަމަލާ އަމާޒުވީ އިންޓަ ގޯލުގެ ތިރީ ކަނަކަށެވެ.\nމެޗު ނިމެން ހަ މިނެޓަށް ވެފައި ވަނިކޮށް ބާސާ އިން ވަނީ އިތުރު ލަނޑެއް ޖަހައި ލީޑު ހޯދައިފައެވެ. މެސީ ދިން ބޯޅައަކުން ބާސާއަށް އެ ލަނޑު ކާމިޔާބުކޮށްދިނީ އެޓީމުގެ ފުރަތަމަ ލަނޑު ވެސް ކާމިޔާބުކޮށްދިން ސުއަރޭޒެވެ. އޭނާ އެ ލަނޑު ކާމިޔާބުކުރީ އިންޓަގެ ޕެނަލްޓީ އޭރިއާ ތެރެއަށް ވަނުމަށްފަހު ފޮނުވާލި ހަމަލާއަކުންނެވެ.\n"ގްރޫޕު އެފް"ގެ އެއްވަނައިގައި އޮތް ބޮރޫޝިއާ ޑޯޓްމަންޑާއި ދެވަނައިގައި އޮތް ބާސާއަށް ވެސް ދެ މެޗުން ލިބިފައިވަނީ ހަތަރު ޕޮއިންޓެވެ. ޑޯޓްމަންޓް ކުރީގައި އޮތީ ގޯލުގެ ތަފާތުންނެވެ. އެ ގްރޫޕުގައި ދެން ހިމެނޭ ސްލާވިއާ ޕްރާހާ އާއި އިންޓައަށް ދެ މެޗުން ލިބިފައިވަނީ އެންމެ ޕޮއިންޓެކެވެ.\nޗެމްޕިއަންސް ލީގުގައި ރޭ ކުޅުނު އެހެން މެޗުތަކަށް ބަލައިލާ އިރު، "ގްރޫޕު އީ"ގައި ކުޅުނު މެޗުގައި އޮސްޓްރިއާގެ ރެޑްބުލް ސަލްޒްބާގް އަތުން އެންމެ ފަހުގެ ޗެމްޕިއަން ލިވަޕޫލް މޮޅުވީ ހަނި ތަފާތަކުންނެވެ. އަމިއްލަ ދަނޑުގައި ކުޅުނު އެ މެޗުން ލިވަޕޫލް މޮޅުވީ 4-3ގެ ނަތީޖާއަކުންނެވެ.\nއެ މެޗުގައި ލިވަޕޫލުން ކާމިޔާބުކުރި ހަތަރު ލަނޑުގެ ތެރެއިން ދެ ލަނޑު ކާމިޔާބުކޮށްދިނީ މުހައްމަދު ސަލާހެވެ. އެޓީމުގެ އަނެއް ދެ ލަނޑު ކާމިޔާބުކޮށްދިނީ ސާޑިއޯ މާނޭ އާއި އެންޑްރޫ ރޮބާޓްސަންއެވެ. މެޗުގައި ސަލްޒްބާގްގެ ލަނޑުތައް ކާމިޔާބުކޮށްދިނީ ހުވާން ހީ ޗަން އާއި ޓަކުމީ މިނަމިނޯ އަދި އާލިންގް ބްރޯޓް ހަލާންޑެވެ.\nރޭ ކުޅުނު "ގްރޫޕު އެޗް"ގެ މެޗުގައި 2-1ގެ ނަތީޖާއަކުން އިނގިރޭސިވިލާތުގެ ޗެލްސީން ވަނީ ފްރާންސްގެ ލިލް ބަލިކޮށްފައެވެ. ރަށުން ބޭރުގައި ކުޅުނު އެ މެޗުގައި ޗެލްސީގެ ލަނޑުތައް ކާމިޔާބުކޮށްދިނީ ޓެމީ އަބްރަހަމް އާއި ވިލިއަންއެވެ. އަދި ލިލް އިން ޖެހި ލަނޑު އެޓީމަށް ކާމިޔާބުކޮށްދިނީ ވިކްޓާ އޮސިމްހެންއެވެ.\nގުޅޭ ޓެގު ފުޓްބޯޅަ ޔޫއެފާ ޗެމްޕިއަންސް ލީގު ބާސެލޯނާ އިންޓަ މިލާން\nއަންނަ ސީޒަނުން ފެށިގެން އަވޭ ގޯލު އުސޫލު ބޭނުން ނުކުރަން ޔޫއެފާއިން ނިންމައިފި\nގާޑިއޯލާ ރޮއްވާލައި، ޗެލްސީން ދެވަނަ ފަހަރަށް ޔޫރަޕުގެ ރަސްކަމަށް


Sheesha In "Flash Deal" Namuga Promotion Eh, Cycle Agu Heyo Vaane - Vaguthu\nޝީޝާ އިން "ފްލޭޝް ޑީލް" ނަމުގައި ޕްރޮމޯޝަނެއް، ސައިކަލް އަގުހެޔޮ ވާނެ!\nޝީޝާ އިން ވިއްކާ ސައިކަލްތަކެއް. --- ފޮޓޯ: ޝީޝާ\nހޮންޑާ ބްރޭންޑްގެ އެންމެ ފަހުގެ ސައިކަލު ރާއްޖެއަށް އެތެރެކޮށް ވިއްކަމުން އަންނަ، ހޮންޑާ ކުންފުނީގެ ރާއްޖޭގެ އޮތޮރައިޒް ޑިސްޓްރިބިއުޓަ ޝީޝާ އިން "ފްލޭޝް ޑީލް"ގެ ނަމުގައި މުޅިން ތަފާތު ޕްރޮމޯޝަނެއް ފަށައިފިއެވެ.\nކޮންމެ އަހަރަކުވެސް ކަސްޓަމަރުންނަށް ތަފާތު ޕްރޮމޯޝަންތައް ބާއްވަމުން އަންނަ ޝީޝާ އިން މިފަހަރު ތައާރަފްކޮށްފައިވާ ފްލޭޝް ޑީލް ޕްރޮމޯޝަނަކީ 20 ދުވަހުގެ ޕްރޮމޯޝަނެއް ނަމަވެސް، މިއީ ސިލްސިލާ ގޮތަކަށް އެކި ދުވަސް މަތިން ކުރިއަށްގެންދާނެ ޕްރޮމޯޝަނެކެވެ.\nޝީޝާ އިން ވިއްކަން ބަހައްޓާފައި ހުރި ސައިކަލެއް. --- ފޮޓޯ: ޝީޝާ\nޝީޝާއިން ބުނީ، މި ޕްރޮމޯޝަންގެ އެންމެ ފުރަތަމަ ސިލްސިލާ ކުރިއަށް އޮތް 24 ގަޑިއިރު ތެރޭގައި ފެށޭނެ ކަމަށެވެ. އަދި އެއަށްފަހު 20 ދުވަހުގެ މުއްދަތަކަށް މި ފްލޭޝް ޑީލްއިން ކަސްޓަމަރުންނަށް ސައިކަލުތަކުން ޑިސްކައުންޓް ލިބޭނެއެވެ. އެގޮތުން މި ޕްރޮމޯޝަންގައި އެއްކޮށް ފައިސާ ދައްކައިގެންނާއި، ޝީޝާ އިންސްޓޯލްމެންޓް، އިސްލާމިކް ބޭންކް، ބޭންކް އޮފް މޯލްޑިވްސް، އަދި ބީއެމްއެލް އިސްލާމިކްގެ އިންސްޓޯލްމެންޓް ސްކީމްގެ ދަށުން ފައިސާ ދައްކާ ފަރާތްތަކަށްވެސް ބައިވެރިވެވޭނެއެވެ.\nޝީޝާ އިން ބުނީ، ފްލޭޝް ޑީލްގެ ދަށުން ޝީޝާއިން ވިއްކާ ހޮންޑާ އެއާބްލޭޑް 2021 މޮޑެލްތަކުން ވަރަށް ބޮޑު ޑިސްކައުންޓް ލިބޭނެ ކަމަށެވެ.\nމި ޕްރޮމޯޝަންގެ ދަށުން ކަސްޓަމަރުންނަށް ޑިސްކައުންޓް އަގުތަކުގައި ލިބޭނެ ސައިކަލުތަކަކީ ހޮންޑާ އެއާބްލޭޑް 125 2021 ބްލެކް އެޑިޝަންގެ ވައިޓް އަދި ބްލޫގެ އިތުރުން ހޮންޑާ އެއްބްލޭޑް 150 2021 ސްޕެޝަލް އެޑިޝަން، ގްރޭ އަދި ބްލޫއެވެ.\nޝީޝާ އިން ބުނީ، މި ސައިކަލުތަކަކީ ކަސްޓަމަރުން އެންމެ ގަޔާވާ ކުލަތަކުގެ ސައިކަލުކަން ފާހަގަކޮށްލަން ޖެހޭ ކަމަށާއި، ކަސްޓަމަރުންގެ ޑިމާންޑަށް ބަލާފައި މި ސައިކަލުތަކުން ބޮޑު ޑިސްކައުންޓެއް ދޭން ނިންމީ ކަމަށެވެ. އަދި މި ސައިކަލުތަކުގެ ސްޓޮކް ހުރިކަންވެސް ޝީޝާ އިން ވަނީ ފާހަގަކޮށްފައެވެ.\nޝީޝާގެ ފްލޭޝް ޑީލް ޕްރޮމޮޝަން އެ ކުންފުނިން ރާއްޖޭގެ އެކި ކަންކޮޅުތަކުގައި ހުޅުވާފާއިވާ އައުޓްލެޓްތަކުގައިވެސް ކުރިއަށްގެންދާނެއެވެ. އޭގެ ތެރޭގައި މާލެ،ހުޅުމާލެ، އައްޑޫ ސިޓީ ހިތަދޫ، ކުޅުދުއްފުށި ސިޓީ، ލ. ގަން، ގދ. ތިނަދޫ އަދި ގއ. ވިލިނގިލި ހިމެނެއެވެ.\nޝީޝާއިން ހޮންޑާ ރެބެލް 300 މިހާރު ލިބޭނެ!\nޖުލައި 7, 2021 20:34


އެސްބީއައިގެ ސެކިއުރިޓީ ބެލެހެއްޓުމަށް ފުލުހުން އެއްބަސްވެއްޖެ – Haftha\nއެސްބީއައިގެ ސެކިއުރިޓީ ބެލެހެއްޓުމަށް ފުލުހުން އެއްބަސްވެއްޖެ\nސްޓޭޓް ބެންކް އޮފް އިންޑިއާގެ ސެކިއުރީޓީ ކަންކަން ބެލެހެއްޓުމަށް މޯލްޑިވްސް ޕޮލިސް ސަރވިސްއާއިއެކު އެއްބަސްވުމެއްގައި ސޮއިކޮށްފިއެވެ.\nއިސްކަންދަރުކޮށި ކޮންފަރެންސް ރޫމްގައި އިއްޔެ ބޭއްވި ރަސްމިއްޔާތުގައި މޯލްޑިވްސް ޕޮލިސް ސަރވިސްގެ ފަރާތުން އެމްއޯޔޫގައި ސޮއިކުރެއްވީ ޑެޕިއުޓީ ކޮމިޝަނަރ އޮފް ޕޮލިސް ޢަބްދުލް މަންނާން ޔޫސުފެވެ. ސްޓޭޓް ބެންކް އޮފް އިންޑިއާގެ ފަރާތުން ސޮއިކުރެއްވީ ކަންޓްރީ މެނޭޖަރ އެންޑް ސީއީއޯ އަމްރޭޝް މޯހަންއެވެ.\nމި އެއްބަސްވުމުގެ ދަށުން އެސްބީއައިގެ ފައިސާ އެއްތަނުން އަނެއްތަނަށް ގެންދިއުމަށާއި އެ އިމާރާތް އަދި އޭޓީއެމްގެ ސެކިއުރީޓީ ކަންކަން ބެލެހެއްޓުމަށް ވަނީ ހަމަޖެހިފަ އެވެ. އަދި ދެފަރާތުގެ ރިސޯސް ޝެއަރ ކުރުމާއި މުވައްޒަފުން ތަމްރީނު ކުރުމަށްވެސް އެއްބަސްވުމުގައި ވެއެވެ.\nއޭގެ އިތުރުން އެސްބީއައިގެ އޭޓީއެމް ތަކަށް ފައިސާ ގެންދިއުމުގައި ރައްކާތެރިކަމުގެ ގޮތުން އަޅަންޖެހޭ ފިޔަވަޅުތަކާއި އެއްތަނުން އަނެއްތަންނަށް ފައިސާ ގެންދިއުމުގައި ބަލަންޖެހޭ ކަންތައްތަކުގެ މައުލޫމާތުވެސް ދިނުމަށް ވަނީ ހަމަޖެހިފަ އެވެ.


ސަރަޙައްދީ އިންތިޚާބުތަގައި ބީޖޭޕީއަށް ބޮޑު ނާކާމިޔާބީއެއް ސަރަޙައްދީ އިންތިޚާބުތަގައި ބީޖޭޕީއަށް ބޮޑު ނާކާމިޔާބީއެއް\nސަރަޙައްދީ އިންތިޚާބުތަގައި ބީޖޭޕީއަށް ބޮޑު ނާކާމިޔާބީއެއް\nވެސްޓު ބެންގާލުގެ ސަރަޙައްދީ އިންތިޚާބު ކާމިޔާބުކުރި ޕާޓީއަށް ތާޢީދުކުރާ މީހުން އުފާފާޅުކުރަނީ / ފޮޓޯ: ރޮއިޓަރސް\nއިންޑިޔާގެ ސަރަޙައްދީ ޤާނޫނުހަދާ މަޖިލީހުގެ އިންތިޚާބުތަކުގައި ވެރިކަންކުރާ ބީޖޭޕީއަށް ބޮޑު ނާކާމިޔާބީއަކާ ކުރިމަތިލާން ޖެހިއްޖެއެވެ.\nހަލުވިކަމާއެކު ކޯވިޑް-19 ފެތުރެމުންދާ ދަނޑިވަޅެއްގައި ސަރަޙައްދީ ޤާނޫނުހަދާ މަޖިލީހުގެ އިންތިޚާބު މިފަހަރު ބާއްވާފައިވަނީ އިންޑިޔާގެ ފަސް ސްޓޭޓެއްގައެވެ. އެގޮތުން އިންތިޚާބު ބާއްވާފައިވަނީ ވެސްޓު ބެންގާލާއި އައްސާމާއި ކެރެލާއާއި ޓަމިލް ނާޑޫއާއި ޕޮނޑިޗެރީގައެވެ.\nއިންޑިޔާގެ ވެރިކަންކުރާ ޕާޓީއަށް އަޣުލައްބިއްޔަތު ލިބުނީ ހަމައެކަނި އައްސާމު ސްޓޭޓުންނެވެ. ބީޖޭޕީންވަނީ އައްސާމުގެ ޤާނުނުހަދާ މަޖިލީހުގެ 126 ގޮނޑީގެ ތެރެއިން 60 ގޮނޑި ކާމިޔާބުކޮށްފައެވެ. ޕޮނޑިޗެރީގެ އަޣުލައްބިއްޔަތު ހޯދާފައިވަނީ ބީޖޭޕީއާ އިއްތިޙާދުވެފައިވާ އޯލް އިންޑިޔާ ނޭޝަނަލް ކޮންގްރެސް ޕާޓީންނެވެ. ނަމަވެސް ކެރެލާގައި ކުރި ހޯދީ ލެފުޓު ޑިމޮކްރަޓިކް ފުރަންޓުންނެވެ. ބީޖޭޕީގެ މައްޗަށް ޓަމިލް ނާޑޫގައި ކާމިޔާބު ހޯދީ ސަރަޙައްދީ އެންމެ ބޮޑު އިދިކޮޅު ޕާޓީކަމަށްވާ ޑީއެމްކޭއެވެ. އަދި ވެސްޓު ބެންގާލުގައި ކުރި ހޯދީ އޯލް އިންޑިޔާ ޓަރައިނަމޫލް ކޮންގްރެސުންނެވެ.\nވެސްޓު ބެންގާލުގެ ޤާނޫނުހަދާ މަޖިލީހުގެ އަޣުލަބިއްޔަތު ކާމިޔާބުކުރުމަށް އިންޑިޔާގެ ބޮޑުވަޒީރު ނަރެންދުރަ މޯދީ ވަރަށް ބޮޑަށް މަސައްކަތް ކުރެއްވިއެވެ. އަދި ލިބުނު ނާކާމިޔާބަކީ މޯދީއަށާއި ބީޖޭޕީއަށް ލިބޭނެ ވަރަށް ބޮޑު ދެރައެއްކަމަށް ސިޔާސީ މަޝްރަޙު ދިރާސާކުރާ މާހިރުން ބުނެއެވެ. ގިނަ ބަޔަކު ޤަބޫލުކުރާ ގޮތުގައި ފަސް ސްޓޭޓުގެ ސަރަޙައްދީ އިންތިޚާބުން މޯދީއަށް އޮތް ތާޢީދު ވަރަށް ރަނގަޅަށް ސާފުވެއެވެ.\nއިންޑިޔާގެ ފަސް ސްޓޭޓުގައި ބޭއްވި ސަރަޙައްދީ އިންތިޚާބުތަކުގައި އެ ޤައުމުގެ އެންމެ ބޮޑު އިދިކޮޅު ޕާޓީކަމަށްވާ އިންޑިޔަން ނެޝަނަލް ކޮންގްރެސަށްވެސް ކުރިމަތިލާން ޖެހުނީ ބޮޑު ނާކާމިޔާބީއަކާއެވެ. ކޮންގްރެސުން ނެރުނު ބަޔާނެއްގައި ޕާޓީގެ ހިންގުން ހަރުދަނާކޮށް ކުރިއަށް އޮތް އިންތިޚާބުތައް ކާމިޔާބުކުރުމަށް މަސައްކަތްކުރަން ޖެހޭކަމަށް ބުނެފައިވެއެވެ.


Beleniverinnah TikTok control kurevey goiy hadhaifi | Mihaaru\n21 ފެބުރުއަރީ 2020\nމީޑިއާތަކުން ރިޕޯޓްކޮށްފައިވާ ގޮތުގައި ޓިކްޓޮކް ބޭނުންކުރާ ޒުވާނުންނާއި އުމުރުން ހަގު ކުދިންނަށް ހާއްސަކޮށްގެން ހިމެނި ފީޗާތަކުގެ ތެރޭގައި ހިމެނެނީ ޓިކްޓިކް ބޭނުންކުރާ ކުދިންގެ އެކައުންޓް އެ ކުއްޖެއްގެ ބެލެނިވެރިއަކާ ލިންކްކޮށް، ކުދިން ޓިކްޓޮކަށް ހޭދަކުރާ ސްކްރީން ޓައިމް ކޮންޓްރޯލްކުރެވޭ "ފެމިލީ ސޭފްޓީ މޯޑް" ފީޗާއެއްގެ އިތުރުން ބޮޑެތި މީހުންނަށް ހާއްސަ ކޮންޓެންޓްތައް ކުޑަކުދިންނަށް ނުފެންނަ ގޮތަށް ހަދާލެވޭ ފީޗާއެކެވެ.\nމި ފީޗާތައް މި ވަގުތު ލިބެނީ ޔޫރަޕްގެ ބައެއް ގައުމުތަކަށެވެ.\nޓިކްޓޮކާ ގުޅޭ ގޮތުން ގިނަ ބަޔަކު އެންމެ ކަންބޮޑުވާ މައްސަލަ އަކީ ވެސް އުމުރާ ނުގުޅޭ ބޭއަދަބީ މަންޒަރުތައް އެއްވެސް ހުރަހަކާ ނުލައި، ފަސޭހަކަމާ އެކު ބަލައިލެވެން ހުރުމެވެ. މިފަދަ މައްސަލަތަކާ ހެދި ބައެއް ގައުމުތަކުން ޓިކްޓޮކް ރެގިއުލޭޓްކުރަން ހާއްސަ ފިޔަވަޅުތަކެއް ވެސް އަޅާފައިވެ އެވެ.\nޗައިނާގެ ބައިޓްޑާންސުން އޮޕަރޭޓްކުރާ ޓިކްޓޮކަކީ ކުރު މުއްދަތެއްގެ ތެރޭގައި އެންމެ ބޮޑު މަގުބޫލުކަމެއް ހޯދި އެއް ސޯޝަލް ޕްލެޓްފޯމެވެ. ކުރިން މިއުޒިކަލީގެ ނަމުގައި ހިންގި އެޕް ޓިކްޓޮކްގެ ނަމުގައި 2016 ގައި ރަސްމީކޮށް ބޭނުންކުރަން ފެށި ފަހުން އެ އެޕް ބޭނުންކުރާ މީހުންގެ އަދަދު މިހާރު 500 މިލިއަނަށް ވުރެ ގިނަ އެވެ.\nޓިކްޓޮކަކީ މިދިޔަ އަހަރު އެންމެ ގިނައިން ޑައުންލޯޑްކުރި އެއް އެޕެވެ.\nމި އެޕަކީ އެ ބޭނުންކުރާ މީހުންގެ ޒާތީ މައުލޫމާތު ނަހަމަގޮތުގައި ބޭނުންކޮށް، ޖާސޫސްކުރާ އެޕެއް ކަމަށް ތުހުމަތުކޮށް އެމެރިކާ އިން ވަނީ މިއީ އެ ގައުމުގެ ސަލާމަތަށް އޮތް ނުރައްކަލެއް ކަމަށް މިދިޔަ އަހަރު ބުނެފަ އެވެ.\nޗައިނާ އިންޓަނެޓް ސެކިއުރިޓީ ސަލާމަތީ ފިޔަވަޅުތައް ސޯޝަލް މީޑިއާ


Barahanaa Haalugai "Sunbath" Kuran Thibi Bayakah Kurimathivi Hithi Thajuriba! - Vaguthu\nއޮސްޓްރޭލިއާގެ ގޮނޑުދޮށެއްގައި ބަރަހަނާކޮށް، ސަންބާތް ކުރަންތިބި ދެ މީހަކަށް މި ވަނީ ހިތްދަތި ހިތި ތަޖުރިބާއަކާއި ކުރިމަތިލާން ޖެހިފައެވެ. އެންމެ ފުރަތަމަ ކަމަކަށް ކޮވިޑް-19 ގުޅިގެން އަޅާފައިވާ ރައްކާތެރިކަމުގެ ފިޔަވަޅުތަކާއި އެ މީހުން ހިލާފުވީއެވެ. އެ މައްސަލާގައި އެ މީހުން މި ވަނީ ޖޫރިމަނާ ކޮށްފައެެވެ. ދެވަނަ ކަމަކަށް މި ދެ މީހުންނަށް ދިމާވެފައި ވަނީ ފުއްލާއެއް ފަހަތުގައި އަޅުވާލުމެވެ. މިއާއެކު ތިބި ހާލުގައި ތިބެ ދެ މީހުންވެސް ދުއްވައިގަތީމެވެ.\nމި ދެމީހުން ޖޫރިމަނާ ކޮށްފައިވަނީ ފުއްލާއެއް އެމީހުންގެ ފަހަތުން އުޅޭތީ ބިރުން އުޅެނިކޮށް ސަލާމަތް ކޮށްދިނުމަށް ފަހުއެވެ. އޮސްޓްރޭލިއާގެ ސިޑްނީގެެ ދެކުނުގައި އޮންނަ ގޮނޑުދޮށުން މި ދެމީހުން ސަލާމަތް ކޮށްފައިވަނީ އެހީތެރިކަމަށް އެދުމުންނެވެ.\nދެމީހުން ޖޫރިމަނާ ކޮށްފައިވަނީ 1،000 ޑޮލަރުންނެވެ. އެއީ ކޮވިޑާއި ގުޅިގެން އަޅާފައިވާ ސިއްހީ ރައްކާތެރިކަމުގެ ފިޔަވަޅުތަކަށް އަމަލުނުކުރި ކަމަށް ބުނެއެވެ. ސިޑްނީގައި ބޭރަށް ނުކުމެ އުޅުން ވެސް ވަނީ މަނާ ކޮށްފައެވެ. އިންޑިއާއިން ދެނެގަނެވުނު ނުރައްކާތެރި ޑެލްޓާ ވޭރިއެންްޓް ފެތުރެމުންދާތީ އޮސްޓްރޭލިއާ ވަނީ ފުރަބަންދު ކޮށްފައެވެ.\nމިކަމާއި ގުޅިގެން ފުލުހުން ނެރެފައިވާ ބަޔާނުގައި ބުނެފައިވަނީ އެ ސަރަހައްދު ބަލައި ފާސްކުރުމުގެ ތެރެއިން ދަބަހެއް އަޅުވައިގެން ހިނގާފައިދިޔަ ބަރަހަނާ ހާލުގައި ހުރި އުމުރުން 30 އަހަރުގެ ފިރިހެނެއް ފެނިފައިވާ ކަމަށެވެ. އަދި އިތުރަށް ވައިގެ މަގުންނާއި ހޯދި ހޯދުމުން ފެނުނު ފިރިހެން މީހާ އާއި މާ ދުރުނޫން ސަރަހައްދަކުން ނިވައި ކޮށްގެން ހުރި އުމުރުން 49 އަހަރުގެ ފިރިހެނެއް ފެނިފައިވާ ކަމަށްވެސް ބުނެފައި ވެއެވެ.\nއޮފިޝަލުން މައުލޫމާތުދޭ ގޮތުން ފުއްލާ ފަހައި ދުވަމުން ދިޔުމުގެ ކުރިން ދެމީހުން ވެސް ތިބީ ގޮނޑުދޮށުގައެވެ. އެ މީހުން ބުޝްލޭންޑަށް ދުވެފައި ދިޔައީ ފުއްލާ ފަހައި ދުވުމުން ކަމަށް އޮފިޝަލުން މައުލޫމާތު ދެއެވެ.\nޒަރޫރީ އެއްވެސް ބޭނުމެއް ނެތި ގެއިން ބޭރަށް ނުކުތުމާއި، ކޮވިޑުން ދިފާއުވުމަށް އަޅާފައިވާ ފިޔަަވަޅުތަކަށް އަމަލުކުރަމުން ނުދާކަށް ފާހަގަކޮށް ކޮމިޝަނާ އޮފް ޕޮލިސް މައިކް ފަލާ ވަނީ ކަންބޮޑުވުން ފާޅު ކޮށްފައެވެ.\nޖޫން 28, 2021 18:06\nފުއްލާ އެ ދެމީހުންނާ ޖިންސީ ގޯނާކުރީތަ؟\nޖޫން 28, 2021 19:01\nހެޑިން ނުބައި. ރަނގަޅުގޮތަކީ، ' ފުއްލާއެއްގެ އެހީތެރިކަމާއެކު ދެމީހަކު ޖޫރިމަނާކޮށް ސަރުކާރަށް 1000 ޑޮލަރު ހޯދައިފި'\nޖޫން 28, 2021 21:48\nމިފަހަރު ފުއްލާއެއް ނިކުތީ ކޮވިޑްގެ ފިޔަވަޅުތައް އަޅަން އެހީވާން.


Addu ah gondi ithuru kuraa massala nubeleyne: EC\nއައްޑޫ ގޮނޑި އިތުރު މައްސަލާގެ އިޖުރާއަތްތައް ފުރިހަމައެއް ނޫން، ނުބެލޭނެ: އީސީ\nހައިކޯޓުގައި ކުރިއަށް ދިޔަ އަޑުއެހުމަކަށް މީގެކުރިން ބަޔަކު ވަންނަނީ: އައްޑޫއަށް ގޮނޑި އިތުރުކުރާ މައްސަލަ ނުލެބޭލެ ކަމަށް ބުނި. - މުހައްމަދު އަފްރާހް | އަވަސް\nއައްޑޫ ސިޓީގެ އިންތިހާބީ ދާއިރާތައް އިތުރު ކުރުމަށް ހައިކޯޓަށް ހުށަހެޅި މައްސަލަ އެ ކޯޓަށް ނުބެލޭނެ ކަމަށް ބުނެ އިލެކްޝަން ކޮމިޝަން (އީސީ) އިން މިއަދުގެ ޝަރީއަތުގެ މަޖިލީހުގައި އިޖުރާއީ ނުކުތާތަކެއް ފާހަގަކޮށްފި އެވެ.\nއެ މައްސަލާގައި މިއަދު ހައިކޯޓުގައި ބޭއްވި ފުރަތަމަ އަޑުއެހުމުގައި ޝަރީއަތް ފެށުމުގެ ކުރިން ދައުވާކުރާ ފަރާތަށް ސުވާލެއް އަމާޒެއް ކުރެއްވި އެވެ. ބެންޗުގައި އިންނެވި ފަނޑިޔާރު އަލީ ސަމީރު އެއްސެވީ އެ މައްސަލަ ދުސްތޫރީ މައްސަލައަކަށްވާ ގޮތާއި އެއީ ފުރަތަމަ މަރުހަލާގައި ވެސް ހައިކޯޓުން ބަލަންޖެހޭ ފަދަ މައްސަލައެއްތޯ އެވެ.\nސުއޫދުގެ ފަރާތުން ވަކާލަތު ކުރައްވާ ގާނޫނީ ވަކީލް މަރިޔަމް ޝުނާނާ ވިދާޅުވީ އެ މައްސަލައަކީ ގާނޫނު އަސާސީގެ 172 ވަނަ މާއްދާގެ (ހ)ގެ ދަށުން ހުށަހަޅާފައިވާ މައްސަލައެއް ކަމަށެވެ. އެ މާއްދާގައި ބުނެފައިވަނީ ކޮންމެ އިންތިހާބަކާ ނުވަތަ ރައްޔިތުންގެ ހިޔާލު ހޯދުމުގެ ކޮންމެ އާންމު ވޯޓަކާ ގުޅޭގޮތުން އިލެކްށަންސް ކޮމިށަނުގެ ނިންމުމަކާމެދު، ނުވަތަ އިންތިހާބެއްގެ ނަތީޖާއަކާމެދު، ނުވަތަ އިންތިހާބާބެހޭ ކަމެއްގައި ގާނޫނާއި ގަވާއިދާ ހިލާފަށް ހިނގައިފައިވާ ކަމަށް އެ ފަރާތަކުން ގަބޫލުކުރާ ކަމަކާމެދު ޝަކުވާއެއް އޮތްނަމަ އެ ށަކުވާއަކާމެދު ގޮތެއް ނިންމައިދިނުން އެދި އެ ފަރާތަކުން ހައިކޯޓަށް ހުށަހެޅިދާނެ ކަމަށެވެ.\nޝުނާނާ ވިދާޅުވީ ހުށަހަޅާފައިވާ މައްސަލައަކީ ދުސްތޫރީ އަދި އިންތިހާބީ ޝަކުވާއަކަށް ވެސް ފިޓްވާ މައްސަލައެއް ކަމަށެވެ. އެހެންކަމުން އެ މައްސަލަ ހައިކޯޓަށް ކުރިއަށް ގެންދެވޭނެ ކަމަށެވެ. އެ މައްސަލައަކީ އިލެކްޝަން ކޮމިޝަނުން މަރަދޫފޭދޫ ދާއިރާއާ ގުޅޭ ގޮތުން ނިންމި ނިންމުމަކީ ގާނޫނާ ހިލާފު ނިންމުމެއް ކަމަށް ކަނޑައަޅައިދިނުމަށް އެދޭ ދުސްތޫރީ މައްސަލައެއް ކަމަށެވެ.\nއިލެކްޝަން ކޮމިޝަންގެ ފަރާތުން ވަޑައިގެންނެވި ވަކީލް މަހުފޫޒު ސައީދު ވިދާޅުވީ، އެ މައްސަލާގައި އެ ކޮމިޝަނަށް ފާާހަގަކުރެވޭ އިޖުރާއީ މައްސަލަތަކެއް އެބަހުރި ކަމަށެވެ. އެގޮތުން މައްސަލަ ހުށަހަޅާފައިވަނީ އެފަދަ މައްސަލަތައް ހުށަހަޅަންޖެހޭ ފޯމެއްގަ ނޫންކަން އޭނާ ފާހަގަކުރެއްވި އެވެ. އޭގެ އިތުރަށް އެ މައްސަލަ ހުށަހަޅާފައިވަނީ ފުރިހަމަ ކުރަން ގާނޫނާގައި ބަޔާންކުރާ އިޖުރާއަތްތައް ފުރިހަމަ ކުރުމެއް ނެތި ކަމަށް ވެސް މަހުފޫޒު ވިދާޅުވި އެވެ.\nމަހުފޫޒު ވިދާޅުވި ގޮތުގައި، އިންތިހާބީ ދާއިރާތަކުގެ ވަގުތީ ރިޕޯޓް އިލެކްޝަން ކޮމިޝަނުން ގެޒެޓްކުރާ ތާރީހުން ފެށިގެން ޝަކުވާ ހުށަހެޅުމަށް 21 ދުވަސް ލިބޭ ކަމަށެވެ. އެ 21 ދުވަހުގެ ތެރޭގައި ޝަކުވާ ހުށަހެޅުމުން އެ މައްސަލައެއްގައި ގޮތެއް ކޮމިޝަނުން 15 ދުވަސް ތެރޭގައި ނިންމަން ޖެހޭ ކަމަށެވެ. އެ ނިންމުމާމެދު ހިތްހަމަނުޖެހޭނަމަ ދެން 15 ދުވަސް ތެރޭގައި ހައިކޯޓަށް މައްސަލަ ހުށަހެޅިދާނެ ކަމަށެވެ.\nއެއަށް ޖަވާބު ދެއްވަމުން ވަކީލް ޝުނާނާ ވިދާޅުވީ، ފޯމްގައި މައްސަލައެއް އުޅޭ ކަމެއް މީގެކުރިން އިލެކްޝަން ކޮމިޝަނުން ފާހަގަވެސް ކޮށްފައިނުވާ ކަމަށާއި އެ މައްސަލާގައި ކޮމިޝަނުން ޖަވާބު ވެސް ހުށަހަޅާފައިވާ ކަމަށެވެ. އެ މައްސަލައަކީ އެތައް ގިނަ ރައްޔިތުންގެ ހައްގުތަކެއް އެކުލެވޭ މައްސަލައެއް ކަމަށާއި އެފަދަ ކަމެއްގައި އެ މައްސަލަ ނުބަލާ ބޭރުކޮށްލައިގެން ވާނެ ކަމަށް ގަބޫލު ނުކުރެވޭ ކަމަށެވެ.\nއިޖުރާއަތްތައް ފުރިހަމަ ނުކުރާ ކަމަށް ވިދާޅުވާ މައްސަލާގައި ޝުނާނާ ވިދާޅުވީ ދާއިރާގެ ރައްޔިތުންގެ ފަރާތުން އައްޑޫ ސިޓީ ކައުންސިލުން މަރަދޫފޭދޫއަށް ވަކި ދާއިރާއެއް ކަނޑައަޅައިދިނުމަށް އިލްތިމާސްކޮށްފައިވާކަން އެ ކައުންސިލުން ނެރެފައިވާ ނޫސް ބަޔާނަކުން އެނގޭ ކަމަށެވެ. އަދި ދާއިރާތަކުގެ ވަގުތީ ރިޕޯޓް އާންމުކުރުމަށްފަހު އިލެކްޝަން ކޮމިޝަނުން އެ ދާއިރާއަށް ވަޑައިގެން، ވަކި ދާއިރާއަކަށް ހަދެމާ ގުޅޭ މަޝްވަރާތައްކޮށް، ރައްޔިތުންނަށް އެކަމުގައި ވަރަށް ބޮޑު އުއްމީދެއް ދިން ކަމަށް އޭނާ ވިދާޅުވި އެވެ.\nއެ ބައްދަލުވުންތަކުގެ ޔައުމިއްޔާ އާއި ރިކޯޑިންތައް ވެސް ހުންނާނެ ކަމަށް ޝުނާނާ ވިދާޅުވި އެވެ. އައްޑޫގެ ބައްދަލުވުންތަކަށްފަހު މެންބަރުން މާލެ ވަޑައިގެން ކުއްލިއަކަށް ނިންމީ އައްޑޫގެ ދާއިރާތަކަށް ބަދަލު ނުގެންނަން ކަމަށާއި އޭގެ ސަބަބު ވެސް އަންގާފައިނުވާ ކަމަށެވެ. އެކަމާ އިލެކްޝަން ކޮމިޝަންގެ ރައީސް އަހުމަދު ޝަރީފްއާ ވެސް ބައްދަލު ކުރެއްވި ކަމަށާއި އެ ބައްދަލުވުމުގައި އިލެކްޝަނުން އެދުނީ މައްސަލަ ހައިކޯޓަށް ހުށަހެޅުމަށް ކަމަށް ޝުނާނާ ވިދާޅުވި އެވެ. ޝުނާނާ ވިދާޅުވީ ވަކި ދާއިރާއެއްގެ ގޮތުގައި މަރަދޫފޭދޫ އިލެކްޝަން ކޮމިޝަނަށް ކަނޑައެޅެން ނެތް ކަމަށް ކޮމިޝަންގެ ރައީސް ވިދާޅުވި ކަމަށާއި ނަމަވެސް ކޯޓުން ނިންމައިފިނަމަ ވަކި ގޮނޑިއެއް ހަމަޖައްސައިދޭނެ ކަމަށް ވިދާޅުވި ކަމަށެވެ.\nއިލެކްޝަން ކޮމިޝަންގެ ވަކީލް މަހުފޫޒު ސައީދު - އަވަސް ފޮޓޯ\nއެ ހުރިހާ އުއްމީދެއް ދިނުމަށްފަހު އަދި މައްސަލާގައި ޖަވާބު ވެސް ކޯޓަށް ހުށަހެޅުމަށްފަހު އިޖުރާއީ ނުކުތާތަކެއް ނަގައި މައްސަލަ ކުރިއަށް ނުގެންދެވޭނެ ކަމަށް ބުނުމުން އިލެކްޝަން ކޮމިޝަންގެ ނިޔަތާމެދު ވަރަށް ބޮޑަށް ސުވާލު އުފެދޭ ކަމަށް ޝުނާނާ ވިދާޅުވި އެވެ. އަދި އެއީ އިންސާފު ގާއިމުކުރުމަށް އެޅޭ ހުރަހެއް ކަމަށް ވެސް ވިދާޅުވި އެވެ.\nއިލެކްޝަންގެ ވަކީލް މަހުފޫޒު ވިދާޅުވީ، ގާނޫނުގައި ބަޔާންކުރާ އިޖުރާއަތްތައް ފުރިހަމަ ކުރުމަކީ އިންސާފު ގާއިމުކުރުމަށް އެޅޭ ހުރަހެއް ނޫން ކަމަށާއި އެ އިޖުރާތްތައް ފުރިހަމަ ނުކޮށް ކޯޓަށް މައްސަލަ ހުށަނޭޅޭނެ ކަމަށެވެ. އިޖުރާއަތްތައް ފުރިހަމަ ކޮށްފައިވާނަމަ އެ ކަމުގެ ލިޔުންތައް ހުށަހެޅުމަށް އޭނާ އެދިވަޑައިގަތެވެ. އެފަދަ އެއްވެސް ލިޔުމެއް އިލެކްޝަން ކޮމިޝަންގައި ނެތް ކަމަށް ވިދާޅުވި އެވެ.\nއެކަމަށް ފުރުސަތެއް ދިނުމަށް ފަނޑިޔާރުންގެ ބެންޗުން ނިންނެވި އެވެ. ޝުނާނާ ވިދާޅުވީ ބައްދަލުވުންތަކުގެ ޔައުމިއްޔާ އާއި ރިކޯޑިންތައް ހުށަހަޅަން ތައްޔާރު ކަމަށެވެ. ނަމަވެސް އެދެނީ އެ މައްސަލައަކީ އެތައް ރައްޔިތެއްގެ ހައްގާ ގުޅޭ މައްސަލައަކަށްވާތީ މައްސަލާގައި މައުޟޫއީ ގޮތެއްގައި ބަލައި ހުކުމެއް އިއްވައި ދިނުމަށެވެ.\nއައްޑޫ ސިޓީ ކައުންސިލްގެ ފަރާތުން ވެސް ވަކީލަކު ވަޑައިގަތެވެ. އޭނާ ވިދާޅުވި ގޮތުގައި ތިން ދުވަސް ތެރޭގައި އެކަމާ ގުޅިގެން އެ ކައުންސިލުން އިލެކްޝަން ކޮމިޝަން ފޮނުވާފައިވާ ލިޔުންތައް ހުށަހަޅާނެ އެވެ. އެހެންވެ، މިއަދުގެ އަޑުއެހުން ނިންމާލި އެވެ. އަދި އަންނަ ހަފުތާގެ ތެރޭގައި މައްސަލާގެ އިތުރު އަޑުއެހުމެއް ބާއްވާނެ ކަމަށް ރިޔާސަތުގައި އިންނެވި ފަނޑިޔާރު މުހައްމަދު ފައިސަލް ވިދާޅުވި އެވެ. ބެންޗުގައި ދެން އިންނެވީ ހައިކޯޓުގެ އިސް ފަނޑިޔާރު ސުޖާއު އުސްމާނެވެ.\nމިއަދުގެ ޝަރީއަތުގެ އަޑުއެހުން އަޑުއަހަން މަރަދޫފޭދޫގެ ބައެއް ރައްޔިތުން ވެސް ދިޔަ އެވެ. ޝަރީއަތް ބޭރުން އެމީހުން ބުނި ގޮތުގައި އެމީހުން ވެސް ވަނީ ވަކި ދާއިރާއެއްގެ ގޮތުގައި މަރަދޫފޭދޫ ކަނޑައަޅައިދިނުމަށް އެދޭ ކަމަށް ބުނެ ކޮމިޝަނަށް ސިޓީތައް ހުށަހަޅާފަ އެވެ.\nއެ ދާއިރާގެ ރައްޔިތުންނާ ބައްދަލުކުރުމަށްފަހު ވެސް އިލެކްޝަން ކޮމިޝަނުން ނިންމީ މިހާރު ވެސް އޮތް ގޮތަށް މަރަދޫފޭދޫއަކީ މީދޫ ދާއިރާގެ ބައެއްގެ ގޮތުގައި ބޭއްވުމަށެވެ. އިލެކްޝަން ކޮމިޝަނުން މަޖިލިސް ދާއިރާ އިތުރުކުރީ މާލެއަށް އެކަންޏެވެ. އެއީ ހެންވޭރު އާއި މައްޗަންގޯޅިއަށެވެ.\nހައިކޯޓް އިލެކްޝަންސް ކޮމިޝަން އައްޑޫ ސިޓީ + ހުސްނުއް ސުއޫދު މަޖިލިސް އިންތިހާބު 2019


ޢަޤީދާއަށް ފުރައްސާރަކުރުމާއި އަދަބާއި ފަންނުގެ ކުރިބޯއްޓަށް އެރުން | މަޒްމޫނު | އަދަބާއިޘަޤާފަތް\nBack ކަވާސާ އަދަބާއިޘަޤާފަތް އަދަބާއިޘަޤާފަތުގެ ބައިތައް މަޒްމޫނު ޢަޤީދާއަށް ފުރައްސާރަކުރުމާއި އަދަބާއި ފަންނުގެ ކުރިބޯއްޓަށް އެރުން\nއަދަބާއި ފަންނުގައި ކާމިޔާބެއްނުލިބޭނަމަ، ޢަޤީދާ އަކަށް ފުރައްސާރަ ކޮށްލަނިކޮށް ދާދި ފަސޭހައިން ލިޔުނު ފޮތް އިންޓަރނޭޝަނަލް ބެސްޓް ސެލަރަކަށްވެ، އުފެއްދިފިލްމު ސުޕަހިޓްވެދެއެވެ. މިދެންނެވި ފަދަ އަދަބާއި ފަންނުގެ އެންމެ ބޮޑު ޝިކާރަޔަކަށްވެފައިވަނީ އިސްލާމްދީނެވެ.\nއިސްލާމީ ޢަޤީދާއަށް ހަޖޫޖަހައިގެން ސަމާލުކަން އަތުލި ލިޔުންތެރިން ތެރޭގައި ތަސްލީމާ ނަސްރީނާއި ސަލްމާން ރުޝްދީ ހިމެނެއެވެ. މީގެ އިތުރުން ނޯބެލް ޕްރައިޒް ހޯދާފައިވާ ވީ އެސް ނައިޕޯލްވެސް ވަނީ\nބިޔޯން ބިލީފް ގެނަމުގައިހަޖޫ ފޮތެއްލިޔެފައެވެ.މި ފޮތަކީ އޭނާ ކުރިން ލިޔުނުފޮތް އެމަންގބިލީވާރޒް އާއި ގުޅޭ އޭގެ ދެވަނަ ބައެވެ. މިފޮތުގައި މުސްލިމުންނަށް އެންމެ ރަގަޅުގޮތަކީ އެމީހުންގެ ކުރީގެ ދީނަށް ރުޖޫޢަވުން ކަމުގައިވަނީ ބުނެފައެވެ. ނައިޕޯލްގެ ނަޒަރުގައި އިންޑިޔާއަށް އިސްލާމްދީނަކީ އިގިރޭސި އިސްތިޢުމާރަށްވުރެވެސް ފަނާކުރަނިވި އެއްޗެކެވެ.\nތަސްލީމާ ނަސްރީނު ވަނީ އޭނާގެ ފޮތް ޝޭމް (ލައްޖާ)ގައި މިސްކިތްތަކާއި ފައްޅިތަކާއި ޗާރޗްތައް ތަޅާބިމާ ހަމަކޮށް މަލުގެ ބަގީޗާތައް ހެދުމަށް ހުށަހަޅާފައެވެ. ބަންގުލާދޭޝް އެއީ ސިކިއުލަރ ތަނަކަށް ހެދުން އެއީ މީނާގެ އަދަބިއްޔާތުގެ މަގުސަދެވެ. ތަސްލީމާގެ އުދަގޫބޮޑުވެގެން ބަންގުލާދޭޝްއިން ވަނީ އޭނާގެ އެންމެ ފަހުގެ ފޮތް އެގައުމަށް އެތެރެކުރުން މަނާކޮށްފައެވެ.\nބައެއް ލިޔުންތެރިން އިސްލާމީ މުޖްތަމައު ތަކުގައި ހުންނަ އިސްލާމްދީނާ ގުޅުމެއްނެތް ބޯދާ އާދަކާދަ ތަކާއި ބިދްޢަތައް އެއީ ދީނީ ކަމެއްގެ ގޮތުގައި ސީދާކޮށް ނުވަތަ ނުސީދާކޮށް ލިޔެ ކިޔުންތެރިންނަށް ހުށަހަޅައެވެ. މިފަދަ ފޮތެއް ލިޔެފިނަމަ އެއީ އެންމެ ބާރަށް ވިކޭފޮތް ކަމުގައި އެފޮތްވެޔެވެ.ވަރަށް ފަހުން ރާސްލާފައި ވިކިގަތްފޮތެއް އެއީ ހަގީގީ ވާހަކައެއް ނޫންކަން ސާބިތުވުމުން ފޮތްފިހާރަތަކުގެ ހަރުގަޑުތަކުން ނަގަންވެސް ޖެހުނެވެ. ނަމަވެސް މިގޮތް ދިމާވާނީ ވަރަށް މަދު ފަހަރެއްގައެވެ.\nސަލްމާން ރުޝްދީގެ ގަލަމުގެ 'ދެލި ދިޔާވެގެން' ދިޔައީ ސެޓަރނިކް ވާސަސް ލިޔެގެންނެވެ. މިހާރު އަދަބިއްޔާތުގައި ނުލިބޭ އިނާމެއް މަދެވެ.''ނަސީބު'' އަތުގައި ހިފުވި ވާހަކަ ކުރިއަށްދިޔަވަރަކަށް އިސްލާމްދީނަށް ކުރާ ފުރައްސާރަ އިތުރުކުރަމުން ގެންގޮސްފައިވެއެވެ.\nދޭތެރެ ދޭތެރެއިން މުސްލިމުންގެ ގޮތާފޮތް އެއީ ހަޑިހުތުރު އެއްޗެއްގެ ގޮތުގައި ސިފަކޮށްފައި ފިލްމާއި ޑޮކިއުމެންޓްރީ ތައް ނެރެއެވެ. މިފަދަ ކޮންމެ ފިލްމަކާއި ޑޮކިއުމެންޓްރީ އެއްގައި ފަންނުވެރިކަމުގެ އެއްވަނަ ލޭބަލް ހިއްޕާލައެވެ.އެއަށް އެތައް އެވޯޑެއް ދޭނެއެވެ. މަތާރަންފިލާމަތީ ތައްޓާއި ހަދާނީ ފިލައެއް ބަހައްޓަން ބޭނުންނަމަ އޮތްއެންމެ ފަސޭހަގޮތަކަށް ވެފައި މިވަނީ އަޤީދާއަކަށް ވަރުގަދަޔަށް މަލާމާތް ކޮށްލުމެވެ. ޚާއްސަކޮށް އިސްލާމީ އަޤީދާ އަށެވެ.\nމިދިޔަ އަހަރު މަރާލި ނެދަރލޭންޑްސްގެ ފިލްމު ޑައިރެކްޓަރ ވަނީ މަލާމާތްކުރުމުގައި ވަރަށްކުރީގައެވެ. އޭނާގެ ޑޮކިޔުމެންޓްރީ ފިލްމުގެ މަންޒަރެއްގައި އެތެރެ ފެންނަ ތުނި ހެދުމެއް ލައިގެން އިންނަ އަންހެނެއްގެ ގައި ގައި ކީރިތި ޤުރްއާނުގެ އާޔަތްތައް ލިޔެފައިވާތަން ދައްކާ ކަމަށްވެއެވެ. ވަރަށް ވެސް ފަންނުވެރި އަސަރުހުރި މަންޒަރަކަށް މިމަންޒަރު އޮތީވެފައެވެ.މި މަންޒަރުން، މުސްލިމުންގެ އަޤީދާގައި އަންހެނުންގެ މަގާމު ދައްކުވައި ދިނީޔޯލައެވެ!\nއަދަބުގެ ތެރެއިން ވެސް އިޒްރާއީލަށް ނުވަތަ ޔަހޫދީންނަށް ފާޑުކިޔާ ލިޔެފިނަމަ އެއީ ހަޤީޤަތްކަމުގައި ވީނަމަވެސް ލިޔުންތެރިޔާ ކުއްވެރިކުރާނެއެވެ.ލިޔުންތައް މަނާކުރާނެއެވެ.މިފަހަރު ޚިޔާލުފާޅުކުރުމުގެ މިނިވަންކަމުގެ ވާހަކައެއް ނުދައްކާނެއެވެ. އެންޓި ސިމިޓީޒަމްގެ ޝިކާރަޔަކަށް ލިޔުންތެރިޔާ ހަދާނެއެވެ.\nމުސްލިމުންނާއި އެމީހުންގެ ސަގާފަތަށް ފުރައްސާރަކުރުމުގައި އަދަބާއި ފަންނަކީ ބާރުގަދަ ހަތިޔާރެކެވެ. ކޮށްލާ ކޮންމެފުރައްސާރައަކީ މިލިއަން ޑޮލަރުގެ އަމަލެކެވެ.އެއީ އެތައްޝަރަފަކާ އިނާމެއް ލިބޭކަމަކަށްވަނީ ހަދާފައެވެ. ހަމަ އެންމެ ބޭނުމެއްގައެވެ. އިސްލާމްދީނަށް ފުރައްސާރަކުރާ ''އަދީބުންނާއި ފަންނުވެރިން'' ނަގާ ކުރިބޯއްޓަށްލަނީ އިސްލާމްދީނާ ދެކޮޅަށް ކުރާ ހަގުރާމައެއްގެ ބައެއްގެ ގޮތުގައެވެ. ކޮންމެހެން އަދަބާއި ފަންނުގެ ގޮތުން މާ މަތިވެރި މަސައްކަތްތަކަކަށް ވާތީއެއްނޫނެވެ.


ޑެންގޫހުން ފެތުރެނީ: ހަސްފަތާލުތަކާއި ކަމާބެހޭ ފަރާތްތައް ހަނު!\nއާންމުންގެ ފަރާތުން ލިބުނު މައުލޫމާތުން އެނގޭ ގޮތުގައި އަނެއްކާވެސް ޑެންގޫހުން ޖެހިގެން ހަސްފަތާލްތަކަށް ގިނަ ބަޔަކު އެބަދެއެވެ. ހޮސްޕިޓަލުތަކުގެ އެނދުތައް ފުރި، ގިނަ ބަޔަކު ހޮސްޕިޓަލުގައި ނުބޭއްވޭ ހިސާބަށް ގޮސްފައި ވާކަމަށް ހަބަރު ލިބެއެވެ.\nއާންމުން މިގޮތަށް ބުނި ނަމަވެސް ހޮސްޕިޓަލްތަކަށް ގުޅުމުން މިކަމާ އިންކާރު ކުރެއެވެ. އައިޖީއެމްގެ މީޑިއާ އޮފިޝަލަކު ވިދާޅުވި ގޮތުގައި ޑެންގޫ ހުން ޖެހިގެން އާދަޔާ ހިލާފަށް ގިނަ ބަޔަކު ޑޮކްޓަރަށް ދެއްކުމަށް އެ ހޮސްޕިޓަލަށް ދާކަމަށް އެނގިފައި ނުވާކަމަށެވެ. ސަބަބަކީ ރިޕޯތުތަކުން އެކަހަލަ އިޝާރާތެއް ވެފައި ނުވުމެވެ.\nނަމަވެސް، ދެ ދަރިންނަށް ޑެންގޫޖެހިގެން އައިޖީއެމައަށް ދައްކަން ދިޔަ އާންމު ފަރާތަކުން ބުނި ގޮތުގައި، އެނދުތައް ފުރިގެން އެމަޖެންސީގައި ތިބި މީހުން ވާޑަށް އަދި ވާޑުގައި ތިބި މީހުން އެމަޖެންސީއަށް ބަދަލު ނުކުރެވޭ ވަރަށް ހަލަތު ގޮސްފައި ވާ ކަމަށެވެ. ޑެންގޫއަށް ޕޮޒިޓިވްވި ދެ ދަރިންގެ ހާލު އޮޅުންފިލުވުމަށް އަޅުގަނޑު ސުވާލު ކުރުމުން އޭނާ ބުނީ، ދެކުދިންގެ ހާލުވެސް ދެރަ ކަމަށެވެ. ނަމަވެސް، ޑޮކްޓަރަށް ދެއްކުމުން އެކަށީގެންވާ ފަރުވާއެއް ނުދީ، ބޭސްތަކެއް ދީފައި ވަގުތުން ގެޔަށް ފޮނުވާލީ ކަމަށެވެ.\n"އެނދުތަށް ފުރުނީމަ ދެން ގެޔަކަށްނު ފޮނުވާލާނީ ދޯ؟ މީ ހަގީގަތަކީ" ނަން ހާމަނުކުރުމަށް އެދި އެމީހާ ބުންޏެވެ.\nއެމީހާ ބުނި ގޮތުގައި އޭޑީކޭގެ ހަލަކީވެސް މިއީއެވެ. އެ ދެކުދިން ފުރަތަމަ ދެއްކީ އޭޑީކޭއަށެވެ. ޓެސްޓް ތަކުން ޑެންގޫ ނޫން ކަމަށް ދެއްކުމުން، ފަހުން އައިޖީއެމްއަށް ދެއްކީ ކަމަށް އޭނާ ބުންޏެވެ.\nމިދުވަސްވަރަކީ ޗުއްޓީ ދުވަސްވަރަށް ވެފައި، އެކި ރަށްރަށަށް މީހުން ދަތުރުކުރަމުން ދާއިރު، ބަލިތަކަށް ސަމާލުވުން މުހިންމެވެ. އަދި ޑެންގޫ ހުން ފަދަ ބަލިތަކުން ރައްކާތެރިވުމުގެ ފިޔަވަޅު ދުރާލާ އަޅައި މަދިރި އުފެދުމާއި މަދިރި މަދުކުރުމުގެ މަސައްކަތްތައް އިތުރު ކުރުމަށް އިލްތިމާސް ކުރަމެވެ.ހަމައެހެންމެ ޑެންގޫގެ އަލާމާތްތައް ފެންނަ ނަމަ ލަސްނުކޮށް ޑޮކްޓަރަށް ދެއްކުމަށް ވެސް ހަނދުމަފުޅުކޮށްދެމެވެ.\nމީގެ އިތުރުން ޑެންގޫއަށް ހޭލުންތެރިކުރުވުމަށާއި ބަލި ދެނެގަތުމާއި ފަރުވާފަރުވާކުރުމުގެ ނިޒާމް އިތުރަށް ހަރުދަނާ ކުރުމުގެ މަސައްކަތްތައް ބާރު ސްޕީޑުގައި ކުރިއަށް ގެންދިއުމަށް ކަމާ ބެހޭ އިދާރާތަކާއި ހަސްފަތާލްތަކަށް ގޮވާލަމެވެ. ހުން އިތުރުވަމުންދާ މިންވަރު މޮނީޓާކުރުމަށް އަދި މަދިރި އާލާވާ ތަންތަން ނައްތާލުމަށް ކެމްޕޭންތައް ކުރިއަށް ގެންދިޔުމަށް ވެސް ސަރުކާރުގެ އިދާރާތަކަށާއި ރާއްޖޭގެ ހުރިހާ ހޮސްޕިޓަލްތަކަށް ގޮވާލުމެވެ.\nރެޑް އެލާޓަށް ކަންކަން ދިއުމާ ހަމައަށް ހަނު ތިބުމަކީ ރާއްޖޭގައި އާންމު ކަމަކެވެ. މިއީ އިންތިހާއަށް ހިތާމަކުރާންޖެހޭ ތެދު ހަގީގަތެކެވެ.


Raajje gai furathama faharah fahuge iphone thah vikkan fashaifi | Mihaaru\nވިޔަފާރި / އެޕަލް\nރާއްޖޭގައި ފުރަތަމަ ފަހަރަށް ފަހުގެ އައިފޯނުތައް ވިއްކަން ފަށައިފި\nއެޕަލް އައިފޯން 12---\n26 އޮކްޓޯބަރ 2020 - 19:37\nމި ފޯނުތައް އެންމެ ފުރަތަމަ ވިއްކަން މި ފެށީ "ބެސްޓްބައި" އިންނެވެ. އެ ފިހާރަ އިން މިއަދު ހަވީރު 4:00 އިން ފެށިގެން ވަނީ ފޯނުތައް ވިއްކަން ފަށައިފި އެވެ.\nބެސްޓްބައިގެ މެނޭޖިން ޑިރެކްޓަރު އަބްދުﷲ ޝަމީލް ވިދާޅުވީ، އައިފޯން 12 ސީރީޒްގެ 128 ޖީބީގެ ފޯނުތަކުގެ ހުރިހާ ކުލައެއް ވެސް އެ ފިހާރަ އިން ލިބޭނެ ކަމަށެވެ. ފޯނު ވިއްކަން ފެށިތާ ދެ ގަޑިއިރުގެ ތެރޭގައި ހަ ފޯނު ވިކިފައިވާ ކަމަށް އޭނާ ވިދާޅުވި އެވެ.\n"ބެސްޓްބައި" އިން އައިފޯން 12 ވިއްކަނީ 22،499ރ. އަށެވެ. އައިފޯން 12 ޕްރޯއެއްގެ އަގަކީ 29،999ރ އެވެ. ޝަމީލް ވިދާޅުވި ގޮތުގައި ފޯނުތަކުގެ އަގު ބޮޑުވީ ރާއްޖޭން ޑޮލަރު ލިބުން ދަތިވެ، ކަޅު ބާޒާރުގައި ޑޮލަރުގެ އަގު އުފުލުމުގެ ސަބަބުންނެވެ.\nބެސްޓްބައި އިން ބީއެމްއެލް އިސްލާމިކް އާއި އެމްއެފްއެލްސީ އަދި ބީއެމްއެލް އީޒީ އާއި އެމްއައިބީގެ ކްރެޑިޓް ސްކީމްގެ ދަށުން ވެސް ފޯނު ދޫކުރެ އެވެ. މާލެ ސަރަހައްދުގެ ހުރިހާ ތަނަކަށް ހިލޭ ޑެލިވަރީ ކޮށްދެ އެވެ.\nއައިފޯން 12ގެ ސީރީޒް އެޕަލް އިން ދުނިޔޭގެ ބާޒާރަށް ނެރުނީ މިދިޔަ ހުކުރު ދުވަހު އެވެ.\n11 ކޮމެންޓް, 87 ރިއެކްޝަންސް\nމީދެން ޚަބަރެއްތަ؟؟ އިސްތިހާރެއް ދޯ؟؟\nވަޒީފާ ގެއްލިފަ، ކުލި ނުދެއްކިފަ، އުޅެވޭނެގޮތެއް ނެތިފަ. އެކަމަކު އެންމެ ފަހުގެ ފޯނު ގަނެވޭނެ. އަބަދު ކޮފީއަށް ދެވޭނެ. އެންމެ ފަހުގެ ސައިކަލު ގަނެވޭނެ.\nވެލްކަމް ޓު މޯޑިސް\nމިފަހަރު ފޯނު ގަނެވޭ ވަރަށްވުރެން އަޅުގަނޑަށް އަގު ބޮޑު. އައިފޯން 12 ޕްރޯ 128 ޖީބީގެ ފޯނެއްގެ އަގު އުޅެނީ -/30000 އަށް އަދި 256ޖީބީގެ ފޯނެއްގެ އަގު އުޅެނީ -/33000 އަށް. ކިހިނެތް ރަންކޮޅާ މިގަންނާނީ.\nބޭކަލުންނޭ... ރާއްޖޭގަ އެންމެ ފަހުގެ ޖަޕާނު ކާރުވެސް ވިއްކާ... މީ ވަރަށް ވާހަކަ..\nހިލޭ ދިނިއްޔާ ނޫނީ ތި ފޯނާ ވައިވެސް ނޭޅޭނަށް. ގަންނަވަރުގެ ސްޕެކްސް އެއް ނެތް\nހިޔަޅުވެސް ނުފޯރީމާ ބުނީ މޭބިސްކަދުރަކީ ހުތް އެއްޗެކޭ!\nމިއޮތީ ކަޅުބާޒާރުން ޑޮލަރު ގަންނަ ކަމަށް އެއްބަސް ވެފައެވެ. މި މައްސަލަ ބަލަން ޖެހެނީ އެމްއެމްއޭއިންތަ ނޫނީ ފުލުހުންތަ.\nދޮންބާޒާރުން ލިބޭކަށް ނެތް. ދެން ހޯދަންޖެހޭނީ ލިބެން ހުރި ތަނަކުން!\nހެޔޮ ނިޔަތުގަ ޑޮލަރު ގަތުމުމުގެ އެއްވެސް ގޯހެއް ނެތް. ޑޮލަރު ގަތީ ފައިސާ ދީފައެއްނު. ފައިސާ ދީފަ ގަތީމަ އޯކޭ ވާނެ. ދިސް އިޒް މޯޑިސް.


ފުލުހުން ޑޮލަރާއި ގޭންގްތައް ފަހާ ދުވުން ހުއްޓުވޭނެ ހަމަ އެއް ގޮތެއް ވެސް އިދިކޮޅު ފަރާތްތަކަކަށް ނެހެދޭނެ – މޫސަ – Maldivian Democratic Party\n04 މެއި 2011\nފުލުހުން ޑޮލަރާއި ގޭންގްތައް ފަހާ ދުވުން ހުއްޓުވޭނެ ހަމަ އެއް ގޮތެއް ވެސް އިދިކޮޅު ފަރާތްތަކަކަށް ނެހެދޭނެ – މޫސަ\nތަކެތީގެ އަގު އުފުލުން ބަހަނަާ އަކަށް ދައްކައިގެން ގެންގް ކުށްކުރާ މީހުން މަގުމައްޗަށް ނެރެ ޑީއާރުޕީން ކުރަމުން ގެންދާ މުޒާހަރާ އަކީ ކަނޑައެޅިގެން ޑޮލަރުގެ ވަގު ވިޔަފާރިއާއި ގޭންގް ކުށްތަކަށް ފުލުހުން ދޭ ޚާއްސަ ސަމާލުކަން އެހެން އަތަކަށް އަނބުރާލުމަށް އިދިކޮޅު ސިޔާސީ ފަރާތްތަކުން ޖަހައިގެން އުޅޭ މަޅިއެއް ކަމަށް ދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ ޕާލަމެންޓްރީ ގްރޫޕް ލީޑަރު މޫސާ މަނިކު ވިދާޅުވެއްޖެއެވެ.\nއެމްޑީޕީ ވެބްސައިޓަށް މައުލޫމާތު ދެއްވަމުން މޫސަ ވިދާޅުވީ “އިދިކޮޅު ފަރާތްތަކުން ޑޮލަރު ފޮރުވައިގެން ކަޅު ބާޒާރުގައި، ވިއްކަމުން ދިއުން ހުއްޓުވުމަށް އެމްޑީޕީ ސަރުކާރުން ޑޮލަރު ފްލޯޓް ކުރީމަ އެކަމާ ރުޅިއައިސްގެން މިއުޅެނީ. ފަހަރެއްގައި ވެސް ރައްޔިތުންނަށް ހެވެއް އެދިގެނެެއް ނޫން. އަނެއް ކޮޅުން ފުލުހުން އެއޮތީ ކުރީގެ ކޮއްކޯފުޅު ހިންގާ ގޭންގްތައް ފަހަތުން ދުވަން ފަށާފަ. ދެން ކިހާ ރުޅިއެއް އަންނާނެތޯ އެމީހުން. ދަންނަވަންތޯ ތަކެތީގެ އަގު ބޮޑުވެގެން ރައްޔިތުންނަށް ހެވެއް އެދިގެން ޑީއާރުޕީ ޕީއޭ އަކުން އަދި ކުރީގެ ޚުދުމުޚްތާރު ވެރިކަމުގަ އުޅެފަހުރި އެކަކުވެސް ނޫޅޭނެ”.\nމޫސަ ތަކުރާރުކޮށް ވިދާޅުވީ ޑޮލަރުގެ ވަގު ވިޔަފާރިކޮށްގެން ބޮޑު އާމްދަނީ އެއް ހޯދަމުންދާ މަހުޖަނުން ރާއްޖޭގައި އުފައްދާފައިވާ ޑޮލަރުގެ ކަޅު ބާޒާރު ނައްތާލުމަށާއި، ގޭންގް ކުށްތައް ހުއްޓުވުމަށް ދިވެހި ސަރުކާރުން ފަށާފައިވާ މަސައްކަތަށް ފުލުހުން ދީފައިވާ ސަމާލުކަން އެހެން އަތަކަށް އަނބުރާލުމަށް އިދިކޮޅު ފަރާތްތަކުން ކުރަމުން ގެންދާ މަސައްކަތް ކާމިޔާބު ވިޔަ ނުދެއްވާނޭ ކަމަށާއި، މި ސަރުކާރާއި ދައުލަތް ހިމާޔަތްކުރުމަށް ވާން ޖެހުނު ކޮންމެ ގުރުބާނީ އެއް އެމްޑީޕީން ވަނޭ ކަމަށެވެ.\nއެމްޑީޕީގެ ގައުމީ މަޖިލީހުގެ ކުއްލި ބައްދަލުވުމެއް ބާއްވައި، އިއްޔެ ވަނީ ސަރުކާރާއި ދައުލަތް ޙިމާޔަތްކުރުމުގެ ގޮތުން ސީދާ ހަރަކާތަކަށް ދިއުމަށް ޚާއްސަ ގަރާރެއް ފާސްކޮށް، 11 މެންބަރުންގެ ކޮމިޓީއެއް ނަގާފައެވެ. މި ކޮމިޓީގެ މުޤައްރިރަކީ އެމްޑީޕީގެ އާ ރައީސް ޑރ. އިބްރާހީމް ދީދީ (ޑރ.ޑީޑީ) އެވެ.


Adhabeh gothu firimeehaa kondah laigen hinguvaifi\nއަދަބެއްގެ ގޮތުން ފިރިމީހާ ކޮނޑަށް ލައިގެން މުޅި އަވަށުގައި ހިންގުވައިފި\nފިރިމީހާ ކޮނޑަށް ލައިގެން ހިންގުވަނީ\nކައިވެނި ކޮށްގެން އުޅޭ އަންހެނަކު ގެއިން ފިލައިގެން ދިއުމުގެ ސަބަބުން އަދަބެއްގެ ގޮތުން ފިރިމީހާ ކޮނޑަށް އަރުވައިގެން އަވަށުގައި ހިންގުވައިފި އެވެ. އިންޑިޔާގެ މަދްޔަޕްރަދޭޝްގެ ޖަބުއާ ޑީސްޓްރިކްޓްގައި އޮންނަ މި އަވަށުގެ އިސް މީހުން މި އަންހެންމީހާއާ ދޭތެރޭ މިހާ އިހާނެތިކޮށް ކަންތައް ކުރިއިރު އަވަށުގެ އެންމެން އެކަމަށް ތަރުހީބުދީ ބަލަން އެއްވެ ތިއްބެވެ.\nމި މީހާ ގެއިން ފިލައިގެން ދިއުމުން އޭނާގެ ފިރިމީހާގެ އާއިލާގެ މީހުން އެ މީހާ ދެކެ ތިބީ ވަރަށް ރުޅިއައިސްފަ އެވެ. އެމީހާ ގެއިން ފިލީ ކައިވެނީގެ ބޭރުން އެހެން މިހަކާ ލޯބީގެ ގުޅުމެއް އޮވެގެން ކަމަށް އޭނާގެ ފިރިމީހާގެ އާއިލާއިން ގަބޫލު ކުރެ އެވެ. އެއީ އެ މުޖުތަމައުގައި އާއްމުކޮށް ވެސް ކަން ހިނގާ އުސޫލެވެ. އަންހެނަކު ގެއިން ފިލައިފިނަމަ ބަލަނީ އެއީ ކޮންމެވެސް ފިރިހެނެއްގެ އަވައިގައި ޖެހިގެން ކުރި ކަމެއް ކަމަށެވެ. އެހެންވެ އެގޮތުން މި މީހާ އާ ދޭތެރޭ ވެސް އެގޮތަށް ބެލީ އެވެ.\nމި ހިސާބުގަނޑުގެ މީހުން ޒަމާނުއްސުރެ ގެންގުޅޭ އާދައަކީ މިގޮތަށް ފިރިމީހާގެ ގެއިން ފިލައިގެން ހިލޭ ފިރިހެނަކާ އެކު ދާ އަންހެނަކު އަނބުރާ އަތުވެއްޖެނަމަ ނުވަތަ އޭނާ ހޯދައިގެން އަނބުރާ ގެނެވިއްޖެނަމަ އެމީހާ އަށް އަދަބު ދިނުމުގެ ގޮތުން އޭނާގެ ކޮނޑަށް ފިރިމީހާ އަރުވައިގެން މުޅި އަވަށުގައި ހިންގުވުމެވެ.\nމި އަންހެންމީހާ ފިލައިގެން ގޮސް ހުރީ އޭނާގެ މައިންބަފައިންގެ ކައިރީގައި ކަމަށް ވެއެވެ. އަދި އޭނާގެ މައިންބަފައިން އޭނާ ގޮވައިގެން ފިރިމީހާގެ ގެޔަށް ދިޔަ މަގުމަތީގައި ފިރިހެންމީހާގެ އާއިލާގެ މީހުންނާ މި މީހުންނާ މަގުމަތިން ބައްދަލުވީ އެވެ. އަދި ވަގުތުން އެމީހާގެ ކޮނޑަށް ގަދަ ކަމުން ފިރިމީހާ އަރުވައި މުޅި އަވަށުގައި ހިނގަން މަޖްބޫރު ކުރުވީ އެވެ.\nފިރިމީހާ ކޮނޑަށް އަރުވައިގެން އަންހެންމީހާ ހިނގާ މަންޒަރުގެ ވީޑީއޯއެއް މިހާރު ސޯޝަލް މީޑިއާގައި ވަނީ ވައިރަލް ވެފަ އެވެ. އަދި ވީޑިއޯ ބެލި ގިނަ ބަޔަކު ވަނީ މިކަމާ ވަރަށް ރުޅި އައިސް ހިތްހަމަނުޖެހިފަ އެވެ. ވަރަށް ހާލުން އެމީހާ ހިނގަމުން ދިޔައިރު މީހުންތައް އެއްވެ އެ މަންޒަރު ބަލަން ތިބިތަން ވީޑިއޯ އިން ފެނެ އެވެ.\nމި މަންޒަރު ފެނުނު ބައެއް މީހުން އެހިސާބުގަނޑު ފުލުހުންނަށް މި މައްސަލަ ވަނީ ހުށަހަޅާފަ އެވެ. އެއްވެސް އިންސާނިއްޔަތުކަމެއް ނެތް ދަށު ދަރަޖައިގެ މި އަމަލު ހިންގި ހަތަރު މީހަކު ފުލުހުން މިހާރު ވަނީ ހައްޔަރުކޮށްފަ އެވެ.\n"މިކަމުގައި ބައިވެރިވާ އަށް މީހަކު އެބަތިބި ކަމަށް ބެލެވޭ. އަކަމު އަދި ހައްޔަރުކޮށްފައި ވަނީ ހަތަރު މީހުން،" ފުލުހުންގެ އިސް މީހަކަށް ހުރި އޮފިޝަލް ބުންޏެވެ.


ތިން ލަފްޒުން (26) | Esfiya - Dhivehi Vaahaka Site\nހިތާމަ އެހެނިހެން ލޯބި December 4, 2020\nތިން ލަފްޒުން (26)\nލީންގެ މަގަތުގައި ލަމްހާވެސް އޮށޯންނަން އުޅެނިކޮށް އޭނާގެ ފޯނު ރިންގުވިއެވެ.\n“ކީކޭ އޭޝްލީ؟” އޭޝްލީ ގުޅުމުން ލަމްހާ ކުޑަކޮށް ހައިރާން ވިއެވެ.\n“ލަމް.. އާދެބަލަ ވަރަށް އަވަހަށް.. ސުހާން” އޭޝްލީ އަޑު އައީ ކެނޑިގެންނެވެ.\n“ސުހާންއަށް ކިހިނެއްވީ؟” ލަމްހާގެ ހާސްވެ ބިރުގަތް ވަރުން އޭނާގެ މޫނު ހުދުވިއެވެ.\n“ސުހާން ހޭއަރާފި.. ހީ ވޯކް އަޕް” އޭޝްލީގެ އަޑުންވެސް އޭނާ އުފާވެފައި ހުރި ވަރު ދޭހަވެއެވެ.\n“އަސްލުވެސްތަ.. އޯކޭ އަހަރެން މިދަނީ” ލަމްހާ ފޯނު ބޭއްވިއިރު އެތުންފަތް މަތީ ހިތް ހަމަ ޖެހުމުގެ ހިނިތުންވުމެއް ފަވާލިއެވެ.\n“މަންމީ.. ސުހާންބެ އައީތަ؟” ލީން ލަމްހާގެ ޓީސާޓު ފަސްބައިގައި ހިފާލިއެވެ.\n“އާން.. ދަރިފުޅު މާމަ ކައިރީ ނިދާލާ އިނގޭ.. މަންމި އެބަ ޖެހޭ ބޭރަށް ދާން” ލަމްހާ ބުނެލިއެވެ.\n“ކޮއްކިވެސް ބޭނުން ސުހާންބެ ކައިރިއަށް ދާން.. ކޮއްކި ސުހާންބެ މަތިން ވަރަށް މިސްވޭ” ލީން ކުސްތަޅާލިއެވެ.\n“ދަރިފުޅު ސުހާންބެ ކައިރިއަށް ދާނީ އެހެން ދުވަހަކުން. މިހާރު މާލަސް ވެއްޖެ.. ކުޑަކުދިން ރޭގަނޑު ބޭރަށް ދާކަށް ނުވާނެއްނު ދޯ” ލަމްހާ ލީންއަށް ވިސްނާ ދިނެވެ.\n” ޔޭ!!.. ދެން މަންމި ނުޖެހޭނެ ސޭޑު ވާކަށް.. ސުހާންބެ އައީމަ މަންމި ސޭޑެއް ނުވާނެ ދޯ.” ލީން ބުނެލިއެވެ.\n“ހުމްމް. ހިނގާ މާމަ ކައިރިއަށް” ލަމްހާ ލީން އުރާލިއެވެ.\n“ދަރިފުޅު ތާކަށް ދަނީތަ؟” ލަމްހާގެ ކޮޓަރި ދޮރުމައްޗަށް އެރި ލުވޭޒާ އަހާލިއެވެ.\n“އާން.. މިދަނީ ހޮސްޕިޓަލަށް..” ލަމްހާ ބުނެލިއެވެ.\n“ބައްޕަ ކައިރިއަށްތަ؟” ލުވޭޒާ އަހާލިއެވެ.\n“ނޫން.. ބައްޕަ ކައިރިއަކަށް ނޫން.. މިދަނީ..” ލަމްހާ ބުނެލިއެވެ.\n“މަންމި އެދަނީ ސުހާންބެ ކައިރިއަށް..” ލަމްހާގެ ޖުމްލަ ނުނިމެނީސް ލީން ބުނެލިއެވެ.\n“ސުހާންއަށް ކިހިނެއް ވީ؟” ލުވޭޒާ ހިސާބަކަށް ހާސްވެފައި ބުނެލިއެވެ.\nސުހާންއަށް ވީގޮތް ކުރު ގޮތަކަށް ކިޔައި ދިނުމުން ލުވޭޒާ ހާސްވިއެވެ. މިކަހަލަ ވަގުތެއްގައި ސުހާންއަށް ކަމެއް ވެއްޖެ ނަމަ ލަމްހާއަށް ކެތްކުރަން ދަތިވާނެތީއެވެ.\n“ދަރިފުޅު އެހާ ހާސްނުވޭ.. އިރާދަ ކުރެއްވިއްޔާ އެއްވެސް ދެރަގޮތެއް ނުވާނެ” ލުވޭޒާ ބުނެލިއެވެ.\n“ހުމް.. އަހަރެން ދަނީ ތައްޔާރުވެލަން” ލަމްހާ އެހެން ބުނެފައި ވަނީ ފާހަނައަށެވެ. އަވަހަށް ފެންވަރާ ރީތި ވެލައިގެން ލަމްހާ ނުކުމެ ސުހާން ކައިރިއަށް ދިޔުމަށް ތައްޔާރުވިއެވެ.\nޓެކްސީ ހޮސްޕިޓާ މައި ދޮރު ކުރިމައްޗަށް ހުއްޓުމުން ލަމްހާ ކާރު ފީދެއްކުމަށް ފަހު ކާރުން ފޭބިއެވެ. އަވަސް ފިޔަވަޅު ތަކެއްގައި ލަމްހާ ސުހާން އޮތް ކޮޓަރިއާ ދިމާއަށް ހިނގައި ގަތެވެ.\nދޮރު ހުޅުވާލިއިރު އެނދުގެ މަގަތުގައި އާޒިމް އިނެވެ. އޭޝްލީއާއި އާޒިމްގެ މަންމަވެސް އެތަނުގައި ހުއްޓެވެ.\n“ލަމް.. އާދޭ” އާޒިމް ގޮނޑިން ތެދު ވަމުން ބުނެލިއެވެ.\n“ސުހާން މިހާރު ކިހިނެއް” ލަމްހާ އަހާލިއެވެ.\n“ސުހާން ހަމަ ބަރާބަރު.. ސާޖަރީ ވަރަށްވެސް ކާމިޔާބު.. މިހާރު އެއޮތީ ނިދިފަ ކަންނޭގެ” އާޒިމް ބުނެލިއެވެ. ލަމްހާއަށް ހަމަޖެހުމުގެ ނޭވާއެއް ލެވުނެވެ.\n“ލަމް.. ސުހާންއާ ވާހަކަ ދައްކައިގެން އަލުން ތިދެމީހުން ގުޅެން ވީނުން.. ސުހާން އަވަހަށް ރަނގަޅު ވާނީވެސް އޭރުން ކަންނޭނގެ” އާޒިމް ބުނެލިއެވެ. ވަކި އެއްޗެއް ނުބުނެ ލަމްހާ ހީލިއެވެ. އާޒިމް އާއި އޭޝްލީ އަދި އާޒިމްގެ މަންމަ ބޭރަށް ނުކުތުމުން ލަމްހާއާއި ސުހާން އެކަނި ވިއެވެ.\n“ސުހާން.. ނިދާފަތަ؟” ލަމްހާ ސުހާންގެ އެނދުކައިރިއަށް ގޮނޑި ކައިރި ކޮއްލަމުން އިށީނެވެ. ސުހާންގެ އެއްވެސް ޖަވާބެއް ނައުމުން ލަމްހާ ސުހާންގެ އަތުގައި ހިފާލިއެވެ. ސުހާންގެ އިނގިލިތަކާ ކުޅެމުން ދިޔަ ލަމްހާއަކަށް ސުހާން އޮތީ ހޭލާ ކަމެއް ނޭނގުނެވެ.\n“އަހަރެންނަކަށް ނޭނގެ ސުހާންއާ ކުރިމަތި ލާނެ ގޮތެއްވެސް.. އަހަރެންނަށް ކުރެވުނު ކުށުން މާފަށް އެދޭނެ ގޮތެއްވެސް ނޭނގެ.. ސުހާން އަހަރެންދެކެ ނަފްރަތު ކުރަންތަ؟” ލަމްހާ އެހެން ބުނީ ވަރަށްވެސް މަޑުންނެވެ. ނަމަވެސް ލަމްހާގެ އަޑު ވަރަށް ރީތިކޮށް ސުހާންއަށް އިވެމުން ދިޔައެވެ.\n“އައިމް ސޮރީ ސުހާން.. އައިމް ސޯ ސޮރީ” ލަމްހާ ސުހާންގެ އަތުގައި ތުންފަތް ޖައްސާލިއެވެ. ލަމްހާގެ އިނގިލިތަށް ސުހާންގެ ދިގު އިނގިލި ތަކުތެރޭ ފިއްތާލަމުން ލަމްހާ އޭނާގެ އަތަށް ބޮސްދިނެވެ. ލަމްހާގެ ކޯތާފަތް މަތީ ތިރިއަށް ދަތުރު ކުރަމުން ދިޔަ ކަރުނަ ތިކިން ސުހާންގެ އަތް ތެމުނެވެ.\nއެތަށް އިރެއް ވަންދެންވެސް ލަމްހާ ސުހާންގެ އަތުގައި ހިފަހައްޓައިގެން އިނދެ ރޮމުން ދިޔައިރުވެސް ސުހާން އެއޮތް ގޮތަށް އޮތެވެ. ސުހާންގެ އަތް އައްސިވެފައި ވީނަމަވެސް ގުޑާ ނުލީ އޭނާ އެއޮތީ ހޭލާކަން އަންގަން ބޭނުން ނުވާތީއެވެ. ލަމްހާގެ ކަރުނަތައް ފުހެދީ އެ ކުޑަ ހަށިގަނޑުގައި ބައްދާލަން އޭނާގެ ހިތް އެތަށް ފަހަރަކު އާދޭސް ކުރަމުން ދިޔައެވެ. ނަމަވެސް މިހާރު ލަމްހާ އަކީ ވިޝާމްގެ ހައްގެއްކަން ހަނދާން ވާ ކޮންމެ ފަހަރަކު ސުހާންއަށް ފަސްޖެހެވެނީއެވެ. ލަމްހާ ބޭނުންވަނީ ސުހާން އޭނާމަތިން ހަނދާން ނައްތާލަން ކަމަށް ވަންޏާ ސުހާން އެކަން ކޮށްދޭން ތައްޔާރެވެ. ސުހާންއަށް އެކަމުން ކިތަންމެ ބޮޑު އަނިޔާއެއް ލިބުނަސް ފަރުވާލެއް ނެތެވެ. ލަމްހާގެ ހަށިގަނޑުގައި ބައްދާލެވިއްޖެ ނަމަ ދެން ދޫކޮށް ނުލެވިދާނެތީ ސުހާން ބިރުގަންނަނީއެވެ.\nމަޑުމަޑުން އެސްފިޔަތަށް ދުރު ކޮއްލާފައި ސުހާން ދެލޯ ހުޅުވާލީ ލަމްހާގެ އެއްވެސް ހަރަކާތެއް ނުވުމުންނެވެ. ސުހާންގެ އަތުން ދޫކޮއްނުލާ އެނދުމަތީ ބޯއަޅާއިގެން އޮތް ލަމްހާއަށް އޮތީ ނިދިފައެވެ. ސުހާން ތެދުވެ އެނދުގެ ފަޑީގައި ބުރަކަށީ ޖައްސާލަމުން ހަމަ ޖެހިލިއެވެ. ލަމްހާ ހޭލަފާނެތީ ސުހާން އުޅުނީ ވަރަށްވެސް މަޑުންނެވެ. ހަމަ ޖެހިލާފައި ސުހާން ލަމްހާގެ މޫނަށް ބަލާލިއެވެ. އަނެތް އަތުން ލަމްހާގެ މޫނު މައްޗަށް ވެއްޓިފައިވާ އިސްތަށި ކޮޅުތަށް ކަންފަތުގެ ފަހަތަށް ލައްވާލަ ދިނެވެ. ލަމްހާގެ މައުސޫމު މޫނު ފެނިފައި ސުހާންގެ ހިތް ލޯބިން ފުރުނެވެ. އޫ ކޮއްލެވިފައިވާ ލަމްހާގެ ރަތް ތުންފަތަށް ބޮސްދޭން އެހިތް ގޮވަމުން ދިޔައީ ކިތަށް ފަހަރު ކަމެއްވެސް ނޭނގެއެވެ. ލަމްހާގެ ކޯތާފަތުގައި މަޑުމަޑުން ފިރުމާލާފައި ސުހާން ލަމްހާގެ ކަރުނަތަށް ފުހެލަ ދިނެވެ.\n“ލަމް…؟” ދޮރުން އެތެރެއަށް ވަތް އާޒިމްއަށް އެމަންޒަރު ފެނި ހުއްޓުނެވެ. އޭނާ އެބަ ހުރިންކަން އަނގާލަން އާޒިމް މަޑު މަޑުން ދޮރުގައި ޖަހާލިއެވެ.\nސުހާން އިސް އުފުލާލާފައި ދެބުމަ ގޮށްޖަހާލިއެވެ. އަދި ޝަހާދު އިނގިލި ތުންފަތުގައި ޖައްސާފައި އަޑު މަޑުކުރަން އެނގިއެވެ.\n“ސޮރީ.. ލަމް ގެއަށް ދަނީ ކޮންއިރަކުތޯ ބަލާލަން މިއައީ. ނިދިފަތަ؟” އާޒިމް އަހާލިއެވެ.\n“ހުމް.. އާޒިމް ދެން ދޭ.. ލަމް އަށް އުނދަގޫ ނުކޮށް ބާއްވާ.. މާދަން ހެނދުނުން އާދޭ” ސުހާން ބުނެލިއެވެ.\n“އޯކޭ.. ގުޑު ނައިޓް ސުހާން.. މާދަން އަންނާނަން” އާޒިމް ބުނެލިއެވެ. ސުހާން އާއެކޭ ބުނެ އޭނާ ފޮނުވާލިއެވެ.\nޖެހިގެން އައި ދުވަހު ލަމްހާއަށް ހޭލެވުނީ މީހަކު އޭނާގެ މޫނުގައި ފިރުމާލި ކަމުގެ އިހްސާސް ކުރެވި ގެނެވެ. ދެލޯ ހުޅުވާލަމުން ބޯ ހިއްލާލި ވަގުތު އޭނާއާ ދިމާއަށް ބަލަން އޮތް ސުހާންގެ މޫނު ފެނުނެވެ. ލަމްހާގެ ބޮޑު ދެލޯ ހޫޅުވާލުމުން ސުހާން ސިހުނެވެ. ލަމްހާ އެހާ އަވަހަށް ހޭލުމުން ސުހާން ދެރަވިއެވެ. އަދިވެސް އިރުކޮޅަކު އެމޫނަށް ބަލަން ބޭނުންވަނީއެވެ. ރޭގެ ހަތަރު ދަމު ލަމްހާގެ މޫނު ބަލަން އޮތް އިރުވެސް ސުހާން ފޫއްސެ ނުވެއެވެ. އުމުރު ދުވަހު އެމޫނަށް ބަލަން އޮތަސް ފޫހި ނުވާނެކަން ގައިމެވެ.\n“ސުހާން..” ލަމްހާ އިސްތަށިގަނޑު ރީތި ކޮއްލަމުން ތެދުވިއެވެ. ލަމްހާއަށް އެއްވެސް ޖަބާބެއް ނުދީ ސުހާން ލޯ މަރާލިއެވެ. އަދި ލަމްހާއާ ވީފަރާތް ނޫން އަނެއް ފަރާތަށް އެނބުރުނެވެ.\n“ސުހާން މިހާރު ކިހިނެއް؟ އަދިވެސް ބޮލުގަ ރިއްސާތަ” ލަމްހާ ސުހާންގެ ނިތް ކުރިގައި އަތް ބާއްވާލިއެވެ.\nސުހާން ދެލޯ ހުޅުވާލާފައި ތެދުވެ އިށީނެވެ. އަދި އޭނާގެ ނިތް ކުރިމަތީ ބާއްވާލެވިފައިވާ ލަމްހާގެ އަތުގައި ހިފާ ދުރު ކޮއްލިއެވެ.\n“އަހަރެން މިވަގުތު ދަނީ.. ފަހުން އަންނާނަން” ލަމްހާ ބުނެލިއެވެ.\n“ލަމްހާ.. ލަމްހާ ދެން ނުޖެހޭނެ އަހަރެން ކައިރިއަށް އަންނާކަށް. އަހަރެން މިހާރު ރަނގަޅު ވެއްޖެ. އެހެން ނޫނަސް އަހަރެންނަށް މިހެން މިވީ ލަމްހާގެ ސަބަބަކުން ނޫން. އަހަރެން ލަމްހާ ކައިރިއަށް އައުމުގެ ކުރިންވެސް އަހަރެން މިއީ ބަލި މީހެއްކަން އަހަންނަށް އެނގޭ.. މިކަމާ ގިލްޓީވެގެން އަހަރެން ހާލު ބަލަން އަންނާކަށް ނުޖެހޭނެ” ސުހާން އެހެން ބުނުމުން ލަމްހާ ދެރަވިއެވެ.\nއިތުރަށް ވަކި އެއްޗެކޭ ނުބުނެ ލަމްހާ އެތަނުން ނުކުތެވެ. ލަމްހާ ނުކުތުމުން ސުހާން އޭނާގެ މޫނުގައި އަތް އަޅާލެވުނެވެ. ދެފަރާތަށް ބޯ ހޫރާލާފައި ސުހާން މޫނުގައި އަތް އުނގުޅާލިއެވެ.\n“ސުހާން ކީއްވެ އެހެން ތިބުނީ.. ސުހާން މީން ނުކުރާ ބަސްތަށް އެގޮތަށް ލަމްހާ ކައިރީ ބުނުމުގެ ބޭނުމަކީ ކޮބާ؟” އާޒިމް އައިސް އިށީންނަމުން ބުނެލިއެވެ.\n“އަހަރެންނާ ލަމްހާ މިހާރު އެއްވެސް ގުޅުމެއް ނޯންނާނެ.. ދެން ލަމްހާ މިތަނަށް އައުމެއް ނެތެއްނު” ސުހާން ބުނެލިއެވެ.\n“ރައްޓެހި ވެގެން އުޅޭއިރު މައްސަލަ ޖެހިގެން ބުރޭކަޕް ނުވާ ކަޕުލްއެއް އުޅޭނެތަ.. އަހަރެންނާ އޭޝްވެސް އެތަށް ފަހަރަކު ރުޅިވެ ރައްޓެހިވެފަ ކައިވެނި ކުރެވުނީ.. ދެން ވީކަންތަ ހަނދާން ނައްތާލާފަ ދެމީހުން އަލުން ގުޅިބަލަ. ލަމްހާ އަދިވެސް ސުހާންދެކެ ލޯބިވޭ.. އެހެން ނޫންނަމަ ކޮންމެ ދުވަހަކަ އައިސް މިތާ ސުހާންގެ ކައިރިއަކު ނީންނާނޭނު.. އެކަކަށް ވުރެ ގޮތް ދޫނުކުރޭ އަނެއް މީހާ.. ތިވަރުން ކިހިނެއް ކަމެއް ރަނގަޅުވާނީ” އާޒިމް ދެފަރާތަށް ބޯހޫރާލިއެވެ.\n“ލަމް މިހާރު ވިޝާމްއާ އިންނަން އެހާ ކައިރި ވެފައި ވަނިކޮށް އަހަރެން ކިހިނެއް ލަމްހާ ހުއްޓުވާނީ” ސުހާން ބުނެލިއެވެ.\n“އެހެންވެ އޭނުން ހުއްޓުވަން ޖެހޭނީ. ސުހާން ލަމްހާ ދެކެ ލޯބިވާއިރު އެހެން މީހަކު އޭނާ ޖަހާގަންނަ ތަން ބަލަން ހުންނާނީތަ. ސުހާންގެ ސިކުނޑީއެކޭ ކިޔާ އެއްޗެއް ނޯވޭތަ” އާޒިމް ބުނެލިއެވެ.\n“ހަމްޒާ.. ކިހިނެއް ހާލު؟” އަހްމަދު ހުރީ ހަމްޒާ ދެކެ ރުޅިއައިސް ނަމަވެސް ހާލު އަހާލިއެވެ. އަހުމަދުމެން އައުމުން ހަމްޒާ ތެދުވެ އެނދުގައި އިށީނެވެ. ހަމްޒާ ތަން ދެއްކުމުން އަހްމަދާއި ވިޝާމް ގޮނޑީގައި އިށީނެވެ.\n“ކިހިނެއްވީ ބައްދަލު ކޮއްލާށޭ ބުނީ؟” އަހްމަދު އަހާލިއެވެ.\n“އަން.. ވިޝާމް އަހަރެންނަށް ދިން ހުރިހާ އެއްޗެއް އޮންނާނި މިހާރު ވިޝާމްގެ ނަމަށް ބަދަލު ކުރެވިފަ.. އަހަރެން ތިއެއް ބޭނުމެއް ނޫން..” ހަމްޒާ ބުނެލިއެވެ.\n“ބޭބޭ.. ކިހިނެއްވީ ކުއްލިއަކަށް ތިގޮތަށް ތި ނިންމީ؟ އޭރުން އަޅުގަނޑާ ލަމްހާ އޯ؟ ބޭބެވެސް މިކައިވެންޏަށް ނުގަބޫލު ވަނީތަ؟” ވިޝާމް ކޮޅަށް ތެދުވިއެވެ.\n“ލަމްހާއަށް އެނގޭނީ ހަދާނެ ގޮތެއް. އަހަރެން ދެން ލަމްހާގެ އެއްވެސް ކަމަކާ ބެހޭކަށް ބޭނުމެއް ނޫން.. އަހަރެންނަށް ކުރެވުނު ކުށް އަހަންނަށް އެނގިއްޖެ.. ފައިސާގެ ދަހިވެތިކަމުގަ އިތުރަށް އަހަރެންގެ ދަރިފުޅުގެ ދިރިއުޅުން ހަލާކު ކުރާކަށް އަހަރެން ބޭނުމެއް ނޫން. ވިޝާމްއަށް މިކަން ވިސްނޭނެ ކަމަށް އުންމީދު ކުރަން” ހަމްޒާ ބުނެލިއެވެ.\n“އަހަރެން ލަމްހާ އުފާ ކޮށްދޭނަން. ލަމްހާ މިވަގުތު އަހަރެން ދެކެ ލޯބި ނުވިއަސް ފަހުން ލޯބި ވެވިދާނެ.. ބޭބެ ލަމްހާ ކައިރީ ބުނެބަ އަހަންނާ އިންނާށޭ.. ބޭބެ ބުނި ކޮންމެ ކަމެއް ލަމްހާ ކުރާނެ” ވިޝާމް ބުނެލިއެވެ.\n“އަހަންނަށް ހެދުނު ގޯހަކީ އެއީ.. ލަމްހާގެ ރަނގަޅުކަމުގެ ބޭނުން އަހަންނަށް ހިފުނީ ގޯސްކޮށް.. އެކަމު ލަމްހާ އަހަންނަށްޓަކައި ކުރާ އެއްވެސް ކަމަކުން އޭނައަކަށް އުފަލެއް ނުލިބޭ.. އެއްވެސް ޝަކުވާއެއް ނެތި އަހަރެން ބުނާ ކަމެއް ކޮށްދެނީ ލަމްހާ ކުރާ ހިތާމަ އަހަންނަށް ފޮރުވަމުން.. ލަމްހާ ލޯބިވަނީ އެހެން މީހަކު ދެކެ. އެއީ ކާކު ކަންވެސް ވިޝާމްއަށް އެނގޭނެ އެހެއްނު؟” ހަމްޒާ ބުނެލިއެވެ.\n“ލަމްހާ ލޯބިވާނި ސުހާން ދެކެ. އަހަރެން މީހުން ލައްވާ ވަރަށް ގިނަ ކަންތައް ހޯދާފިން. ސުހާން އާއި ލަމްހާ ދޭތެރޭ މައްސަލަ ޖައްސާ އެދެމީހުން ދުރުކުރީވެސް ވިޝާމް ކަން އަހަންނަށް އެނގިއްޖެ.. އަހަންނަށް ޓަކައި އެފަދަ މީހަކާވެސް ލަމްހާ އެހުރީ އިންނަން ތައްޔާރަށް.. އަހަރެންގެ މި ނިންމުމުން އަހްމަދު އަހަރެން ދެކެ ކިތަންމެ ރުޅިއަޔަސް މައްސަލަ އެއް ނެތް.. މި އެކުވެރި ކަމަށްވުރެ މިވަގުތު އަހަންނަށް މުހިންމީ އަހަރެންގެ އާއިލާ” ހަމްޒާ އެހެން ބުނުމުން އަހްމަދާ ވީޝާމް އެތަނުން ނުކުތެވެ.\nމިހާތަނަށް ބޭނުން ވާގޮތަށް ކުރިއަށް ދަމުން ދިޔަ ވިޝާމްގެ ރޭވުން ފެނަށް ވުމުން ވީޝާމް ގޮތް ހުސްވިއެވެ.\nކޮންމެ ދުވަހަކުވެސް ލަމްހާ އައިސް ސުހާން ގާތު މަޑު ކޮއްލާފައި ދަނީއެވެ. ސުހަންވެސް ލަމްހާއާއި ވާހަކަ ދައްކާކަށް މަސައްކަތެއް ނުކުރެއެވެ. ލަމްހާވެސް އަނގައިން ނުބުނެ ހުންނަނީ ސުހާންގެ އަޅާލުން ކުޑަވީމައެވެ. ސުހާން ވާހަކަ ނުދައްކާތާ އޭނާއާ ދިމާއަށް ބަލާވެސް ނުލައެވެ.\n“ސުހާން.. އަދިވެސް އަހަރެން ދައްކާ ވާހަކައެއް އަޑެއް ނީވޭ ދޯ.. ލަމްހާއާ ވާހަކަ ދައްކަބަލަ. ތިހެން ރުޅި މޫނު ހަދައިގެން ހުރެ ކަމެއް ރަނގަޅުވޭތަ.” އާޒިމް ބުނެލިއެވެ.\n“އަހަރެން ވާހަކަ ނުދައްކަނީ ލަމް ވާހަކަ ނުދައްކާތިއޭ.. ލަމްހާ އެހުންނަނީ އަހަރެންދެކެ ރުޅި އައިސް ކަންނޭގެ” ސުހާން ބުނެލިއެވެ.\n“އު ހޫން.. އަހަންނަކަށް ދެން ނޭނގެ ކަން ކުރަންވީ ގޮތެއްވެސް. ލަމްހާ ވާހަކަ ނުދައްކަނީ ސުހާން ރުޅި އައިސް ހުރީ ކަމަށް.. ސުހާން ވާހަކަ ނުދައްކަނީ ލަމް ރުޅިއައިސްފައި ކަމަށް. މިއީ ފަހެ ކޮމެޑީ ޑުރަމާއެއްތަ” އާޒިމް އެހެން ބުނުމުން ސުހާން އަށްވެސް ހެވުނެވެ.\n“މަންމާ.. ބައްޕަ އަދިވެސް ކޮޓަރީގަތަ..؟” ލަމްހާ ސޯފާގައި ޓީވީ ބަލަން އިން ލުވޭޒާ ކައިރީ އިށީންނަމުން ބުނެލިއެވެ.\n“ވެދާނެ.. ދަރިފުޅު މިއަދު ހޮސްޕިޓަލަށް ނުދަނީތަ؟” ލުވޭޒަ ބުނެލިއެވެ.\n“މަންމާ.. އަޅުގަނޑު ބައްޕައާ ވާހަކަ ނުދެއްކިއަސް މަންމަ ތިހެން ކަންތަށް ކުރީމަ ބައްޕަ ކިހާ ދެރަވާނެ..” ލަމްހާ ބުނެލިއެވެ.\n“ދަރިފުޅުގެ ބައްޕަދެކެ މަންމަ ރުޅިއައީ އޭނާ ކަންތަށް ކުރި ގޮތުން” ލުވޭޒާ ބުނެލިއެވެ.\n“އެކަމުވެސް.. މަންމަ ތިހެން ބައްޕަ ދެކެ ރުޅިއައިސް ނުހުރޭ.. މަންމާ އަޅުގަނޑު ވާހަކައެއް އަހާލަންތަ؟” ލަމްހާ ފުން ނޭވާއެއް ދޫކޮއްލަމުން ބުނެލިއެވެ.\n“އަހާބަލަ؟” ލުވޭޒާ ޓީވީ އަޑު މަޑުކޮއްލާފައި ލަމްހާއާ ދިމާއަށް ބަލާލިއެވެ.\n“އުހުން.. އަޅާ ނުލާ” ލަމްހާ ތެދުވަމުން ބުނެލިއެވެ.\n“ދެން ބުނެބަލަ” ލުވޭޒާ ލަމްހާގެ އަތުގައި ހިފާ ހުއްޓުވިއެވެ.\n“މަންމާ.. އަހަރެން އަލުން ސުހާންއާ ގުޅެން ބޭނުން.. ބައްޕަ ނުގަބޫލުގަ އަހަރެން ސުހާންއާ ކައިވެނި ކޮއްފިއްޔާމުން މަންމަ އަހަރެން ދެކެ ރުޅި އަންނާނަންތަ؟” ލަމްހާ އަހާލިއެވެ.\n“ލަމް.. ދަރިފުޅުދެކެ ކީއްވެ މަންމަ ރުޅި އަންނަންވީ.. ދަރިފުޅު ލޯބިވާ ކޮންމެ މީހަކާވެސް އިނދެވޭނެ. ބައްޕަ ނުރުހުނަސް މަންމަ މިހުރީނުން.. މަންމަ އަބަދުވެސް އެދެނީ ދަރިފުޅަށް ރަނގަޅު ގޮތް” ލުވޭޒާ ލަމްހާގެ ބޮލުގައި ފިރުމާލިއެވެ.\nލުވޭޒާއާ ވާހަކަ ދައްކާލާފައި ލަމްހާ އޭނާގެ ކޮޓަރިއަށް ދިޔައީ ސުހާން ކައިރިއަށް ދިއުމަށް ތައްޔާރު ވާށެވެ. ހަމްޒާގެ ކޮޓަރި ހުރަސްކޮށްލި ވަގުތު ހަމްޒާ ލަމްހާގެ ނަމުން ގޮވާލިއެވެ. ހަމްޒާދެކެ ރުޅި އައިސްފައި ވީނަމަވެސް ހަމްޒާ ގޮވުމުން ނުގޮސް ހުންނާކަށް ލަމްހާއަކަށް ނުކެރުނެވެ.\n“ކަމަކުތަ އަޅުގަނޑަށް ތިގޮވީ؟” ލަމްހާ އަހާލިއެވެ.\n“އިށީންދެ ބަލަ މިތާ” އެނދުގައި ޖަހާލަމުން ހަމްޒާ ބުނެލިއެވެ. ލަމްހާ ބަސްއަހާ ކުޑަކުއްޖެއްހެން ހަމްޒާ ބުނިގޮތަށް އެނދުމަތީ އިށީނެވެ.\n“ދަރިފުޅު ބައްޕައަކަށް މާފެއް ނުކުރާނަންތަ..” ހަމްޒާ ބުނެލިއެވެ.\n“ބައްޕައަށް އެނގޭ ކުށްކުރެވުނީ ބައްޕައަށް ކަން.. އެކަމާ ބައްޕަ މިހާރު ވަރަށް ދެރަވޭ.. ބައްޕަ ދަރިފުޅު އެދެނު ގޮތަށް ވިޝާމްއަށް އެ ފައިސާތަށް ހަވާލު ކޮށްފިން.. އަހްމަދާ ވިޝާމް ކައިރީ ބައްޕަ މި ކައިވެންޏާށް ނުގަބޫލު ވާހަކަވެސް ބުނެފިން. ދަރިފުޅު ބައްޕައަށް މާފް ކޮއްދޭތޯ ކޮންމެ ކަމެއްވެސް ކުރަން މިހުރީ ތައްޔާރަށް” ހަމްޒާ ބުނެލިއެވެ.\nހަމްޒާ ދައްކަން ފެށި ވާހަކަ އަކުން ލަމްހާ ހައިރާންވިއެވެ. އޭނާގެ ކަންފަތަށް އިވެމުންދަނީ ހަމަ ހަގީގަތް ބާވައޭ ހިތަށް އެރިއެވެ.\n“ލަމްހާ.. ބައްޕައަށް ކުރެވުނު ހުރިހާ ކަމަކުން މާފަށް އެދެން. ދަރިފުޅު ބޭނުން ނޫނިއްޔާ ވިޝާމްއާ ކައިވެނި ކުރާނެ ކަމެއް ނެތް” ހަމްޒާ ބުނެލިއެވެ.\n“އެކަމު އޭރުން މީހުން ބުނާނީ ކީކޭ؟” ލަމްހާ ބުނެލިއެވެ.\n“މިއީ މީގެ ދެދުވަހެއްގެ ކުރީގެ ބައްޕަނަމަ މީހުން ކިޔާ އެއްޗަކާމެދު ކަން ބޮޑުވީސް.. އެކަމު މިހާރު ބައްޕަ ވިސްނާނީ ހަމައެކަނި މިއާއިލާ އާ ދޭތެރޭ.. ދަރިފުޅު ބޭނުމިއްޔާ ސުހާންއާވެސް ކައިވެނި ކުރަންވީ” ހާމްޒާ އެހެން ބުނުމުން ލަމްހާއަށް ކޮޅަށް ތެދުވެވުނެވެ. ހަމްޒާގެ ދުލުން އެފަދަ ބަސްތަކެއް އަޑު އިވޭނެ ދުވަހެއް އޭނާ ހުވަފެނުންވެސް ނުދެކެއެވެ.\n“އަސްލުވެސްތަ ބައްޕާ.. ތެންކިއު ބައްޕާ.. ތެންކިއު” ލަމްހާ އުފަލުން ފޮޅުނެވެ.\n“އެހެންވީމަ ދަރިފުޅު ބައްޕައަށް މާފް ކޮށްފިން ދޯ” ހަމްޒާގެ ތުންފަތް މަތީވަނީ ހިނިތުންވުމެކެވެ.\n“އާން ބައްޕާ..” ލަމްހާ އެހެން ބުނެފައި އެކޮޓަރިން ނުކުތެވެ. އެވަގުތު ލަމްހާއަށް ހީވީ އޭނާގެ ސިކުނޑިން ބޮޑު ބަރެއް ނަގާ ދުރަށްލިހެނެވެ. އޭނާގެ ބަރުވެފައިވާ ހިތް މިހާރު ހީވަނީ ލުއި ކަމުން އުދުއްސައި ގަނެދާނެ ހެނެވެ.\nހުދު ކުލައިގެ ސްކިނީ ޖިންސަކާ ޖިންސު ފޮތީގެ ނޫކުލައިގެ އަތް ދިގު ގަމީސް ކޮޅެއް ލާފައި ލަމްހާ ލޯގަނޑު ކުރިމަތީ ހުއްޓުނެވެ. ކޮލުގައި ފުއްޖަހާ ލިޕްގުލޯސް ހާކާލާފައި ލަމްހާ އަމިއްލަ ސޫރަ ބަލާލިއެވެ. ދުވަސްތަކަށް ފަހު ލަމްހާގެ އަސްލު ހަގީގީ ހިނިތުންވުން ތުންފަތް މަތީ ފަވާލިއެވެ.\n“މާމާ.. ލީންވެސް ބޭނުން ސުހާންބެ ކައިރިއަށް ދާން.. މަންމަ އަދިވެސް ލީން ސުހާންބެ ކައިރިއަކަށް ނުގެންދޭ” ދޮރުން ބޭރަށް ނުކުމެގެން ދިޔަ ލަމްހާއަށް ބަލަން ހުރެފައި ލިން ލުވޭޒާ ގާތު ޝަކުވާ ކޮއްލިއެވެ. ލީން ތުން އޫކޮއްލާފައި ފެން ކަޅިވެފައިވާ ދެލޮލުން ބަލާލުމުން ލުވޭޒާ ނިތް އަރުވާލިއެވެ.\n“މިއަދު ހާދަ އުފާވެފަ” ހޯލްވޭގައި ހުރި އާޒިމްއަށް ލަމްހާ ފެނިގެން އަހާލިއެވެ.\n” އަހަރެން ނުވާނެތަ އުފާވާކަށް” ލަމްހާ ތުން އަނބުރާލިއެވެ. އޭނާ ހުރީ ސަމާސާ ކުރާ މޫޑެއްގައެވެ.\nދޮރުން ވަތް އިރު އެނދުމަތީ ފޮތެއް ކިޔަން އިން ސުހާން ފެނިފައި ލަމްހާ ހުއްޓުނެވެ. ސުހާންގެ ބޮލުގައި އާޅާފައިވާ ބެންޑޭޖު ވަނީ ނައްޓާލާފައެވެ. ސުހާންގެ އިސްތަށިގަނޑު ހުރީ ތުނި ތުނިކޮށް ކޮށާލެވިފައެވެ. ފުދޭވަރަކަށް ތުންބުޅި މަތިމަސް ފާޅާފައި ހުރުމުން އެއީ ސުހާން ހެންވެސް ހީނުވެއެވެ. ނަމަވެސް އެ ރީތިކަމަކަށް އެއްވެސް ބަދަލެއް ނާދެއެވެ.\n“ސުހާން..” ލަމްހާ އެނދުކައިރީ ހުއްޓެމުން ގޮވާލިއެވެ. ނަމަވެސް ސުހާން ޖަވާބެއް ނުދެއެވެ. އަނެއްކާވެސް ލަމްހާ ގޮވާލިއެވެ. އަނގައިން ނުބުނިތާ ބަލާވެސް ނުލިއެވެ. ލަމްހާ ވާހަކަ ދައްކާއިރުވެސް އަޅާނުލާ އެފޮތަށް ބަލަން އެހުންނަނީ އޭގެން ކޯއްޗެއް ފެންނާތީ ބާވައޭ ލަމްހާ ހިތަށް އެރިއެވެ.\n“ސުހާން.. އަހަރެން ގޮވާ އަޑެއް ނީވޭތަ” ލަމްހާ އެފޮތް ޖަހާ ގަންނަމުން ބުނެލިއެވެ. ލަމްހާ އެހެން ކަންތަށް ކުރުމުން ހައިރާން ވެފައި ސުހާން ބަލާލިއެވެ. އަދި ކަންފަތަށް ޖަހާފައި އިން އެއާޕޮޑްސް ނައްޓާލިއެވެ.\nސުހާންގެ ކަންފަތުގައި އެއާފޮޑްސް އިންކަންވެސް ލަމްހާއަށް އެނގުނީ ދެނެވެ. ލަމްހާ އެހާވަރަށް ގޮވުމުންވެސް ސުހާން އަނގައިން ނުބުނި ސަބަބު އެނގުމުން ލަމްހާ ރަކިވިއެވެ.\nބަސް ހުއްޓިފައި ދެމީހުނަށްވެސް އެކަކު އަނެކަކަށް ބަލަން ހުރެވުނެވެ. ދެމީހުންވެސް ސިހުނީ އެތަނުގައި ގުގުމާލި ލީންގެ ތޫލި އަޑުންނެވެ.\n“ސުހާންބޭ” ލީން ސުހާންއަށް ގޮވަމުން އެނދާ ދިމާއަށް ދުއްވައި ގަތެވެ.\n“ސުހާންބެގެ ސްވީޓު ހާޓް.. އަވަހަށް އާދޭ ސުހާންބެ އުރާލާނަން” ލީންގެ މޫނު ފެނުމުން ސުހާންގެ މޫނު އުޖާލާވިއެވެ. ދެއަށް ދުރު ކޮއްލާފައި ލީންއަށް ގޮވާލުމުން ލީން ދުވެފައި އައިސް އެނދުކައިރީ ހުއްޓުނެވެ. އަދި ލަމްހާއާ ދިމާއަށް ބަލާލިއެވެ.\nލީން އެބުނަނީ އޭނާ އެނދަށް އަރުވާ ދޭށޭކަން ލަމްހާއަށް އެނގުމުން ލީން ނަގާ ސުހާންގެ ކައިރީ ބޭންދިއެވެ.\n“ކޮއްކޮ ސުހާންބެ މަތިން ވަރަށް މިސްވި” ސުހާންގެ ކަރުގައި އަތް އަޅުވާލަމުން ލީން ތުއި ވެލިއެވެ.\n“ސުހާންބެވެސް ލީން މަތިން ވަރަށް މިސްވި..” ސުހާން ލީންގެ ނޭފަތުގައި ހިފާ ދަމާލިއެވެ. އެދެމިހުން އުޅުނު ގޮތުން ހީވަނީ ދުވަސްތަކަށް ފަހު ބައްދަލުވެގެން އުޅޭ ދެބަފައިން ހެނެވެ. ލީން ފެނުމުން ސުހާންގެ މޫނު މައްޗަށް ވެރިވި ހިނިތުންވުން ފެނި ލަމްހާ ހިތަށް ފިނިކަމެއް ގެނެސްދިނެވެ. ނަމަވެސް ދެވަނަ ސިކުންތު އެހިތުގައި ކުޑަވެސް ހަސަދަ ވެރިކަމެއް އުފެދުނެވެ. ލަމްހާ ކޮންމެ ދުވަހަކު އައިސް އެތާ ހުންނައިރު ބަލާވެސް ނުލާ ސުހާން ލީން ފެނުމުން އުފަލުން އުޅުމުންނެވެ.\n“ދޫނި ކާކާ އެކީ އައީ؟ ” ލީން އޭނާގެ އުނގުމަތީ ބައިންދަމުން ސުހާން އަހާލިއެވެ.\n“މާމަ އާ އެކީ އައީ” ދޮރުމަތީ ހުރި ލުވޭޒާ ސުހާންއަށް ފެނުނީ ދެނެވެ. ސުހާން ކުޑަކޮށް ރަކިވިއެވެ. ލުވޭޒާ ހިތަށް އަރާނީ ކީކޭ ކަމެއްވެސް ނޭނގެއެވެ.\n“މިހާރު ކިހިނެއް؟” ލުވޭޒާ އެތެރެއަށް ވަދެފައި އަތުގައި ހުރި މޭވާއާއި ދެތިން ކިރު ޕެކެޓެއް ލާފައި އޮތް ކޮތަޅު ދިއްކޮއްލިއެވެ.\n“ރަނގަޅު.. ” ސުހާން އޭގައި ހިފަމުން ބުނެލިއެވެ. އިތުރަށް ދައްކާނެ ވާހަކައެއް ނެތުމުން އެތަނަށް ވެރިވީ ހަމަ ހިމޭން ކަމެވެ.\n“ދަރިފުޅާ މަންމަ ދެން ގޮސްލަނީ.. ލީން ސުހާންބެ ކައިރިއަށް ދާން ބޭނުން ވާވާހަކަ ކިޔާވަރުން މިގެނައީ..” ލުވޭޒާ ބުނެލިއެވެ.\n“އުމް. ” ލަމްހާ ބޯޖަހާލިއެވެ. ސުހާންއާ ދިމާއަށް ބަލާލަމުން ދަނީއޭ ބުނެ ލުވޭޒާ އެތަނުން ނުކުތެވެ.\nލީން އައުމުން ސުހާންގެ ތަބީއަތު އެތަށް ތަނެއް ރަނގަޅެވެ. އަބަދުހެން މަރުގެ ހަމަ ހިމޭން ކަމެއް ވެރިވެފައިވާ އެ ކޮޓަރީގައި ފުރަތަމަ ފަހަރަށް ފަޅުކަން ފިލައިގެން ދިޔައެވެ. އިރު އިރު ކޮޅާ ލީން ބުނެލާ މަޖާ އެއްޗެހިން ލަމްހާއަށްވެސް އަދި ސުހާންއަށްވެސް ހެވެއެވެ. ކުރިއެކޭ އެއްފަދައިން ތިން މީހުން ހީ ސަމާސާ ކުރަމުން ދިޔައިރު އެއްވެސް ކަމެއް ނުވާފަދައެވެ.\nއިރު އޮއްސެން ކައިރިވުމުން ލީން ގެއަށް ލާން ދާން ލަމްހާ ތެދުވިއެވެ. ސުހަންއާ ދުރަށްދާން ލީން ބޭނުން ނުވިއަސް ލަމްހާ ބުނުމުން އިންކާރު ކުރާކަށް ނުކެރުނެވެ.\n“ލީން.. ދެން ބަސްއަހައިގެން ގެޔަށްދޭ.. މާދަން އަނެއްކާވެސް އަންނާނީ އިނގޭ” ލީން ކުޑަކޮށް ބޮޑާވެފައި ހުރުމުން ސުހާން ބުނެލިއެވެ. ސުހާން އެހެން ބުނުމުން ލީން ތެދުވިއެވެ.\n“އަހަން ލީން.. ކޮންއިރަކު އައީ ” އެތަނަށް ވަދެގެން އައި އާޒިމްއަށް ލީން ފެނިގެން ގޮވާލިއެވެ.\n“އާޒިމް ބޭބޭ” ލީންވެސް ގޮވާލިއެވެ.\n“އާޒިމް.. ލީން ގެޔަށް ލައި ދީފާނަންތަ.. އަހަރެން ބޭނުން ލަމްހާއާ ކުޑަ ވާހަކައެއް ދައްކާލަން” ސުހާން ބުނެލިއެވެ. އާޒިމް ލަމްހާއާ ދިމާއަށް ބަލާލީ އެންމެ ރަނގަޅު ތޯ އަހާލާ ފަދައިންނެވެ. ލަމްހާ ބޯޖަހާލުމުން ލީން ގޮވައިގެން އާޒިމް ބޭރަށް ނުކުތެވެ.\nލަމްހާ ސުހާން ކައިރީ އިށީނުމުން ސުހާން އިސްދަށަށް ޖަހާލިއެވެ. 10 ވަރަކަށް މިނެޓު އެގޮތަށް ފާއިތުވުމުން ލަމްހާ ތެދުވިއެވެ.\n“ސުހާން ވާހަކަ ނުދައްކަންޏާ އަހަރެން މިދަނީ” ލަމްހާ ކުޑަކޮށް ނުރުހިފައި ބުނެލިއެވެ. ލަމްހާ ރުޅިއައީކަން އެނގުމުން ސުހާން އިސް އުފުލާލިއެވެ. އަދި އެނދު މަތިން ތެދުވިއެވެ.\n“ލަމްހާ.. ވިޝާމްއާ މެރީކުރަން ތިއުޅެނީ ބައްޕަ މަޖުބޫރު ކުރީމަތަ..؟ އަހަރެން ކައިރީ ލަމް މަތިން ހަނދާން ނައްތާލާށޭ ބުނީވެސް އެހެންވެތަ” ސުހާން އަހާލިއެވެ.\n“ލަމް އަހަރެން ކިހިނެއް ހަދަންވީ؟ ލަމް ބޭނުންވަނީ އަހަރެން ލަމް މަތިން ހަނދާން ނައްތާލަން ކަމަށް ވަންޏާ އަހަރެން އެކަން ކޮއްދީފާނަން.. އެކަމު ލަމް ވިޝާމް އާ މެރީ ކުރާކަށް އަހަރެން ބޭނުމެއް ނޫން.. ބައްޕަ ބުނާ އެހެން ކޮންމެ މީހަކާ އިނަސް” ސުހާން ބުނެލިއެވެ.\n“އަހަރެން އެހެން މީހަކާ އިނދެ ފިއްޔާމުން ސުހާންއަށް އެއްވެސް މައްސަލައެއް ނެތްތަ؟ އަހަރެން ކޮންމެ ދުވަހަކު އައިސް ސުހާން ކައިރީ އިންނަ ސަބަބު ސުހާންއަށް ހަމަ ނޭނގެނީތަ؟ އޯކޭ.. ސުހާން ބޭނުން ވަނީ އަހަރެން އެހެން މީހަކާ އިންނަން ކަމަށް ވަންޏާ އަހަރެން އެކަން ކޮއްފާނަމޭ” ލަމްހާ އަނެއް ފަރާތަށް އެނބުރެމުން ބުނެލިއެވެ.\n“އަހަރެން ލަމް ކައިރީ ނުދާށޭ ބުނެފިއްޔާމުން އަހަރެން ގާތަށް އެނބުރި އަންނާނަންތަ؟”\nWow this part is very nice. wen\nWow this part is very nice . when would you Post the next part I can’t wait to read the next part\nThank you shaya ❤❤\nWow mi part ves hama vrh vrh sali\nBest stry Eyyy Hama buneveynee\nFainally hurihaa kameh vss ragalu vamun dhw Mi anany\nBut vishaal Eyna Ah kihineh baa vaany\nWhen next part up kohdeny\nThanks YEOJA ❤❤\nMaasha Allah❤ Varah Reethi..💜 dhen in bayah inthizaarukuran💓💞\nThanks RrYn 💜💜💜\nMihaaru mi story miothy nimumakaa kairi vefa. Mi story ge fahu bayah hurihaa kiyuntherin ves inthizaaru kollava.😊😊😊😊\nStay safe 💚💚\nހިތާމަ ކުރުވާހަކަ އެހެނިހެން April 10, 2018\nގާތުގާވުމަށް ހިތް އެދެނީ (5)\nލޯބި August 11, 2021\nހިތާމަ އެހެނިހެން ލޯބި June 30, 2017\nހަޤީޤީ ހިތާމަ ކުރުވާހަކަ April 28, 2018\nގެއްލުނު އެކުވެރިޔާ 7\nހަޤީޤީ ހިތާމަ ޅެން އުފެއްދުންތެރި ލިޔުން June 2, 2021


Aa Runway alhaa sarahahdhu sheet pile kuran fashiaifi\nވީއައިއޭ، އާ ރަންވޭ ސަރަހައްދު ޝީޓްޕައިލް ކުރުމުގެ މަސައްކަތް ކުރަނީ- ފޮޓޯ: އެމްއޭސީއެލް\nވެލާނާ އިންޓަނޭޝަނަލް އެއާޕޯޓް (ވީއައިއޭ) ގެ އާ ރަންވޭ އަޅާ ސަރަހައްދުގެ ޝީޓް ޕައިލް ކުރުމުގެ މަސައްކަތް ފަށައިފި އެވެ.\nވީއައިއޭ ހިންގާ، މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން ބުނީ އާ ރަންވޭ އަޅަން ހިއްކާފައިވާ ސަރަހައްދު ޝީޓްޕައިލް ކުރުން ފެށިފައިވާއިރު 3،300 މީޓަރުގެ ސަރަހައްދެއްގައި ޝީޓްޕައިލް ޖަހާނެ ކަމަށެވެ.\nޝީޓް ޕައިލް މަސައްކަތް ކުރަނީ ޗައިނާގެ، ބެއިޖިން އާބަން ކޮންސްޓްރަކްޝަން ގްރޫޕު (ބީޔޫސީޖީ) އާ ހަވާލުކޮށްގެން ގަލްފް ކޮބްލާ ގްރޫޕުންނެވެ. ވީއައިއޭ އެއާޕޯޓު ހިއްކުމުގެ މަސައްކަތުގެ ދަށުން އާ ރަންވޭ އަޅާ ސަރަހައްދުގެ 62 ހެކްޓަރު (ގާތްގަނޑަކަށް 100 ފުޅުބޯޅަ ދަނޑު) ގެ ސަރަހައްދު ވަނީ ހިއްކާފަ އެވެ.\nއެމްއޭސީއެލްގެ މެނޭޖިން ޑިރެކްޓަރު އާދިލް މޫސާ ވިދާޅުވެފައިވާ ގޮތުގައި އެއާޕޯޓު ބިން ހިއްކުމުގެ މަޝްރޫއަކީ ގޮންޖެހުން ބޮޑު މަސައްކަތްތަކެއް ކަމަށެވެ.\nއާ ރަންވޭގައި ދިގުމިނުގައި 3،400 މީޓަރު ހުންނަ އަދި 60 މީޓަރު ހުންނާނެ އެވެ. އަދި ރަންވޭގައި 200 މިލިމީޓަރު ބޯމިނުގައި ފައުންޑޭޝަން އަޅާނެ އެވެ. މި މަޝްރޫއު ކުރިއަށް ގެންދަނީ ޗައިނާގެ އެގްޒިމް ބޭންކުން 400 މިލިއަން ޑޮލަރުގެ ލޯނު އެހީގައެވެ. ރަންވޭ މަސައްކަތުގައި މިހާރު ކުރަނީ ބިން އެއްވަރު ކުރުމުގެ މަސައްކަތެވެ. އަދި ރަންވޭ އެއްކޮށް އަންނަ އަހަރު ނިންމާލެވޭނެ ކަމަށް އެމްއޭސީއެލް އިން ބުނެފައިވެ އެވެ.


Tharahgeege project thah hingaairu bin nugehleyne gothah kankan raavan jehey: Riley\nޕްރޮޖެކްޓްތައް ހިންގައިރު ބިން ނުގެއްލޭނެގޮތަކަށް ކައުންސިލުން ކަންކަން ރާވަން ޖެހޭކަމަށް ރިލްވާނު ވިދާޅުވި--ކޭއޯފޮޓޯ\nތަރައްގީގެ ޕްރޮޖެކްޓްތައް ހިންގާއިރު ބިން ނުގެއްލޭނެގޮތަށް ކަންކަން ރާވަން ޖެހޭ: ރިލޭ\nކުޅުދުއްފުށީ ސިޓީގައި ތަރައްގީގެ މަޝްރޫއުތައް ހިންގައި އިރު ބިން ނުގެއްލޭނެ ގޮތްތަކަށް ކަންކަން ރާވަން ޖެހޭކަމަށް ކުޅުދުއްފުށީ ހުޅަނގު ދެކުނު ދާއިރާގެ ކައުންސިލަރު ރިލްވާން މުހައްމަދު (ރިލޭ) ވިދާޅުވެއްޖެ އެވެ.\nރިލްވާން މިހެން ވިދާޅުވީ، ކުޅުދުއްފުށީ އެއާޕޯޓަށް ނެގި ގޯތިތަކުގެ ތެރެއިން6ގެޔެއްގެ ބިމުގެ ބަދަލު އަދިވެސް ހަމަޖެހިފައިނުވާތީ އެ6ގެއަށް ބިމުގެ ބަދަލު ހަމަޖައްސަން ބުދަ ދުވަހު ކައުންސިލްގައި ބޭއްވި ބައްދަލުވުމުގައި ވާހަކަދައްކަވަމުންނެވެ.\nކުޅުދުއްފުށީ އެއާޕޯޓަށް އިޝާރާތްކުރައްވައި ވާހަކަދައްކަވަމުން ރިލްވާން ވިދާޅުވީ، 29 ހެކްޓަރުގައި ބިމެއްގައި އެޅެން އޮތް އެ އެއާޕޯޓް ތަރައްގީކުރުމަށް ކުރީގެ ސަރުކާރުން 41 ހެކްޓަރު ބިން ބޭނުންކޮށްފައިވާ ކަމަށެވެ. މިއީ ކުޅުދުއްފުށީ ފަދަ ބިމުގެ ޖާގަ އިންތިހާއަށް ދަތިވެފައިވާ ރަށްތަކުގެ ރައްޔިތުން ކަންބޮޑުވާން ޖެހޭނެ މައްސަލައެއް ކަމަށެވެ.\n"29 ހެކްޓަރުގެ ބިމެއްގައި އެޅެން އޮތް އެއާޕޯޓެއް 41 ހެކްޓަރު ބޭނުންކޮށްގެން އެއާޕޯޓް އެޅީމަ ދިމާވެގެން އުޅޭ މައްސަލަ މިއީ. މިރަށް މިއޮތީ ވަރަށް ބޮޑަށް ބިމަށް ޖެހިފަ. އަނެއްކާވެސް މިފެންނަނީ އެއާޕޯޓް މަޝްރޫއުއާ ގުޅިގެން އަދިވެސް ރަށު ތެރެއިން ބިން ގެއްލިގެންދާތަން .މިއީ އަޅުގަނޑުމެން ހަމަ ކަންބޮޑުވާން ޖެހޭ ކަމެއް." ރިލުވާން ވިދާޅުވި އެވެ.\nރިލުވާން ވިދާޅުވީ ކުރިއަށް އޮތްތަނުގައި މިފަދަ ޕްރޮޖެކްޓްތައް ހިންގައިރު ބިން ނުގެއްލޭނެގޮތަކަށް ކަންކަން ރާވަންޖެހޭ ކަމަށެވެ. މި އެޖެންޑާގައި ވާހަކަދެއްކެވި އެހެން ކައުންސިލަރުންވެސް ވަނީ ބިން އިސްރާފުނުވާނެހެން ޕްރޮޖެކްޓްތައް ހިންގުމަށް ބަހުސްކުރައްވާފަ އެވެ.\nއެގޮތުން އުތުރު ދާއިރާގެ ކައުންސިލަރު މުހައްމަދު ދާއޫދު ވިދާޅުވީ، ތަރައްގީގެ މަޝްރޫއުތަކަށް ބިންދޫކުރާއިރު ބިންތައް ހަލާކު ނުވާނެ ގޮތަކަށް ބިންދޫކުރުން އެއީ ވަރަށް ބޮޑަށް ސަމާލުވާން ޖެހޭނެ ކަމެއް ކަމަށެވެ. އަދި ބިމުން އެންމެ ރަނގަޅަށް މަންފާ ނުކުންނާނެ ޕްރޮޖެކްޓްތައް ގެނެވޭނެ ގޮތަކަށް ޕްލޭންކުރެވިގެން ބިންދޫކުރުން މުހިންމުކަމަށް ވިދާޅުވި އެވެ.\nރިލްވާން މުހައްމަދު - ހުޅަނގު ދެކުނު ދާއިރާގެ ކައުންސިލަރު\nޕްލޭ ސްކޫލް ހުއްޓާލުމުން ގިނަ ދަރިވަރުންތަކެއް މަގުމަތިވި: ރިލޭ


96,000 meehun ge therein ekeh, ehen meehun koba?\n96،000 މީހުން ތެރެއިން އެކެއް، އެހެން މީހުން ކޮބާ؟\nރައީސް ޔާމީން ދެކިލުމަށް ޖެޓީ މަތިން އިން އަންހެނާ ގެންދިޔުމަށް ފުލުހުން މަސައްކަތް ކުރަނީ -- އަވަސް ފޮޓޯ: ސަލްވީން އަބްދުލް ހަމީދު\n"އެ ދައްތަ އިނީ ރައީސް ޔާމީން ދެކެލާފައި ނޫނީ ނުދާން!"\nއިއްޔެ ރައީސް އަބްދުﷲ ޔާމީން އަބްދުލްގައްޔޫމް، ޖަލުން މާލެ ގެނެސްފައި ވަނީ ގިނަ ދުވަސްތަކަކަށްފަހު އެވެ. އޭރު އެމަނިކުފާނަށް ލިބޭ ކޮއްތާއި ޖަލުގެ އަނިޔާގެ ސަބަބުން ހިކި އަނަރޫފަވެ، ސިފަ ހަޑިވެފައިވާ ކަމުގެ އަޑުތައް އޮތީ އަރާފަ އެވެ.\nއެ އަޑުތަކަކީ ރައީސް ޔާމީން ދެކެ އިންތިހާއަށް ލޯބިވާ ފިޔާތޮއްޓަށް ލޯބިކުރާ މީހުންނަށް ފަސޭހަ ކަމަކަށް ނުވާނެ އެވެ.\nރައީސް ޔާމީން އިއްޔެ މާލެ ގެނެސް، ހައިކޯޓުގައި ޝަރީއަތް ކުރިއަށް ދިޔައިރު މީގެ ކުރިން އެމަނިކުފާނުގެ ޝަރީއަތަކަށް ނުވަންނަ މިންވަރަށް ސަޕޯޓަރުން ވަނެވެ. ކޯޓު ބޭރުގައި ވެސް ކޮންމެ ވެސް ވަރަކަށް ސަޕޯޓަރުން އެއްވެ ތިއްބެވެ. އެކަމަކު މާގިނަ އެއްވެސް ނޫނެވެ.\nކޯޓުގެ ދިގު އަޑުއެހުން ނިމުނުއިރު އެއްވި ސަޕޯޓަރުންގެ ބޮޑު ބައެއް މަދެވެ. އެކަމަކު، އެމަނިކުފާނުއާ އެންމެ ގަޔާވާ އަންހެންވެރިންތަކެއް ވަރަށް ޖޯޝުގައި ތިއްބެވެ. ރައީސް ޔާމީނަށް ހިތްވަރު ދިނުމަށް އެމީހުން ކޯޓު ބޭރުގައި ތިބީ އެވެ. ފުލުހުން މުޅި އެ ސަރަހައްދު ބަންދުކޮށްފައި އޮތުމުން ކޯޓު ބޭރުން ރައީސް ޔާމީން ފެންނަ ވަރެއް އެއްވެސް ބަޔަކަށް ނުވި އެވެ.\nރައީސް ޔާމީނާއެކު ކަރެކްޝަން ވެހިކަލް ނައްޓާލުމުން އަންހެން ސަޕޯޓަރުންކޮޅު ޝަހީދު ހުސެއިން އާދަމް ބިލްޑިންއާ ދިމާ ޖެޓީ ކައިރިއަށް ދިޔަ އެވެ. އެ އަންހެންވެރިންގެ ތެރެއިން އެއް އަންހެނަކު ފާހަގަވެ އޭނާގެ ފޮޓޯތައް "ވައިރަލް" ވެގެން ދިޔައީ ސަބަބުތަކެއް އޮވެގެނެވެ.\nރައީސް ޔާމީނަށް 96،000 މީހުންގެ ތާއީދު އޮތްކަން އިންތިހާބުން ދެއްކި އެވެ. އެކަމަކު އެ އެންމެންގެ ތެރެއިން އެކަކު އެއަށްވުރެ ބޮޑު ތާއީދެއް އިއްޔެ ރައީސް ޔާމީނަށް ދެއްކި އެވެ.\nރައީސް ޔާމީން އިންނެވި ވެހިކަލް ޖެޓީއާ ކައިރިކުރިއިރު މެދު އުމުރު ފުރާގެ އަންހެނާ އިނީ ތޮށިގަނޑު މަތީ އިށީނދެ އެވެ. އެއީ ވަނުން މަނާ ވެސް ކޮށްފައިވާ ސަރަހައްދެކެވެ. އެކަމަކު އޭނާގެ ލޯބި، ފުލުހުންނަކަށްވެސް ނުހުއްޓުވުނެވެ. އޭނާ އެ ތަނުން ދުރުކުރަން އަންހެން ފުލުހުންތަކެއް އުޅުނުވެސް މެއެވެ. އެކަމަކު ގަދަކަމަކުން ނޫނެވެ. ހިނިތުންވުމާއެކު އެވެ. އެ އަންހެން މީހާ، ރައީސް ޔާމީނަށް ދެއްކި ލޯތްބަށް ފުލުހުން ވެސް ގަދަކަން ނުދެއްކީ އެވެ.\nފުލުހުން، އޭނާ ދުރު ކުރަން މަސައްކަތް ކުރުމުން ވެސް ނުގޮސް ތޮށިގަނޑު މަތީގައި އިނީ އެވެ. ރައީސް ޔާމީންގެ އިންތިޒާރުގަ އެވެ.\nވެހިކަލްގައި ގެނެސް ރައީސް ޔާމީން ލޯންޗަށް އެރުވި އެވެ. އޭރު ވެސް އޭނާ އިނީ ހަމަ އެ ގޮތުގަ އެވެ. އިއްޔެ ރައީސް ޔާމީން އެންމެ ރީއްޗަށް ފެންނާނެ އެކަކީ އެއީ އެވެ. ރައީސް ޔާމީނަށް ވެސް އެ ސަޕޯޓަރުގެ ލޯބާއި ތާއިދު އެއްވެސް ހުރަހެއް ނެތި ފެނުނެވެ. ރައީސް ޔާމީން ވެސް ވަނީ އޭނާ އަތުގެ އިޝާރާތުން ސަލާމް ކުރައްވާފަ އެވެ.\nރައީސް ޔާމީން ލޯންޗަށް އެރުވުމާއެކު އޭނާ އެ ތަނުން ތެދުވެގެން ދުރަށް ދިޔަ އެވެ. ރައީސް ޔާމީން ފެނުނަސް އުފާ ވިޔަސް ގެންދިޔުމުން ހިތް ވެސް ހުރީ ނުތަނަވަސްވެފަ އެވެ. އެ ނުތަނަވަސް ކަމާއެކު ވެސް އޭނާ ދެއްކި ލޯތްބާއި ތާއީދު މާބޮޑަށް ވެސް މަގުބޫލު ވެއްޖެ އެވެ. ޕީޕީއެމްގެ ފިޔާތޮށި ލަޝްކަރުގެ އެންމެ ކުރީގައި އޭނާގެ ނަން ފެވެން ޖެހެ އެވެ.\nރައީސް އަބްދުﷲ ޔާމީން ޕީޕީއެމް ރައީސް ޔާމީންގެ ޝަރީއަތް + މޯލްޑިވްސް ޕޮލިސް ސާވިސް ޕޮލިޓިކްސް\nބޭހަށް ބޭރަށްދާން ޔާމީން ބޭނުންފުޅެއް ނޫން


RTV ge Zareer MVR 3,000 in Joorimanaa koffi | Mihaaru\nކެމެރާމަން ޒަރީރު މިއަދު ކޯޓަށް ވަންނަނީ: އޭނާގެ މައްޗަށް ދައުވާކުރީ ފުލުހުން ބަންދުކޮށްފައިވާ ސަރަހައްދަކަށް ވަތް ކަމަށް ބުނެ.---ފޮޓޯ: ނިޝާން އަލީ/މިހާރު\nފުލުހުންނަށް ހުރަސް އެޅިކަން ސާބިތުވެ، ޒަރީރު 3،000ރ. އިން ޖޫރިމަނާކޮށްފި\n27 ފެބުރުއަރީ 2017 - 14:176comments\nމާޗް، 2015 ގައި ކުރި މުޒާހަރާއެއްގައި ފުލުހުން ބަންދުކޮށްފައިވާ ސަރަހައްދަކަށް ވަތް ކަމަށް ބުނެ ޒަރީރަށް ކުރި އެ ދައުވާ ސާބިތުވިއިރު އެ ކުށަށް ޖޫރިމަނާގެ އިތުރުން ޖަލު އަދަބު ވެސް ދެވޭ ގޮތަށް ފުލުހުން ގާނޫނުގައި ބުނެފައިވެ އެވެ. އެކަމަކު މިއީ ޒަރީރުގެ މައްޗަށް ކުށެއް ސާބިތުވި ފުރަތަމަ ފަހަރު ކަމަށް ވާތީ، އެ މައްސަލަ ބެއްލެވި ގާޒީ އާދަމް އާރިފް ހުކުމް ކުރެއްވީ އޭނާ 3،000ރ. އިން ޖޫރިމަނާ ކުރުމަށެވެ.\nކުށް ސާބިތުވާ ކަމަށް ނިންމުމަށް ފަހު، އަދަބާ ބެހޭ ގޮތުން ވާހަކަ ދައްކަން ދެ ފަރާތަށް މިއަދުގެ އަޑުއެހުުގައި ދިން ފުރުސަތުގައި ދައުލަތުން އެދުނީ ޝަރީއަތަށް ފެންނަ އަދަބެއް ދިނުމަށެވެ. ޒަރީރުގެ ފަރާތުން އެދުނީ ޖޫރިމަނާގެ އަދަބެއް ދިނުމަށެވެ.\nގާޒީ އާދަމް އާރިފް ވިދާޅުވި ގޮތުގައި އެ މައްސަލާގައި ޒަރީރުގެ މައްޗަށް ކުށް ސާބިތުވަނީ ހެކިބަސް ދިން ދެ ފުލުހުންގެ ހެކިބަހުންނާއި ވީޑިއޯ ފުޓޭޖުން ފެންނަ މަންޒަރުތަކުންނެވެ. ފުލުހުން ބަންދުކޮށްފައިވާ ސަރަހައްދަކަށް ޒަރީރު ވަތްކަން ދެ ފުލުހުންގެ ބަހުން އެނގޭއިރު ވީޑިއޯ ފުޓޭޖަށް ބެލުމުން އެކަން އިތުރަށް ކަށަވަރު ވާ ކަމަށް ގާޒީ ވިދާޅުވި އެވެ. އަދި އެ ވީޑިއޯ ފުޓޭޖުގެ ސައްހަކަމާ މެދު ޒަރީރުގެ ފަރާތުން ސުވާލު އުފައްދާފައި ނެތްކަން ވެސް ގާޒީ ފާހަގަކުރެއްވި އެވެ.\nބަންދުކޮށްފައިވާ ސަރަހައްދަށް ޒަރީރު ނުވަންނަ ކަމަށް ތިން ނޫސްވެރިއަކު ހެކިބަސް ދީފައި ވިޔަސް އެ މީހުންގެ ހެކިބަހަކީ ދައުލަތުގެ ހެކިތައް ނަފީކުރެވޭ މިންވަރުގެ ހެކިބަހެއް ނޫން ކަމަށް ގާޒީ ވިދާޅުވި އެވެ. ސަބަބަކީ ނޫސްވެރިން އެތަނުގައި މަސައްކަތް ކުރާނީ މުޒާހަރާ ކަވަރު ކުރަން ކަމަށް ވާއިރު ޒަރީރުގެ ހަރަކާތްތައް ބެލުމަށް ނޫސްވެރިންނަށް އިސްކަން ދެވިދާނެ ކަމަށް ގަބޫލުނުކުރެވޭތީ ކަމަށް ވެސް ގާޒީ އާރިފް ވިދާޅުވި އެވެ.\nގާޒީ ވިދާޅުވި ގޮތުގައި ޒަރީރު ހައްޔަރުކުރި ކުރުމަކީ ވަކި މީޑިއާއަކަށް ނުވަތަ ޒަރީރަށް ހުރަސް އަޅަން ފުލުހުން ކުރި ކަމެއް ކަމަކަށް ނުބެލެވެ އެވެ. ސަބަބަކީ އެތަނުގައި އެހެން ނޫސްވެރިން ވެސް ތިބިއިރު އެއިން ނޫސްވެރިއަކު ހައްޔަރުކޮށްފައި ނެތުމުން ކަމަށް ގާޒީ ވިދާޅުވި އެވެ.\nހުކުމް ކުރެއްވުމަށް ފަހުު ގާޒީ ވަނީ ވަޒީފާ އަދާކުރުމުގައި ވެސް ގާނޫނީ ކުށެއް ނުކުރަން ޒަރީރަށް ނަސޭހަތްތެރިވެ ވަޑައިގެންފަ އެވެ. ވަޒީފާގެ ޒިންމާ އަދާކުރަން ޒަރީރަށް ހުރަހެއް ނޯންނާނެ ކަމަށާއި އެކަމަކު ގާނޫނީ އިމުގެ ތެރެއިން މަސައްކަތް ކުރަން ގާޒީ އާރިފް ނަސޭހަތްތެރިވެވަޑައިގަތެވެ.\nޒަރީރުގެ އިތުރުން ރާއްޖެ ޓީވީގެ ދެ ނޫސްވެރިން ކަމަށްވާ މުހައްމަދު ވިސާމާއި ލީވާން ނަސީރުގެ މައްޗަށް ވެސް ވަނީ ފުލުހުންގެ ދައުރު އަދާކުރަން ހުރަސް އެޅިކަން ކުރިން ސާބިތުވެފަ އެވެ. އެކަމަކު އެ މީހުންނަށް އައީ 28،000ރ. ގެ ޖޫރިމަނާއެކެވެ. އެ ދެ މީހުންނަށް އައި ޖޫރިމަނާ ބޮޑުވީ ގާނޫނުލް އުގޫބާތުގެ ދަށުން އަދަބު ކަނޑައެޅުމުންނެވެ.\nރާއްޖެ ޓީވީގެ ސީއީއޯ ހުސައިން ފިޔާޒުގެ މައްޗަށް ދައުލަތުން ވަނީ ޖެހުމުގެ ދައުވާއެއް އުފުލައިފަ އެވެ. އެ މައްސަލަ ވެސް އޮތީ ނިމުމަކާ ގާތުގަ އެވެ.\nއިތުރު ލިޔުންތައް ކްރިމިނަލް ކޯޓް ރާއްޖެ ޓީވީ މީޑިއާ ނޫސްވެރިން ނޫސްވެރިކަން ޕޮލިސް


World Cup Gai Vidhaalaane2Kulhuntherin Ibrahimovic Lafaa Kohfi - Vaguthu\nވޯލްޑްކަޕުގައި ވިދާލާނެ ދެ ކުޅުންތެރިން އިބްރަހިމޮވިޗް ލަފާކޮށްފި\nޒްލަޓާން އިބްރަހިމޮވިޗް އަކީ ކްލަބް ކެރިއަރުގެ އިތުރުން ބައިނަލްއަގްވާމީ މައިދާނުގައި ވެސް ފުޓުބޯޅައިގައި ގިނަ ގޯލުތަކެއް ޖަހާފައިވާ ތަޖުރިބާކާރު ކުޅުންތެރިއެވެ. ސްވިޑެންގެ ލެޖެންޑެއް ކަމަށްވާ އިބްރަހިމޮވިޗް މިހާރު ގައުމީ ޓީމުން ރިޓަޔާ ވެފައިވާއިރު، އޭނާ ވަނީ ރަޝިއާގައި މިއަދު ފަށާ ވޯލްޑް ކަޕްގައި އޭނާ ގަބޫލު ކުރާ ގޮތުގައި ވިދާާލާނީ ކުޅުންތެރިންތަކެއް ކަން ހާމަކޮށްފައެވެ.\nކުރިން ބާސެލޯނާ، ޕީއެސްޖީ އަދި މެންޗެސްޓާ ޔުނައިޓެޑުގައި ވެސް މުހިންމު ރޯލެއް އަދާކޮށްފައިވާ އިބްރަހިމޮވިޗް ދެކޭ ގޮތުގައި މި އަހަރުގެ ވޯލްޑްކަޕުގައި އެންމެ ވަރުގަދަ ވާނީ ފްރާންސް ޓީމެވެ. އެ ޓީމުން މި އަހަރު ތަފާތު ދައްކާާނެ ކަމަށް އޭނާ ގަބޫލު ކުރާއިރު އެ ޓީމުގެ ދެ ކުޅުންތެރިއެއްގެ ނަން އޭނާ ވަނީ ފާހަގަ ކޮށްފައެވެ.\nއިބްރަހިމޮވިޗް ބުނީ މިފަހަރުުގެ ވޯލްޑްކަޕުގައި އެންމެ ވިދާލާނީ އޭނާގެ މެންޗެސްޓާ ޔުނައިޓެޑް ޓީމް މޭޓް ޕޯލް ޕޮގްބާއާއި، ޕީއެސްޖީގެ ޒުވާން ކުޅުންތެރިޔާ ކިލިއަން އެމްބާޕޭ ކަމަށެވެ. މިހާރު ޕޮގްބާ އޭނާގެ ހުނަރު މުޅި ދުނިޔެއަށް ސާބިތުކޮށްދީފައި ވާއިރު އެމްބާޕޭ އަދިވެސް އެންމެ މަތީ ހަރުފަތުގައި ތަފާތު ދައްކަން ޖެހޭ ކަމަށާއި އޭނާ އެކަން ކުރާނެ ކަމަށް އިބްރަހިމޮވިޗް ބުންޏެވެ.\nމީގެ އިތުރުން ވޯލްޑް ކަޕުގައި އެކި ގައުމުތަކުން ހުނަރުވެރި ކުޅުންތެރިން ކުޅޭ އިރު އަދި ތިންވަނަ ކުޅުންތެރިއެއް ވެސް ވިދާލާނެ ކަމަށް އޭނާ ބުންޏެވެ. އޭނާ ބުނީ މީހުން އެ ކުޅުންތެރިޔަކާއި މެދު އެހާ ގިނައިން ވާހަކަ ނުދައްކާ ކުޅުންތެރިޔަކު މުބާާރާތުގައި މިފަހަރުވެސް އެންމެންގެ ސަމާލުކަން ހޯދާނެ ކަމަށް ގަބޫލު ކުރާ ކަމަށެވެ.\nވޯލްޑްކަޕްގެ ފުރަތަމަ މެޗު އޮންނާނީ މިރޭ ރާއްޖެގަޑިން 8:00 ގައެވެ. ކުޅޭނީ މުބާރާތް ބާއްވާ ގައުމު ކަމަށްވާ ރަޝިއާ އާއި ސައުދީ އަރަބިއްޔާ އެވެ.\nކުރިން އެމެރިކާއަށް އާދެވުނުނަމަ އެމެރިކާގެ ރައީސަކަށް އަހަރެން ވާނެ - އިބްރަހިމޮވިޗް\n5 މަސް ކުރިން 2


ހަނގުރާމައަށް ހިތްވަރުދޭފަރާތްތަކާ ދުރަށްދިޔުމަށް އީރާނުގެ ރައީސް އެމެރިކާއަށް ގޮވާލައްވައިފި ހަނގުރާމައަށް ހިތްވަރުދޭފަރާތްތަކާ ދުރަށްދިޔުމަށް އީރާނުގެ ރައީސް އެމެރިކާއަށް ގޮވާލައްވައިފި\nހަނގުރާމައަށް ހިތްވަރުދޭފަރާތްތަކާ ދުރަށްދިޔުމަށް އީރާނުގެ ރައީސް އެމެރިކާއަށް ގޮވާލައްވައިފި\nއެމެރިކާގެ ރައީސް ޑޮނަލްޑް ޓްރަމްޕް / ފޮޓޯ: ޒިންހުއާ\nހަނގުރާމައާއި ހަރުކަށި ޢަމަލުތަކަށް ހިތްވަރުދީ އެކަމަށް ގޮވާލާ ފަރާތްތަކާ ދުރަށް ދިޔުމަށް އީރާނުން އެމެރިކާގެ ރައީސް ޑޮނަލްޑް ޓްރަމްޕްގެ ސަރުކާރަށް ގޮވާލައްވައިފިއެވެ.\nއީރާނުގެ ރައީސް ޙަސަން ރޫޙާނީއާ ހަވާލާދީ އެ ޤައުމުގެ ތަސްނީމް ނޫސްއެޖެންސީ ބުނީ ހަނގުރާމައާއި ހަރުކަށި ޢަމަލުތަކަށް ހިތްވަރުދީ އެކަންކުރުމަށް ބަރުއަޅާފަރާތްތަކާ ދުރަށްދިޔުމަކީ އެމެރިކާ ކުރަންޖެހޭކަމެއްކަމަށެވެ. ރޫޙާނީ މި ބަޔާންދެއްވީ އެމެރިކާގެ ރައީސް ޑޮނަލްޑް ޓްރަމްޕް، އޭނާގެ ޤައުމީ ސަލާމަތާބެހޭ މުސްތަޝާރު ޖޯން ބޯލްޓަން ކުއްލި ގޮތަކަށް މަޤާމުން ދުރުކުރެއްވުމާ ގުޅިގެންނެވެ.\nބޯލްޓަންއަކީ އީރާންފަދަ އެމެރިކާއަށް ބޯނުލަނބާ ސިޔާސަތުތައް ގެންގުޅޭ ޤައުމުތަކާ ދެކޮޅަށް ހަނގުރާމަ ފަށައި، ބާރުގެ ބޭނުންކޮށްގެން އެ ޤައުމުތަކުގެ ވެރިކަމުގެ ނިޒާމުތައް ބަދަލުކުރުމުގެ ހަރުކަށި ވިސްނުންގެންގުޅޭ ބޭފުޅެއްކަމަށް ސިފަކުރެވިފައިވާ ބޭފުޅެކެވެ. ނަމަވެސް ރޫޙާނީގެ ބަޔާނުގައި ބޯލްޓަންގެ ނަން ސީދާ ގޮތެއްގައި ވިދާޅުވެފައެއް ނުވެއެވެ.\nބޯލްޓަން މަޤާމުން ދުރުކުރާ ގުޅިގެން ދެއްވި ބަޔާނެއްގައި އީރާނުގެ ޚާރިޖީ ވަޒީރު މުޙައްމަދު ޖަވާދު ޒަރީފް ވިދާޅުވެފައިވަނީ ބޯލްޓަން މަޤާމުންދުރުކުރުމަކީ އެމެރިކާއާއި އީރާނާދެމެދު ވާހަކަތައް ފެށޭނެކަމެއްނޫންކަމަށެވެ. އެމެރިކާއާއެކު އީރާނުން ވާހަކަތައް ފަށާނީ ކުރިންވެސް އީރާން ޝަރުތުކޮށްފައިވާފަދައިން އެމެރިކާއިން އީރާނާދެކޮޅަށް އަޅާފައިވާ ދަތިކުރުމުގެ ފިޔަވަޅުތައް އުވާލުމުންކަމަށް ޒަރީފްވަނީ ވިދާޅުވެފައެވެ.


Raees ge dhauru nimeyiru, dharani kuda kureveyne: Nasheed\nރައީސްގެ ދައުރު ނިމޭއިރު ދަރަނި ކުޑަ ކުރެވޭނެ: ނަޝީދު\nރައީސް ނަޝީދު: ދަރަނި ކުޑަ ކުރެވޭނެ ކަމަށް ވިދާޅުވި -- އަހުމަދު ޝުރާއު | އަވަސް\nރައީސް އިބްރާހިމް މުހައްމަދު ސޯލިހުގެ ވެރިކަން ނިމޭއިރު ރާއްޖޭގެ ދަރަނި ކުޑަ ކުރެވޭނެ ކަމަށް ކުރީގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nއިންޑިއާއަށް ކުރެއްވި ދަތުރުފުޅު ނިންމަވާލެއްވުމަށްފަހު މާލެ ވަޑައިގެން އެމްޑީޕީގެ ރައީސް ނަޝީދު ވިދާޅުވީ ބޭރުގެ އެހީ ރާއްޖެއަށް ލިބޭނެ ކަމަށާއި ނަމަވެސް އެއަށްވުރެ މުހިންމީ އަމިއްލައަށް މަސައްކަތްކޮށްގެން ހޯދާ ފައިސާ ކަމަށެވެ. އަމިއްލަ ފައި މައްޗަށް ތެދުވުން ކަމަށެވެ.\n"އަޅުގަނޑުމެން މިހުރީ އެ މިސްރާބުގަ، ރައީސް އިބްރާހިމް މުހައްމަދު ސޯލިހު މި ފަސް އަހަރު ނިމޭއިރު އަޅުގަނޑު ދެކޭ ގޮތުގައި އަޅުގަނޑުމެންގެ ދަރަނި ވެސް ކުޑަ ކުރެވިގެން ދާނެ،" ރައީސް ނަޝީދު ވިދާޅުވި އެވެ.\nރައީސް ނަޝީދު ވިދާޅުވީ، މި ފަސް އަހަރު ނިމޭއިރު ހަރަދަށްވުރެ އާމްދަނީ އިތުރުވެގެން ވެސް ދާނެ ކަމަށެވެ.\nއެމަނިކުފާނު އިންޑިއާއަށް ކުރެއްވި ދަތުރުފުޅުގައި އެ ގައުމުގެ ބޮޑު ވަޒީރު ނަރެންދުރަ މޯދީއާ ވެސް ބައްދަލު ކުރެއްވި އެވެ. ނަމަވެސް، އެ މަޝްވަރާ ކުރެއްވި ކަންކަން ހާމައެއް ނުކުރައްވަ އެވެ.\nމޯދީއާ ބައްދަލު ކުރެއްވުމަށްފަހު ރައީސް ނަޝީދު ކުރެއްވި ޓްވީޓެއްގައި ވިދާޅުވީ ރާއްޖެ ސުލްހަވެރިކަމާއި އަމާންކަން މަތީ އޮތުމަކީ ހަމައެކަނި ދިވެހިންގެ މަސްލަހަތު އޮތް ކަމެއް ނޫން ކަމާއި އެއީ މުޅި އިންޑިއާ ސަރަހައްދުގެ މަސްލަހަތާ ގުޅިފައިވާ ކަމެއް ކަމަށެވެ.\nރައީސް ނަޝީދު އިންޑިއާއަށް ކުރެއްވި ދަތުރުފުޅަކީ އިންޑިއަން ކައުންސިލް ފޯ ކަލްޗަރަލް ރިލޭޝަންސް، އައިސީސީއާރް އަދި ނެހެރޫ ޔުނިވާސިޓީގެ ދައުވަތަކަށް ކުރައްވާ ދަތުރުފުޅެކެވެ. ނެހެރޫ ޔުނިވާސިޓީގައި ޑިމޮކްރަސީއާ ގުޅޭ ގޮތުން ތަގުރީރެއް ވަނީ ދެއްވާފަ އެވެ. އައިސީސީއާރްގައި މޫސުމަށް އަންނަ ބަދަލުތަކާ ގުޅޭ ތަގުރީރެއް ވެސް ދެއްވި އެވެ.\nރައީސް އިބްރާހިމް މުހައްމަދު ސޯލިހު ވެރިކަމަށް ވަޑައިގެންނެވި ފަހުން ރައީސް ނަޝީދު އިންޑިއާއަށް ކުރެއްވި މިއީ ފުރަތަމަ ދަތުރުފުޅެވެ. އެމަނިކުފާނު އަމިއްލައަށް އަރުވާލެއްވިގެން ބޭރުގައި އުޅުއްވިިއިރު އެކި ފަހަރު މަތިން އިންޑިއާއަށް ވަޑައިގެންނެވި އެވެ.\nރައީސް ސޯލިހުގެ ސަރުކާރު އައި ފަހުން އިންޑިއާ އާއި ރާއްޖެ ދެމެދު އޮތް ގުޅުން ވަނީ ބަދަހިވެފަ އެވެ. ރައީސް ނަޝީދަކީ އަބަދުވެސް އިންޑިއާއާ ގާތް ގުޅުމެއް ބާއްވަވައި އިންޑިއާގެ ދިފާއުގައި ވަކާލާތު ކުރައްވާ ބޭފުޅެކެވެ.\nރައީސް މުހައްމަދު ނަޝީދު އިންޑިއާ ރައީސް އިބްރާހިމް މުހައްމަދު ސޯލިހު\n"ރާއްޖެ ގެންނަނީ އިންޑިއާގެ ރިލަޔަންސް"


South Asian Travel Awards ah nan hushahelhumuge furusathu hulhuvaalaifi\n13 މާރޗް 2021 - 12:21:29\nފަތުރުވެރިކަމާއި ހޮސްޕިޓަލިޓީ ދާއިރާގެ ޝަރަފުގައި ދެކުނު އޭޝިއާ ސަރަހައްދުގައި ދޭ އެންމެ ޝަރަފުވެރި އެވޯޑް، ސައުތް އޭޝިއަން ޓްރެވަލް އެވޯޑްސް (ސަޓާ)އަށް ކުރިމަތިލުމުގެ ފުރުސަތު ހުޅުވާލައިފި އެވެ.\nސަޓާ އެވޯޑަކީ މި ސަރަހައްދުގެ ޓްރެވަލް އަދި ހޮސްޕިޓަލިޓީ ދާއިރާ އިން ހިދުމަތް ދޭ ފަރާތްތަކުގެ އަގުވަޒަންކޮށް ދޭ އެވޯޑެކެވެ. އަދި މި އެވޯޑަކީ ނޮމިނޭޓްކުރާ ފަރާތްތަކުގެ މެދުގައި ދެ ގޮތަކަށް އިވެލުވޭޓްވެގެން އެވޯޑު ލިބޭ ފަރާތްތައް ކަނޑައެޅޭ އެވޯޑެކެވެ.\nޓްރެވަލް އެންޑް ޓޫރިޒަމް ދާއިރާގައި ހިދުމަތް ދޭ ފަރާތްތަކަށް ވާދަކުރެވޭ މި އެވޯޑަށް ކުރިމަތިލުމުގެ ފުރުސަތު ހުޅުވާލާފައި ވަނީ އޭޕްރިލް 10 ވަނަ ދުވަހުގެ ނިޔަލަށެވެ. ސަޓާ އެވޯޑަށް ނަން ހުށަހެޅުމުގެ ފުރުސަތު އޮންލައިންކޮށް ވަނީ ހުޅުވާލެވިފަ އެވެ.\n52 ކެޓަގަރީ އަކަށް ކުރިމަތިލުމުގެ ފުރުސަތު ހުޅުވާލާފައިއިރު ސަޓާއިން އަންނަނީ ވިޒިޓާޒް ޗޮއިސް އެވޯޑްސް އަދި ސްޕެޝަލް ރިކޮގްނިޝަން އެވޯޑް ވެސް ދެމުންނެވެ.\nސަޓާ އެވޯޑްސް އެންމެ ފުރަތަމަ ބާއްވާފައިވަނީ 2016 ވަނަ އަހަރު ސްރީލަންކާގެ ކޮލަމްބޯގައެވެ. ހައިރައިޒުން އިންތިޒާމު ކޮށްގެން 2016 ވަނަ އަހަރުން ފެށިގެން ކޮންމެ އަހަރު ބާއްވަމުން އަންނަ ސަޓާ މިއަދު ވެފައިވަނީ، ސަރަހައްދީ ޓޫރިޒަމް އަދި ހޮސްޕިޓާލިޓީ ދާއިރާގެ ކުރިއެރުމަށް ގިނަ މަސައްކަތްތަކެއް ކޮށްދީފައިވާ އަދި ކޮށްދެމުން އަންނަ އެވޯޑަކަށެވެ. އެގޮތުން އެ މަސައްކަތުގެ އަގު ވަޒަންކޮށް 15 އަށްވުރެ ގިނަ ބައިނަލްއަގްވާމީ އަދި ސަރުކާރުގެ އިދާރާތަކުން ސަޓާ އެވޯޑްސް ވަނީ އެންޑޯސްކޮށްފަ އެވެ.


މާޅޮހުގައި ޔަޒީދު އިމާރާތްކޮށްދިން ފާމަސީ ހުޅުވައިފި\nމާޅޮހުގައި ޔަޒީދު އިމާރާތްކޮށްދިން ފާމަސީ ހުޅުވައިފި\nޔަޒީދުގެ އަމިއްލަ ޚަރަުގައި މާޅޮހުގައި އިމާރާތްކޮށްދިން ފާމަސީ ހުޅުވަނީ.. ފޮޓޯ. އޭދަފުށީޑޮޓްއެމްވީ\nބ. އޭދަފުށީ ދާއިރާއަށް އަމިއްލަ ގޮތުން ކުރިމަތިލައްވާފައިވާ އަބްދުﷲ ޔަޒީދުގެ އަމިއްލަ ޚަރުގައި އެރަށުގައި އިމާރާތްކުރި ފާމަސީ ހުޅުވައި އެވެ.\nޔަޒީދު އަމިއްލަ ޚަރަދުގައި އިމާރާތްކޮށް އަދި ފާމަސީއަށް ބޭނުންވާނެ ބޭހާއެކު ހުޅުވި މިފާމަސީއަކީ މާޅޮސް އަންހެނުންގެ ކޮމިޓީއިން އިސްނަގައިގެން މީގެ 8 އަހަރުކުރިން ފެށި މަސައްކަތުގެ ނަތީޖާކަމަށް އެރަށު އަންހެނުންގެ ކޮމެޓީން ބުންޏެވެ.\n“ވަރަށް ގިނަ ސިޔާސީ ފަރާތްތަކުން ވަޢުދުވޭ މިކަންކޮށްދޭން، ނަމަވެސް ޔަޒީދުއަށް މިކަން ދެންނެވުމުން 8 އަހަރުން ނުވިކަންތައް 8 ދުވަހުން މި ނިންމައިދެއްވީ” މާޅޮހު އަންހެނުންގެ ކޮމިޓީގެ ރައީސާ ސަމީރާ ވިދާޅުވި އެވެ.\nބޭސްފިހާރަ ހުޅުވައިދެއްވުމަށްފަހު. އެ ރަސްމިއްޔާތުގައި ވާހަކަދައްކަވަމުން ޔަޒީދު ވިދާޅުވީ ވަކިވަކި ފަރުދުންނަށް ކަންކަން ކޮށްދިނުމުގެ ބަދަލުގައި ހުރިހާ ރައްޔިތުންނަށް ތަރައްޤީ ގެނެސްދޭނެ މީހަކަށް ވޯޓް ދިނުން މުހިންމުކަމަށެވެ. އަދި މިދާއިރާއަށް އޭނާ ހޮވިއްޖެނަމަ، މާޅޮހުގައި ނަރުދަމާ އަޅައިދޭނެކަމުގެ ޔަގީންކަންވެސް ވަނީ ދެއްވާފައެވެ.\n“ދާއިރާގެ ރައްޔިތުން ތަރައްޤީއާއި އުފާވެރިކަން ބޭނުންނަމަ ކެންޑިޑޭޓް ނަންބަރު2އަކަށް ވޯޓް ދިނުމަކީ މުހިންމުކަމެއް،” ޔަޒީދު ވިދާޅުވި އެވެ.